Saudi sarukaarah badhalu thakeh genes Foreign Minister ge magaamu dhakkoffi | Mihaaru\nސައުދީ ސަރުކާރަށް ބަދަލުތަކެއް ގެނެސް ފޮރިން މިނިސްޓަރުގެ މަގާމު ދަށްކޮށްފި\nސައުދީ ޚާރިޖީ ވަޒީރުގެ މަގާމުން ދަށްކުރި އާދިލް އަލް ޖުބައިރު. --ފޮޓޯ:އޭއެފްޕީ\n28 ޑިސެމްބަރ 2018 - 12:31\nރިޔާޒް (ޑިސެމްބަރު 28) - ސައުދީ ސަރުކާރަށް ރޭ ގެނައި ބަދަލުތަކުގައި ފޮރިން މިނިސްޓަރު އާދިލް އަލް ޖުބައިރުގެ މަގާމު ދަށްކޮށްފި އެވެ.\nރަސްގެފާން ސަލްމާން ގެންނެވި ބަދަލުގައި ފޮރިން މިނިސްޓަރުގެ މަގާމަށް އިބްރާހިމް އަލް އައްސާފް ހަމަޖެއްސި އިރު އަލް ޖުބައިރު ބަދަލުކޮށްފައި ވަނީ ސްޓޭޓް ފޯ ފޮރިން އެފެއާޒްގެ މަގާމަށެވެ. ފިނޭންސް މިނިސްޓަރުގެ މަގާމު ގިނަ ދުވަސްތަކެއް ވަންދެއް އަދާކުރެއްވި އަލް އައްސާފަކީ އިންޓަނޭޝަނަލް ޑިޕްލޮމެސީގައި ތަޖްރިބާ މަދު ބޭފުޅެކެވެ. އައް އައްސާފަކީ ކޮރަޕްޝަނުގެ ތުހުމަގުގައި މިދިޔަ އަހަރުގެ ނޮވެމްބަރު މަހު ހައްޔަރު ކުރި މީހުންގެ ތެރޭގައި ހިމެނޭ ބޭފުޅެއް ވެސް މެ އެވެ. ނަމަވެސް ދެ މަސް ފަހުން އޭނާ ވަނީ ދޫކޮށްލައިފަ އެވެ. އަދި ފަހުން ވަނީ ސައުދީ ގައުމީ ތެޔޮ ކުންފުނި އަރާމްކޯގެ ބޯޑު މެންބަރުކަމަށާއި ރަސްގެފާނުގެ އެޑްވައިޒަރުގެ މަގާމަށް ހަމަޖައްސައިފަ އެވެ.\nސައުދީ ސަރުކާރަށް ފާޑުކިޔަމުންދިޔަ ނޫސްވެރިޔާ ޖަމާލް ޚާޝުގްޖީ ތުރުކީގައި ހުންނަ ސައުދީ ކޮންސިއުލޭޓްގައި މަރާލި މައްސަލާގައި ބައިނަލްއަގުވާމީ ދުނިޔޭގައި ސައުދީ ދިފާއު ކުރުމުގައި އަލް ޖުބައިރަށް އެކަށީގެންވާ މަސައްކަތްތަކެއް ކުރެވިފައި ނުވާ ކަމަށްވެ އެވެ.\nސައުދީ ސަރުކާރަށް ގެނައި އެހެން ބަދަލުތަކުގެ ތެރޭގައި ނޭޝަނަލް ގާޑުގެ ވެރިޔާގެ މަގާމަށް ޕްރިންސް އަބްދުﷲ ބިން ބަންދާރު ހަމަޖެއްސުން ހިމެނެ އެވެ. އެ މަގާމުގައި ކުރިން ހުންނެވީ ޕްރިންސް މުތުއަބް ބިން އަބްދުﷲ އެވެ. ސަލާމަތީ ކަންކަމާ ބެހޭ އެންމެ އިސްވެރިޔާގެ މަގާމަށް ޖެނެރަލް ޚާލިދު ބިން ގިރާރް އަލް ހަރްބީ ހަމަޖެއްސިއިރު ނޭޝަނަލް ސެކިއުރިޓީ އެޑްވައިޒަރަކަށް ހަމަޖެއްސީ މުސްއަދު އަލް އައިބާން އެވެ.\nއިންފޮމޭޝަން މިނިސްޓަރުގެ މަގާމަށް ހަމަޖެއްސީ ރޮޓަނާ ބްރޯޑްކާސްޓުގެ އެގްޒެކެޓިވް މެންބަރެއް ކަމަށްވާ ތުރުކީ އަލް ޝަބާނާ އެވެ. އެ މަގާމުގައި ކުރިން ހުންނެވި އައްވާދު އަލް އައްވާދަށް ދެއްވީ ރޯޔަލް ކޯޓުގެ އެޑްވައިޒަރުގެ މަގާމެވެ. ވަލީ އަހުދު މުހައްމަދު ބިން ސަލްމާންގެ ގާތް ބޭފުޅެއް ކަމަށްވާ ތުރްކީ އަލް ޝެއިޚް ވަނީ ސްޕޯޓްސް ކޮމިޝަނާގެ މަގާމުން ވަކިކޮށް އެންޓަޓެއިންމަންޓް އޮތޯރިޓީގެ ވެރިޔާގެ މަގާމަށް ހަމަޖައްސަައިފަ އެވެ. ޓޫރިޒަމް އޮތޯރިޓީގެ ވެރިޔާގެ މަގާމު ދީފައި ވަނީ އަހުމަދު އަލް ޚާތިބަށެވެ.\nރަސްގެފާން ސަލްމާން ވަނީ ނޭޝަނަލް ސްޕޭސް އެޖެންސީއެއް ވެސް އުފައްދަވައި އެތަނުގެ ވެރިޔާގެ މަގާމަށް ދަރިކަލުން ޕްރިންސް ސުލްތާން ބިލް ސަލްމާން ހަމަޖައްސަވައިފަ އެވެ. އޭނާ އަކީ ކުރީގެ އެސްޓްރޮނޯޓެކެވެ.\nސައޫދީ އަރަބިއްޔާ ސައޫދީ ރަސްގެފާނު ފޮރިން މިނިސްޓަރު\nމާވަރަށް އަނގަގަދަވެގެންވެގެން އުޅެންޏާ ވާނީ މިހެން.\nހަތްގުނަ ޑީމޯޓް ކުރިއަސް މީހަކު މަރާލި މަސްސަލަ އޮއްބާ އެއް ނުލެވޭނެ ތާއެވެ؟\nރޯމާ ދުވާލު މީހަކު މަރާ ކުދިކޮށް ކޮށާ ލުމަށް ފަހު އެކަން ނުހިގާ ކަމެއް ކަމަށް ހަދަން މަސައްކަތް ކުރަން ބުންޏަސް ފޮރިން މިނިސްޓަރ އާދިލް އަލް ޒުބައިރު އަށް ކުރެވޭނެ ކަމެއް ނޯންނާނެ އެވެ. ރަސްގެފާނުގެ ނުވަތަ ވަލީ އަހްދުގެ ބޭނުމަކަށް ނޫނީ ނޫސް ވެރިޔާ ޚަޝީޣްޖީ މަރާލާނެ ބޭނުމެއް އޮތް ކަމަކަށް ޤަބޫލެެއް ނުކުރެވެއެވެ.


Badhuru hanguraama: Sirrakee eemaanaai amalu | Mihaaru\n22 މެއި 2019 - 11:283comments\nއިސްލާމީ ތާރީޚުގައި ރަމަޟާންމަހު ހިނގާފައިވާ ކަންކަމަށް ނަޒަރު ހިންގާލާއިރު، އެއް މަރުހަލާއިން އަނެއް މަރުހަލާއަށް އަދި ނިކަމެތި ކަމުން ވަރުގަދަކަމަށް މުސްލިމުން ބަދަލުވެގެން ދިޔަ ގޮތް ތަސައްވުރު ކުރެވޭނެ އެވެ. އަދި މިވަރުގަދަކަން ލިބުމުގައި ވަރަށް މުހިންމު ދައުރެއް ކުޅުނު އެއް ކަންތައް ކަމުގައިވާ ޖިހާދަކީ ރަމަޟާން މަހާ ވަރަށް ބޮޑަށް ގުޅިފައިވާ ކަމެއްކަން އެނގިގެންދާނެ އެވެ. ކީރިތި ޤުރުއާނުގައި ރަމަޟާން މަހުގެ ރޯދަޔާ ގުޅުން ހުރި އާޔަތްތަކެއް (އަލްބަޤަރާ 183-187) ބާވާލައްވާފައި އޭގެ ފަހުން ދެ އާޔަތަށް ފަހު ޖިހާދުގެ ވާހަކަ ބަޔާން ކުރައްވާފައި ވެއެވެ. (އަލްބަޤަރާ 190-193). ޖިހާދަކީ ނަފުސާނީ ގޮތުންނާއި ޖިސްމާނީ ގޮތުން ގާބިލުކަން ބޭނުންވާ ކަމެކެވެ. އީމާންކަމާއި ގަދައަޅައި މަސައްކަތް ކުރުން ބޭނުންވާ ކަމެކެވެ.\nރަމަޟާން މަހަކީ ޖިހާދުގެ މަހެއް\nރަމަޟާން މަހަކީ ޖިހާދަށް އިންސާނާ ތައްޔާރު ކުރުމަށް ލިބޭ ވަރުގަދަ ތަމްރީނެކެވެ. ތާރީޚަށް ބަލާއިރު ރަމަޟާން މަހަކީ މުސްލިމުން ގިނަ ޖިހާދުތަކެއްކޮށް ކާމިޔާބީ ތަކެއް ހޯދާފައިވާ މަހެއްކަން ފާހަގަ ކުރެވޭނެ އެވެ. މިގޮތުން ރޯދަ ފަރުޟު ކުރެވުމުގެ ކުރިން ހިޖުރައިން 1 ވަނަ އަހަރުގެ ރަމަޟާން މަހު މުސްލިމުން އަދުއްވުންނާ ކުރިމަތިލުމަށް ނުކުތެވެ. އެއީ ޙަމްޒަތު ބިން ޢަބްދުލް މުއްޠަލިބުގެ ސަރިއްޔާގަ އެވެ. ސަރިއްޔާ އަކީ، ހަނގުރާމައިގެ ލަޝްކަރުގެ ތެރެއިން ވަކި ބަޔަކު ސިއްރިއްޔާތުގައި (އާންމުކޮށް ރޭނގަޑުގެ ވަގުތުގައި) ފޮނުވައި އަދުއްވުންނާ ކުރިމަތި ލުމެވެ. މި ސަރިއްޔާގައި ގަތުލެއް ނުހިނގި ނަމަވެސް މިއީ ހައްގުތައް ދިފާއު ކުރުމަށްޓަކައި މުސްލިމުން އެންމެ ފުރަތަމަ ކަނޑި އުފުލި ފަހަރެވެ. އޭގެ އެއް އަހަރު ފަހުން، އާދެ ހިޖުރައިން2ވަނަ އަހަރުގެ ރަމަޟާން މަހު އިސްލާމީ ތާރީޚުގައި ވަރަށް މުހިންމު ހާދިސާ އެއް ހިނގި އެވެ. އެ މަހުގެ 17 ވަނަ ދުވަހު މުސްލިމުންނާ މުޝްރިކުންނާ ދެމެދު ހިނގި ބަދުރު ހަނގުރާމަ އެވެ. މުސްލިމުން ކުރި ހަގީގީ ފުރަތަމަ ހަނގުރާމައަކީ މި ހަނގުރާމަ އެވެ. މައްކާ ފަތަޙަ ކުރުމާއި، ޙިއްޠީނު ހަނގުރާމަކޮށް ބައިތުލްމަޤްދިސް އަނބުރާ ގެނައުމާއި، ތަތާރުންގެ މައްޗަށް ޢައިނުޖާލޫތުގައި ކާމިޔާބު ހޯދުމާއި، މިނޫންވެސް އެތައް ކާމިޔާބެއް މުސްލިމުން ރަމަޟާންމަހުގައި ހޯދާފައި ވެއެވެ.\nބަދުރު ހަނގުރާމައިން ތާރީޚުގެ މިސްރާބު ބަދަލުކޮށްލި\nޢަރަބި ޖަޒީރާގައި ކުފުރުގެ ދިދަ އުފުލަމުން ގެންދިޔަ ޤުރައިޝުންގެ މުޝްރިކުންގެ މައްޗަށް މުސްލިމުން ވަރަށް ވަރުގަދަ ކާމިޔާބެއް ބަދުރު ހަނގުރާމައިގައި ހޯދި އެވެ. ﷲ ގެ ވަޙީބަސްފުޅުގެ މާނާގައި ވަނީ، “ތިޔަބައި މީހުން ނިކަމެތީން ކަމުގައި ވަނިކޮށް، ބަދުރު ހަނގުރާމައިގައި، ﷲ ތިޔަބައި މީހުންނަށް ނަޞްރު ދެއްވި އެވެ.” (އާލްޢިމްރާން 123). މިއިން އެނގެނީ މުސްލިމުންނަށް ވަރަށް ބޮޑު ބަދަލެއް މިހިސާބުން އަތުވެއްޖެ ކަމެވެ. މިގޮތުން ކުރިން ނިކަމެތި ހާލަތެއްގައި ތިއްބަސް ބަދުރުގެ ފަހުން ޝާނާއި ޝައުކަތު ލިބިގެންވާ ވަރުގަދަ ދައުލަތެއް ކަމުގައި މުސްލިމުންވި އެވެ. މުޅިން އެހެން މަރުހަލާއަކަށް މުސްލިމުންނަށް ދަތުރު ކުރެވުނެވެ. މުޅި ދުނިޔެ މުސްލިމުންގެ މިވަރުގަދަ ދައުލަތާ ބެހޭ ގޮތުން އަޑު އެހިއެވެ. ޔަހޫދީންގެ ހިތްތަކަށް ބިރުވެރިކަން ވަނެވެ. މުޝްރިކުންނަށް ނާކާމިޔާބު ލިބުނެވެ. މުނާފިގުންތައް ހުނިޖެހި ފާޅުވާން ފެށިއެވެ. މިފަދަ ބޮޑެތި ބަދަލުތަކެއް ގެނައި ބަދުރު ހަނގުރާމަ އަކީ އާދައިގެ ހަނގުރާމައެއް ނޫނެވެ. އެހެނީ އެ ހަނގުރާމަ، ތާރީޚުގެ މިސްރާބު މުޅިން ބަދަލުކޮށްލި އެވެ. މިސަބަބަށްޓަކައި ބަދުރު ހަނގުރާމަ ހިނގި ދުވަހަށް ﷲ ދެއްވާފައިވ ވަނީ ވެސް "ފުރުޤާނުގެ ދުވަސް" ގެ ނަމެވެ. ހެވާއި ނުބައި، ހައްގާއި ބާތިލު، ނިކަމެތިކަމާއި ވަރުގަދަކަން ފަދަ ކަންކަން އެއްކަމާ އަނެއްކަމާ ވަކިކުރެވުނު ދުވަހެއް ކަމުގައި ބަދުރު ހަނގުރާމައިގެ ދުވަސް ވި އެވެ. މިވަރުގަދަ ބަދަލު މި އައީ ބަރަކާތްތެރި ރަމަޟާން މަހެއްގަ އެވެ. ބަދުރު ހަނގުރާމައިގެ ހަނދާންތައް ރަމަޟާން މަހުގައި އަދި ވަކިން ޚާއްޞަކޮށް އެ މަހުގެ 17 ވަނަ ދުވަހު އައުވަނީ މިހެންވެ އެވެ.\nބަދުރު ހަނގުރާމަ އިން މުހިންމު ގަވައިދުތަކެއް ދަސްކޮށްދިން\nބަދުރު ހަނގުރާމައިން އިސްލާމީ އުންމަތަށް ވަރަށް މުހިންމު ގަވައިދުތަކެއް ދަސްކޮށްދިނެވެ. މިގޮތުން ފުރަތަމަ ގަވައިދަކީ، ނަޞްރު ލިބުން ވަނީ ﷲ ގެ ހަޒުރަތުންކަން މުސްލިމުން ދެނެގަތުމެވެ. ހަނގުރާމައިގައި ބައިވެރިވާ މީހުންގެ ގިނަކަމާއި ހަތިޔާރުގެ ވަރުގަދަކަން ކިތަންމެ މަތީ ދަރަޖައެއްގައި އޮތަސް ﷲ ނަޞްރު ނުދެއްވާ ނަމަ އެބަޔަކަށް ނަޞްރެއް ނުލިބޭނެ އެވެ. އަލްއަންފާލު ސޫރަތުގެ 01 ވަނަ އާޔަތުގައި ﷲ ވަނީ މިކަން ބަޔާން ކުރައްވައިފަ އެވެ. އެދުވަހު އެންމެ 313 މީހުން، ހަމައެކަނި ދަތުރުމަތީގެ ހަތިޔާރާއި އެންމެ ދެ އަހާއި 70 ޖަމަލު ހިފައިގެން ގޮސް، 100 އަހާއި 700 ޖަމަލާ އެކު 1،000 ހަނގުރާމަވެރިންގެ ލަޝްކަރެއް، ﷲ ގެ މަދަދާއި ނަޞްރާ ނުލައި، ބަލިކުރާނީ ކިހިނަކުން ހެއްޔެވެ؟ އެއްވެސް ޝައްކެއް ނެތް ގޮތުގައި އެއީ ﷲ ގެ ހަޒްރަތުން އައި ނަސްރެކެވެ. މުސްލިމުންނަށް އެ ދުވަހު ކާމިޔާބު ލިބުނީ އެތައް ކަންތައްތަކެއްގެ އެހީގަ އެވެ. ވާރެޔާއި، ނިދިޖެހުމާއި، ކާފިރުންގެ ހިތްތަކަށް ވަތް ބިރުވެރިކަމެވެ. ހަނގުރާމައާ ގުޅޭ ނިންމުންތައް ނިންމުމުގައި މުސްލިމުންނަށް ލިބުނު ހެޔޮ ތައުފީގާއި ކާފިރުންނަށް މިފަދަ ތައުފީގެއް ނުލިބުމެވެ. އަދި މިކަންކަމުގެ އިތުރުން ސީދާ ހަނގުރާމައިގެ މައިދާނުގައި މަލާއިކަތްބޭކަލުން ބައިވެރިވެ ވަޑައިގަތުމެވެ. މިކަންކަން ވެގެން ދިޔައީ ކާފިރުންނަށް ދުވަހަކުވެސް ތަޖުރިބާ ނުކުރެވޭ ފަދަ ވަރުގަދަ "ހަތިޔާރު" ތަކަކަށެވެ.\nމިހުރިހާ ކަމަކީ ﷲ މެދުވެރި ކުރެއްވެވި ކަންތަކެވެ. އެހެންވެ އެކަލާނގެ ވަޙީ ކުރައްވަނީ ނަސްރު ލިބުންވަނީ ހަމައެކަނި އަކަލާނގެ ހަޒުރަތުން ކަމަށެވެ. އަދި މުސްލިމުން މުޝްރިކުން ގަތުލު ކުރި ހިނދު އެއުރެން ގަތުލު ކުރެއްވީ އެކަލާނގެ ކަމާއި، މާތް ނަބިއްޔާ، ޞައްލަﷲ ޢަލައިހި ވަސައްލަމް، ހިލަމުށެއް އުއްކަވާލެއްވި ހިނދު އެ އުއްކަވާލެއްވީ ވެސް އެކަލާނގެ ކަން ބަޔާން ކުރައްވާފައި ވެއެވެ. (އަންފާލު 17) މިއީ މުސްލިމުންގެ ހިތްތަކުގައި އުންމީދު އާވެއާލާވެ ހުންނާނެ ކަމެކެވެ. ﷲ އަށް އިންސާނާ ނަސްރުދޭހާ ހިނދަކު އެކަލާނގެ ނަސްރު ދެއްވާނެ ކަމުގެ ވަރުގަދަ އުންމީދާއި އަޒުމުގައި މަސައްކަތް ކުރުމަށް މުސްލިމުންނަށް ހިތްވަރު ލިބޭ ކަމެކެވެ.\nއެދުވަހު އެންމެ 313 މީހުން، ހަމައެކަނި ދަތުރުމަތީގެ ހަތިޔާރާއި އެންމެ ދެ އަހާއި 70 ޖަމަލު ހިފައިގެން ގޮސް، 100 އަހާއި 700 ޖަމަލާ އެކު 1،000 ހަނގުރާމަވެރިންގެ ލަޝްކަރެއް، ﷲ ގެ މަދަދާއި ނަޞްރާ ނުލައި، ބަލިކުރާނީ ކިހިނަކުން ހެއްޔެވެ؟ އެއްވެސް ޝައްކެއް ނެތް ގޮތުގައި އެއީ ﷲ ގެ ހަޒްރަތުން އައި ނަސްރެކެވެ.\nދެވަނަ ގަވައިދަކީ، ﷲ ގެ ހަޒްރަތުން ނަސްރާއި ކާމިޔާބު ހޯދަން ބޭނުންވާނަމަ މުސްލިމުންގެ ސަފުތައް ވަރުގަދަ ކުރަންޖެހޭނެ ކަމެވެ. އެކަލާނގެ އަންގަވަނީ “...އަދި ތިޔަބައިމީހުން ދެބަސްވެ އަރާރުން ނުވާށެވެ! (ދެބަސްވެ އަރާރުން ވާނަމަ) ތިޔަބައިމީހުން ފިނޑިވެ، ތިޔަބައިމީހުންގެ ބާރު ނެތި ހިނގައިދާނެ އެވެ.” (އަލްއަންފާލު 46). ބަދުރުގައި ކާމިޔާބު ލިބުނީ މުސްލިމުންގެ މަދު މީސްކޮޅުގެ ސަފުތައް ވަރުގަދަވީމައެވެ. ދެބަސްވުމެއް ނެތީމަ އެވެ. އަރާރުން ވުމެއް ނެތީމައެވެ.\nބަދުރު ހަނގުރާމައިން ދަސްވާ ތިންވަނަ ގަވައިދަކީ، ނަސްރު ލިބުމަށްޓަކައި ގުރުބާންތަކެއް ވާން ޖެހޭނެ ކަމެވެ. ނަފްސާއި، މުދަލާއި، ވަގުތާއި، މަސައްކަތުން ގުރުބާންތަކެއް ނުވެ ﷲ ގެ ނަސްރެއް ނުލިބޭނެ ކަމެވެ. ހަތަރުވަނަ ގަވައިދަކީ، އަދުއްވުންނާ ކުރިމަތިލުމަށްޓަކައިވީ ވަރަކުން ތައްޔާރުވާން ޖެހޭނެ ކަމެވެ. ﷲ އަންގަވަނީ، އެއުރެންނާ ދެކޮޅަށް ކުޅަދާނަވީހާ ބާރެއް ތައްޔާރު ކުރުމަށެވެ. އަދި އަސްތައް ވެސް ބަނދެ ތައްޔާރު ކުރުމަށެވެ. އެއީ އެކަމުން ﷲ ގެ އަދުއްވުންނާއި، މުސްލިމުންގެ އަދުއްވުންނާއި އެނޫން އެހެން ބަޔަކު ވިއަސް ބިރުގެންނެވުމަށެވެ. (އަލްއަންފާލު 60). ފަސްވަނަ ގަވައިދަކީ، ކޮންމެ ކަމެއްގައިވެސް ކީރިތި ރަސޫލާގެ އަމުރުފުޅަށް ކިޔަމަންވާން ޖެހޭނެ ކަމެވެ. ﷲ އަންގަވަނީ އެކަމަކުން ދިރުންދޭ ކޮންމެ ކަމަކަށް ރަސޫލާ ގޮވާލައްވާ ހިނދު ﷲ އަށާއި ރަސޫލާ އަށް އިޖާބަ ދިނުމަށެވެ. (އަލްއަންފާލު 24).\nދަސްވި ފިލާވަޅުތަކާ އެއްގޮތަށް ޢަމަލު ކުރުން\nބަދުރު ހަނގުރާމައިގެ ޒިކުރާ އާ ކުރާއިރު މި ބަޔާންކުރި ގަވައިދުތައް ވެސް ހަނދާންކޮށް އެއަށް ތަބާވާން ޖެހެ އެވެ. މިގޮތުން އެކަކު އަނެކަކާ އޮންނަ ގުޅުން ބަދަހި ކޮށް އެކުވެރިކަން އާލާ ކުރަން ޖެހެ އެވެ. ނަފުސާއި މުދަލާއި ވަގުތާއި މަސައްކަތުން ގުރުބާންވާން ޖެހެ އެވެ. ހަށިގަނޑުގެ ސިއްހަތާއި ނަފުސާނީ ދުޅަހެޔޮކަން އިތުރު ކުރަން ޖެހެ އެވެ. ކެތްތެރިކަން ވަރުގަދަ ކުރަން ޖެހެ އެވެ. ޖިހާދަށްޓަކައި ނަފުސު ތައްޔާރު ކުރަން ޖެހެ އެވެ. އަދި ޖިހާދު ކުރަން ޖެހިއްޖެ ނަމަ އެކަން ކުރަން ޖެހެ އެވެ. ﷲ އާ ރަސޫލާގެ އަމުރުތަކަށް ކިޔަމަންވާން ދަސްކުރަން ޖެހެ އެވެ. ﷲ ގެ ހަޒުރަތުން ނަސްރު ލިބޭނީ އޭރުންނެވެ.\nއިތުރު ލިޔުންތައް ދީން އިސްލާމް ރަމަޟާން 2019 ބަދުރު ހަނގުރާމަ


Viyafaari huhdha hoadhumah edhifaivaa ithuru 2207 viyafaari akah huhdha dhookohffi - One Online\nލިލީ އިންޓަނޭޝަނަލްގެ މުވައްޒަފުން ޑެލިވަރީ ހިދުމަތުގައި---- ފޮޓޯ: ލިލީ އިންޓަނޭޝަނަލް\nވިޔަފާރި ހުއްދަ ހޯދުމަށް އެދިފައިވާ އިތުރު 2207 ވިޔަފާރިއަކަށް ހުއްދަ ދޫކޮށްފި\nވިޔަފާރި ހުއްދަ ހޯދުމަށް އެދިފައިވާ ވިޔަފާރިތަކުގެ ތެރެއިން އިތުރު 2207 ވިޔަފާރިއަކަށް ހުއްދަ ދޫކޮށްފިއެވެ.\nފުލުހުންގެ ކޮވިޑް 19 ސިޗުއޭޝަން ރޫމްގެ މައުލޫމާތު އާންމުކުރުމަށް ފުލުހުން ހަދާފައިވާ ޓުވިޓާ އެކައުންޓުން ކުރި ޓުވީޓެއްގައި ބުނެފައިވާ ގޮތުގައި މި 2207 ވިޔަފާރިއަކީ ޕޮލިސް ޕޯޓަލް މެދުވެރިކޮށް ހުއްދަ ހޯދުމަށް އެދުނު ވިޔަފާރިތަކެވެ.\nއެގޮތުން މި 2207 ވިޔަފާރިތަކަކީ މި ޕޯޓަލުން ވިޔަފާރި ހުއްދަ ހޯދުމަށް އެދުނު މީހުންގެ ތެރެއިން ހުއްދަ ދޫނުކުރެވި ތިބި މީހުން ކަމަށް ފުލުހުން ބުނެއެވެ.\nރޭ ފުލުހުން ކުރި ޓުވީޓެއްގައި ބުނީ މިއަދު ހެނދުނުގެ ކުރިން ސައްހަ އެޕްލިކޭޝަން ހުށަހަޅާފައިވާ ހުރިހާ ވިޔަފާރިތަކަށް ހުއްދަ ދިނުމުގެ މަސައްކަތް ކުރަމުން އަންނަ ކަމަށެވެ. އަދި އިކޮނޮމިކް މިނިސްޓްރީގެ މިންގަނޑަށް ފެތޭ ހުރިހާ ސައްހަ އެޕްލިކޭޝަނަކަށް ހުއްދަ ދިނުމުގެ މަސައްކަތް ކުރަމުން އަންނަ ކަމަށް ފުލުހުން ބުނެފައިވެއެވެ.\nކޮވިޑް 19ގެ ސަބަބުން މާޗް މަހު ފަހުކޮޅުން ފެށިގެން މާލޭ ސަރަހައްދު ލޮކްޑައުންކޮށްފައިވާ އިރު، މި ހަފުތާގައި ލޮކްޑައުންއަށް ވަނީ ލުއިތަކެއް ދީފައެވެ. އަދި އިތުރު ވިޔަފާރިތަކަށް ޑެލިވަރީ ހިދުމަތް ދިނުމުގެ ހުއްދަ ދިނުމަށް ނިންމާފައިވެއެވެ.\nގުޅޭ ޓެގު ޕޮލިސް ކޮވިޑް 19 ލޮކްޑައުން\nސްމިތު ޖިންސީ ފުރައްސާރަ ކުރި ކަމަށް ބުނާ މައްސަލައެއް ބަލަނީ


MIRA aai baeh muasasaathakuge budget kudavegen kabodu vejje | Mihaaru\nމަޖިލީހުގެ ބަޖެޓު ދިރާސާކުރާ ކޮމެޓީގެ މިއަދުގެ ބައްދަލުވުމުގައި ނިހާނު، މުއައްސަސާތަކުން ފޮނުވި މައުލޫމާތުތައް ބައްލަވަނީ. - ފޮޓޯ: ނިޝާން އަލީ/ މިހާރު\nބައެއް މުއައްސަސާތަކުގެ ބަޖެޓް ކުޑަވެގެން ކަންބޮޑުވުން ފާޅުކޮށްފި\n20 ނޮވެމްބަރ 2017 - 16:07 12 comments\nއަންނަ އަހަރުގެ ބަޖެޓާ ބެހޭ ގޮތުން ލަފާ ހޯދުމަށް ބަޖެޓް ކޮމެޓީން ވަނީ 26 މިނިވަން މުއައްސަސާއަކަށް ސިޓީ ހުށަހަޅައިފަ އެވެ. ނަމަވެސް ދެ މުއައްސަސާއެއް ފިޔަވައި ހުރިހާ މުއައްސަސާއަކުން ވަނީ ބަޖެޓާ ގުޅޭގޮތުން ދެކޭ ގޮތް ލިޔުމަކުން ކޮމެޓީ އަށް ހުށަހަޅައިފަ އެވެ. އަދި މިނިވަން މުއައްސަސާތަކުން ފޮނުވި ލިޔުންތައް މިއަދު ވަނީ މެމްބަރުންނާ ހިއްސާ ކުރައްވައިފަ އެވެ.\nބަޖެޓު ދިރާސާކުރާ ކޮމެޓީގެ މިއަދުގެ ބައްދަލުވުމުގައި ޕީޕީއެމްގެ ބައެއް މެމްބަރުން. - ފޮޓޯ: ނިޝާން އަލީ/ މިހާރު\nޕީޕީއެމްގެ ނައިބު ލީޑަރު އަދި ވިލުފުށީ ދާއިރާގެ މެމްބަރު ރިޔާޒް ރަޝީދު މިއަދު ވިދާޅުވީ ބައެއް މުއައްސަސާތަކުން ކަންބޮޑުވުންތައް ފާޅުކުރުމާ ގުޅިގެން، އެ މުއައްސަސާތަކަށް ބަޖެޓުގައި އިތުރަށް ފައިސާ ހިމެނުމާ މެދު ގޮތެއް ނިންމުމުގެ ކުރިން ފިނޭންސް މިނިސްޓަރު އަހުމަދު މުނައްވަރާ މަޝްވަރާ ކުރައްވަން ޖެހޭ ކަމަށެވެ. އެހެންވެ، މިނިސްޓަރާ މަޝްވަރާ ކުރެއްވުމަށް ކޮމެޓީ ވަނީ ބައިގަޑިއިރަށް މެދުކަނޑާލައިފަ އެވެ.\nޕީޕީއެމްގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެމްބަރު އިބްރާހިމް ހަލީލް ވިދާޅުވީ މިނިވަން މުއައްސަސާތަކުން ކޮމެޓީ އަށް ފޮނުވި މައުލޫމާތުތަކުން އެނގޭ ގޮތުގައި ބަޖެޓަށް އިތުރުވާނެ ކަމަށް ލަފާ ކުރެވެނީ 294 މިލިއަން ރުފިޔާ ކަމަށެވެ. އެއީ ވަރަށް ބޮޑު އަދަދެއް ކަމަށް އޭނާ ފާހަގަކުރެއްވި އެވެ.\nހަލީލް ވިދާޅުވި ގޮތުގައި އެންމެ ބޮޑު އަދަދަކަށް ބަޖެޓުގައި ހިމެނުމަށް ހުށަހަޅާފައި ވަނީ ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖީއޭ) އިންނެވެ. އޭގެ އިތުރުން މީރާ އާއި ގައުމީ ޔުނިވާސިޓީ ސިވިލް ސާވިސް ކޮމިޝަންގެ ބަޖެޓު ބޮޑު ކުރަން ކޮމެޓީ އަށް ހުށަހަޅާފައިވާ ކަމަށް އޭނާ ވިދާޅުވި އެވެ.\nއޭދަފުށީ ދާއިރާގެ މެމްބަރު ސަލީމް މިއަދުގެ ކޮމެޓީގައި ވާހަކަ ދައްކަވަނީ. - ފޮޓޯ: ނިޝާން އަލީ/ މިހާރު\n"އެއްގޮތަކީ ފިނޭންސާ ވާހަކަ ދައްކައިގެން މިހާރު އޮތް ބަޖެޓުގެ އަދަދުގެ ތެރެއިން ކުރެވިދާނެތޯ ބެލުން. ދެވަނަ ގޮތަކީ ބަޖެޓު ރިކޮމަންޑޭޝަންގެ ތެރެއިން ގާނޫނީ ޒިންމާ އަދާކުރަން ދަތި ނުވާނެ ގޮތަށް އިތުރު ގޮތް ދިނުން،" ގާތްގަނޑަކަށް ފަނަރަ މިނެޓަށް ކުރިއަށް ދިޔަ ބައްދަލުވުމުގައި ހަލީލް ވިދާޅުވި އެވެ.\nކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު ވިދާޅުވީ ބަޖެޓަށް ފައިސާ ހޯދުމަށް އެންމެ މުހިންމު ދައުރެއް އަދާކުރާ ބަޔަކީ މީރާ ކަމަށްވެފައި، މީރާ އިން އަދާކުރަން ޖެހޭ ގާނޫނީ ވާޖިބުތައް އަދާނުކުރެވިއްޖެ ނަމަ، ހުރިހާ މުއައްސަސާތަކަށް އަސަރު ކުރާނެ ކަމަށެވެ. އެހެންވެ، މީރާގެ މަސްއޫލިއްޔަތުތައް އަދާކުރެވޭނެ ގޮތަކަށް ބަޖެޓުގައި ފައިސާ ހިމެނުމަކީ މުހިންމު ކަމެއް ކަމަށް އޭނާ ވިދާޅުވި އެވެ.\nއޭދަފުށީ ދާއިރާގެ މެމްބަރު އަހުމަދު ސަލީމް (ރެޑްވޭވް ސަލީމް) ވިދާޅުވީ މީރާގެ ގާނޫނީ ވާޖިބު އަދާނުކުރެވޭނެ ކަމަށް ބުނެ، ކޮންމެ ފަހަރަކު ކޮމެޓީއަށް ސިޓީ ފޮނުވާ ކަމަށެވެ. އެކަމަކު، އެ މުއައްސަސާއިން ވެސް ކޮންމެ އަހަރަކު ގާނޫނީ ވާޖިބު އަދާކުރާ ކަމަށާއި އެހެންވެ، ބަޖެޓު އިތުރަށް ބަދަލުކޮށްގެން، ފައިސާ ހިމަނަން ނުފެންނަ ކަމަށް ސަލީމް ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ދައުލަތުގެ ބަޖެޓް މީރާ މިނިވަން މުއައްސަސާތައް ދައުލަތުގެ ބަޖެޓް 2018\nމީރާގެ ބޯޑަށް ހަތަރު ބޭފުޅަކު އައްޔަންކުރަން ފާސްކޮށްފި


ފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، އެރޯދަތައް ނުހިފައި މިއަހަރުގެ ރޯދަ ހިފިދާނެތޯ؟ – shafiu.mv\nފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، އެރޯދަތައް ނުހިފައި މިއަހަރުގެ ރޯދަ ހިފިދާނެތޯ؟\nMarch 5, 2020 shafiu\nރަމަޟާންމަހުގެ ރޯދަ ހިފުމަކީ އިސްލާމްދީނުގެ ރުކުންތަކުގެ ތެރެއިން ރުކުނެކެވެ. ޝަރުޢީ ޢުޛުރެއް މެދުވެރިވެގެން މެނުވީ ރޯދަ ދޫކޮށްލުން މުސްލިމަކަށް ހުއްދަވެގެން ނުވެއެވެ.\nޝަރުޢީ ޢުޛުރަކާ ލައިގެން، ރޯދަ ނުހިފާ ރަމަޟާން މަސްތަކެއް ދޫކޮށްލައިފިނަމަ، ނުވަތަ ރޯދަމަހުގައި ރޯދައަށްހުރެ ޝަރުޢީ ޢުޛުރަކާ ލައިގެން ރޯދަ ދޫކޮށްލައިފިނަމަ، އެ ރޯދަ ދޫކޮށްލި މީހާގެ މައްޗަށް ވަނީ އެ ދޫކޮށްލި ރޯދަތައް ޤަޟާކުރުމެވެ. ޝަރުޢީ ޢުޛުރޭ މި ދެންނެވީ ދަތުރެއްގެ މަތީގައިވުމާއި، ބަލިވުމަށެވެ. މިއީ އުންމަތުގެ އިޖުމާޢު މިކަމުގެ މައްޗަށް އޮތް ކަމެކެވެ.\n(وَمَنْ كَانَ مَرِيضًا أَوْ عَلَى سَفَرٍ فَعِدَّةٌ مِنْ أَيَّامٍ أُخَرَ) البقرة /185\n“ފަހެ، ތިޔަބައިމީހުންގެ ތެރެއިން ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާ (ރަމަޟާން މަހުގެ ރޯދަ ދޫކޮށްލައިފިނަމަ) އެހެން ދުވަސްތަކަކުން އެ ޢަދަދު ހަމަކުރުން ހުށްޓެވެ.”\nރަމަޟާންމަހުގެ ރޯދަތައް ޤަޞްދުގައި ދޫކޮށްލިކަމުގައިވިޔަސް، ފަރުވާކުޑަވުމުގެ ސަބަބުން ދޫކޮށްލިކަމުގައި ވިޔަސް، އޭނާ ދޫކޮށްލީ އެންމެ ރޯދައެއް ކަމުގައިވިޔަސް، ރޯދަމަހު ރޯދަ ހިފަން ފެށުމަށްފަހު އެ ރޯދަ ޝަރުޢީ ސަބަބަކާ ނުލާ ދޫކޮށްލިކަމުގައިވިޔަސް އޭނާ އެ ކުޅައީ ބޮޑުފާފައެކެވެ. ފަހެ ތައުބާވުން އޭނާގެ މައްޗަށް ވާޖިބުވެގެންވެއެވެ.\nއެފަދަ މީހާ އޭނާ ކުރީން، ޤަޞްދުގައި ޝަރުޢީ ސަބަބަކާ ނުލައި ދޫކޮށްލި ރޯދަތައް އަލުން ހިފަން ޖެހޭނެތޯ ނުވަތަ ނޫންތޯ އެއީ ޢިލްމުވެރިންގެ މެދުގައި އިޚްތިލާފުހުރި މައްސަލައެކެވެ.\nޢިލްމުވެރިންގެ ތެރެއިން ޢާއްމު ގިނަ ޢިލްމުވެރީން ވިދާޅުވަނީ އެ ދޫކުޅަ ރޯދަތައް އޭނާ ޤަޟާކުރަން ޖެހޭނޭ ކަމަށެވެ. އަދި ބައެއް ބޭކަލުން އެކަމުގެ މައްޗަށް އިޖްމާޢު ގެންނަވާފައިވެއެވެ.\nއިބްނު ޢަބްދުލް ބައްރު ވިދާޅުވިއެވެ. “ޤަޞްދުގައި ރަމަޟާންމަހުގެ ރޯދަ ދޫކޮށްލައިފި މީހާ، ފަހެ އޭނާ ރަމަޟާންމަހުގެ ރޯދަ ވާޖިބުވެގެންވާ ކަމަށް ޤަބޫލު ކުރިކަމުގައިވިޔަސް އަދި އޭނާ އެ ރޯދަތައް ދޫކޮށްލީ އޭނާގެ ޖާހިލުކަމުން ނުވަތަ ފަރުވާކުޑަކަމުން ކަމުގައިވިޔަސް އޭނާ ތައުބާވިނަމަ، އޭނާ ދޫކޮށްލި ރޯދަތައް ހިފަންޖެހޭނެއެވެ.”\nއިބްނު ޤުދާމާ އަލްމަޤްދިސީ ރަޙިމަހުﷲ ވިދާޅުވިއެވެ. “އެކަމުގައި އެއްވެސް ޚިލާފެއް އޮތްކަމެއް އަހަރެމެންނަށް އެނގިފައެއް ނުވެއެވެ. އެހެނީ ރޯދައަކީ އޭނާގެ ނިސްބަތުގައި ޘާބިތުވެފައިވާ ޒިންމާއެކެވެ. އޭނާ އުފުލަންޖެހޭ ޒިންމާއެކެވެ. އެ އަޅުކަން އަދާނުކޮށް އޭނާގެ ޒިންމާއިން އެކަން ބަރީއައެއް ނުވާނެއެވެ. އެކަން އޭނާ އަދާކޮށްފުމަށް ދަންދެން އެނާގެ ކިބައިގައި އެކަން ދެމިއޮންނާނެއެވެ.” ” انتهى من “المغني” (4/365) .\nއައްލަޖުނާ އައްދާއިމާގެ ފަތުވާގައި ވެއެވެ. “ރަމަޟާންމަހުގެ ރޯދައިގެ ވާޖިބުކަމަށް އިންކާރުކޮށްފި މީހާ ކާފިރުވާނެއެވެ. އެއީ އިޖްމާޢުވެފައިވާ ކަމެކެވެ. އެމީހެއްގެ ކަންނެތްކަމުން ނުވަތަ ފަރުވާކުޑަކުރުމުގެ ސަބަބުން ރޯދަ ދޫކޮށްލާ މީހާ ކާފިރަކަށް ނުވާނެއެވެ. އެކަމަކު އެމީހާއަކީ ވަލިއްޔުލް އަމުރުގެ ފަރާތުން ޢުޤޫބާތް ނުވަތަ އަދަބު ޙައްޤުވެއްޖެ މީހެކެވެ. އެއީ އޭނާއާއި އެހެން މީހުންވެސް އެކަމުން ދުރުހެލިކުރުމަށްޓަކައެވެ. (އިޞްލާޙަށްޓަކައެވެ). މިފަދަ މީހާއާ ބެހޭގޮތުންވެސް ބައެއް ޢިލްމުވެރިން، އޭނާ ކާފިރުވާނޭ ކަމަށްވެސް ވިދާޅުވެއެވެ. އޭނާ ދޫކޮށްލި ރޯދަތައް އެނާ ހިފަން ޖެހޭނެއެވެ. ﷲ އަށް ތައުބާ ވުމާއެކުގައެވެ.” “فتاوى اللجنة الدائمة” (10/143) :\nޢިލްމުވެރީންގެ ތެރެއިން ބައެއް ބޭކަލުން ވިދާޅުވަނީ ޤަޞްތުގައި ރޯދަތައް ދޫކޮށްލިކަމުގައިވިޔަސް އޭނާ އެ ދޫކުޅަ ރޯދަތައް އޭނާ ހިފަން ނުޖެހޭނެކަމަށެވެ. އަދި އޭނާ ސުންނަތް ރޯދަހިފުން ގިނަކުރާނީއެވެ. މި ރައުޔަކީ ޡާހިރީ މަޛްހަބްގެ ރައުޔެވެ. އަދި ޝައިޚުލް އިސްލާމް އިބްނު ތައިމިއްޔާ ރަޙިމަހުﷲ އާއި ޝައިޚް އިބްނު ޢުޘައިމީން ރަޙިމަހުﷲ އިޚްތިޔާރު ކުރައްވާފައިވަނީވެސް މިރައުޔެވެ.\nއަލްޙާފިޡް އިބްނު ރަޖަބުލް ޙަންބަލީ ރަޙިމަހުﷲ ވިދާޅުވިއެވެ. ޡާހިރީ މަޛްހަބުގެ (މި މަޛްހަބުގެ ގިނަ ޢިލްމުވެރިންގެ) ރައުޔަކީ ގަސްތުގައި ރޯދަދޫކޮށްލާ މީހާގެ މައްޗަށް ރޯދަ ޤަޟާކުރަން ނުޖެހުމެވެ. އަދި އެނާ ޤަޟާކުރިކަމުގައިވިޔަސް އެކަން އޭނާގެ ކިބައިން ފުދިގެން ނުވާނެކަމަށެވެ. “فتح الباري” (3/ 355).\nޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވިއެވެ. “ގަސްތުގައި ރޯދަ ދޫކޮށްލާ މީހާ ޢުޛުރެއް ނެތްކަމުގައިވަންޏާ އޭނާ ޤަޟާކުރުމެއް ނުވެއެވެ. ރޯދަވެސް އަދި ނަމާދުވެސް މެއެވެ. އަދި އޭނާ އެ ޤަޟާ ކުރިކަމުގައިވިޔަސް އޭނާގެ ކިބައިން އެކަން ޞައްޙަވެގެން ނުވެއެވެ.” “الاختيارات الفقهية” (ص: 460) .\nޝައިޚް އިބްނު ޢުޘައިމީން ރަޙިމަހުﷲ ވިދާޅުވިއެވެ. “ޤަޞްތުގައި ޢުޛުރެއްނެތި ރޯދަ ދޫކޮށްލައިފި މީހާއާމެދު، ރާޖިޙު ވެގެންވާ ބަސްފުޅަކީ އޭނާއަށް ޤަޟާކުރުން ލާޒިމުވެގެން ނުވުމެވެ. އެހެނީ އެކަމުން އޭނާއަށް އެއްވެސް ފައިދާއެއް ނުކުރެއެވެ. އެއީ އޭނާގެ ކިބައިން އެކަން ޤަބޫލުވެގެންވެސް ނުވާނެއެވެ. އަޞްލު ޤަވާޢިދަކީ، ވަކި ވަޤުތެއްގައި ކުރުމަށް ވަޤުތު ކަނޑައެޅިފައިވާ އަޅުކަމެއް ޝަރުޢީ ޢުޛުރެއް ނެތި އޭގެ ވަޤުތުން ބޭރުވެއްޖެނަމަ އެއަޅުކަމެއް ކުރާ މީހެއްގެ ކިބައިން އެކަން ޤަބޫލުވެގެން ނުވުމެވެ. انتهى من “مجموع الفتاوى” (19/89).\nޚުލާޞާ: ރަމަޟާންމަހުގެ ރޯދައިން ޤަޞްތުގައި ރޯދައެއް، ޝަރުޢީ ޢުޛުރަކާ ނުލައި ދޫކޮށްލައިފިމީހާ، ނުވަތަ ގިނަ ރޯދަމަސްތަކެއް ރޯދަ ޝަރުޢީ ޢުޛުރަކާ ނުލައި ދޫކޮށްލައިފިމީހާ، ޢިލްމުގެ އަހުލުވެރިންގެ ތެރެއިން ޢާއްމު ގިނަ ޢިލްމުވެރިން ވިދާޅުވާ ގޮތުގައި އޭނާ ދޫކޮށްލި ރޯދަތައް ޤަޟާކުރުން އޭނާގެ މައްޗަށް ލާޒިމްވާނެއެވެ. އަދި ބައެއް ޢިލްމުވެރިން ދެކެވަޑައިގަންނަވާ ގޮތުގައި އެ ރޯދަތައް ޤަޟާކުރަން ނުޖެހޭނެއެވެ. އެހެނީ އެއީ އެއަޅުކަން އަދާކުރުމުގެ ވަޤުތު ފާއިތުވެފައިވާ އަޅުކަމެކެވެ. މީގެ ތެރެއިން އެންމެ ރާޖިޙު (އެންމެ ޞައްޙަކަން ބޮޑު) ބަސްފުޅަކީ ޢިލްމުގެ އަހުލުވެރިންގެ ތެރެއިން ގިނަ ޢާއްމު ޢިލްމުވެރިން ވިދާޅުވެފައިވާ ފަދައިން ފާއިތުވި ރޯދަތައް ޤަޟާކުރަން ޖެހޭނެކަމަށް ވިދާޅުވާ ބަސްފުޅެވެ. އެހެނީ އެއީ އަޅާ އަދާކުރަން ޖެހިފައިވާ އޭނާގެ ޒިންމާއެކެވެ. އޭނާ އެ އަދާކުރުމުން މެނުވީ އޭނާގެ ކިބައިން އެ ޒިންމާ ބަރީއައެއް ނުވާނެއެވެ.\nފާއިތުވި އެތައް އަހަރެއްގެ ރޯދަ ނުހިފާ ހުރި މީހަކު، ތައުބާވެފަ މި އަހަރުގެ ރޯދަމަހުގެ ރޯދަ ހިފިދާނެއެވެ. ކުރީ އަހަރު ތަކުގެ ރޯދަތައް އޭގެ ފަހުގައި ހިފާނީއެވެ.\nރޯދަރޯދަ ޤަޟާކުރުންފާއިތުވި ރޯދަ ހިފުންޤަޟާ ރޯދަ


ޝަރުޢީ ރުޤުޔާގެ ނަމުގައި އޮޅުވާނުލާށެ! (2ވަނަ ބައި ) - Healing Through Ruqya\nMarch 15, 2021 ޢަލީ އާސިރު\t0 Comments\nއުޚްތުން ތުނި ފޭރާމެއް ލައްވައި، އެތެރޭން އެއްވެސް އެއްޗެއް ނުލައި ހުރުމަށް ޝަރުތުކޮށް ކިޔަވާފައި ހުންނަ ފެން، ފަރުވާ ކުރާ މީހާ ކުރިމަތީގައި ގަޔަށް އެޅުވުން.\nރުޤުޔާ ކުރުމުގެ ނަމުގައި އުޅޭ ބައެއް މީހުން މި ޢަމަލު ކުރަމުންދާކަމީ ވެސް ވަރަށް ހިތާމަކުރަން ޖެހޭ ކަމެކެވެ. މިބައިމީހުން އުޚްތުންނަށް ރުޤްޔާކުރާއިރު، ރާޤީ ( ރުޤުޔާ ކުރާ މީހާ ) ފެންކިޔެވުމަށްފަހު، އުޚްތުން ތުނި ފޭރާމެއް ލައްވައި، އެކަނބަލުން އެތެރޭން ލާންޖެހޭ އެއްވެސް ފޭރާމެއް ނުލައި، މިހާލުގައި ބެހެއްޓުމަށްފަހު، އެކަނބަލުންގެ ގަޔަށް ފެން އަޅުވާކަމީ ހަޤީގަތުގައި ވެސް މިހާރަކަށް އައިސް ކުރާ ކަމެކެވެ. މިހާލަތުގައި ބަހައްޓައިގެން މިގޮތަށް ކަންތައް ކުރުމުން ބަލި ފަސޭހަވާނެ ކަމަށް ބުނެ އޮޅުވާލާ މި ޖަރީމާ ހިންގުމަކީ ކިހައި ނުބައި ކަމެއްތޯއެވެ. ވަކި ޙާލަތެއްގައި ޑޮކްޓަރުންނަށް ވެސް އައުރަ ކަޝްފުކޮށްގެން ފަރުވާ ކުރެވޭ ކަމުގައި މިބައިމީހުން ދަޢުވާކޮށް މިކަން މީހުން ކުރިޔަށް ގެންދެއެވެ. ހަމައެހެންމެ ބަލިމީހާ ރުޤުޔާ ކުރާ މީހާއާ އެކު އެކަހެރިވުމަށް ވެސް ބުނެއެވެ.\nދަންނައެވެ. އައުރަ ނިވާކުރުމަކީ މުސްލިމުންނަށް ﷲ ވާޖިބު ކުރައްވާފައިވާ ކަމެކެވެ. މިކަމުގައި އަންހެނުންނާއި ފިރެހެނުންވެސް ހަމަހަމަ ވެގެން ވެއެވެ. އެހެން ކަމަށް ވާނަމަ ރުޤުޔާ ކުރާއިރު ބަރަހަނާ ޙާލުގައި ތިބެގެން މިކަން ކުރުމުން އެއްވެސް ޝިފާއެއް ލިބޭނެތޯއެވެ؟ ރުޤުޔާގެ ބޮޑެތި ޢިލްމުވެރިން ކަމުގައިވާ، އައްޝައިޚް ޚާލިދް ޙިބަޝީ، އައްޝައިޚް ވަޙީދް އަބްދުއް ސަލާމް ބާލީ ފަދަ ބޭފުޅުން ރުޤުޔާ ކުރާއިރު ހަމަވާން ޖެހޭ ޝަރުތުތައް ބަޔާން ކުރައްވަމުން، ޚާއްޞަކޮށް އަންހެން ކަނބަލަކަށް ރުޤްޔާކުރާ ކަމަށް ވާނަމަ، އައުރަ ނިވާ ނުކޮށް ( ބުރުގާ ނާޅައި ) ހުންނަ މީހެއް ނަމަ، އައުރަ ނިވާކުރުވުމަށް ފަހުގައި ނޫނީ ރުޤްޔާކޮށްގެން ނުވާނެކަމަށް ބަޔާންކުރައްވާފައިވެއެވެ. ހަމައެހެންމެ މަތީގައި ބަޔާންކުރެވިފައި އެވާ ފަދަ ޢަމަލުތަކަކީ ސިޙުރުވެރީންގެ އަމަލުތަކުގެ ތެރޭގައި ހިމެނޭ މުޑުދާރު އަމަލުތައްކަމަށް ރުޤުޔާގެ ބޮޑެތި ޢީލްމުވެރިން ވެސް ބަޔާންކުރައްވާފައިވެއެވެ.\nﷲ ޙަރާމްކުރެއްވި އެއްވެސް ކަމެއް ކޮށްގެން ފަރުވާ، ނުވަތަ ޝިފާއެއް ނުލިބޭނެއެވެ. ޤުރުއާން ޝިފާއެއް ކަމުގައި ލައްވާފައިވަނީ މުއުމިނުންނަށެވެ. އެއްވެސް ޙާލެއްގައި އެކަލާނގެއަށް އުރެދޭ އަޅުންނަށް ޤުރުއާނުން ގެއްލުމެއް ނޫން އެހެން އެއްޗެއް ނުލިބޭނެތެވެ. ޤުރުއާނުގައި ﷲ ވަޙީ ކުރައްވާފައިވެއެވެ.\nوَنُنَزِّلُ مِنَ الْقُرْآنِ مَا هُوَ شِفَاءٌ وَرَحْمَةٌ لِّلْمُؤْمِنِينَ ۙ وَلَا يَزِيدُ الظَّالِمِينَ إِلَّا خَسَارًا ﴿٨٢﴾ މާނައީ : ” ތިމަންރަސްކަލާނގެ قرآن ން مؤمن ންނަށް رحمة އާއި، شفاء ކަމުގައިވާ ތަކެތި ބާވައިލައްވަމެވެ. އަދި އެ قرآن ން، އަނިޔާވެރިވި މީހުންނަށް ގެއްލުމެއް މެނުވީ އިތުރެއް ނުވާހުށްޓެވެ.”\nއުންމު ސަލަމާގެ އަރިހުން ރިވާވެގެންވެއެވެ. ނަބިއްޔާ صلّى الله عليه وسلّم ހަދީޘްކުރެއްވިއެވެ.\n” ﷲ ޙަރާމް ކުރައްވާފައިވާ އެއްޗެއްގައި ޝިފާއެއް ނުވެއެވެ.” ( އަލްބައިހަޤީ، ސަޙީހް އިބްން ޙިއްބާން )\nއިބްނު ޤުދާމާ ވިދާޅުވެފައިވެއެވެ.\n” وَلا يَجُوزُ التَّدَاوِي بِمُحَرَّمٍ , وَلا بِشَيْءٍ فِيهِ مُحَرَّمٌ ”\n” ﷲ ޙަރާމްކުރެއްވި އެއްޗެއް ފަރުވާގެ ގޮތުގައި ބޭނުންކުރުން ހުއްދަވެގެން ނުވެއެވެ. ހަމައެހެންމެ އެ އެއްޗެއްގައި ޙަރާމް އެއްޗެއް އެކުލެވިގެންވާ އެއްޗެއް ފަރުވާގެ ގޮތުގައި ބޭނުންކުރުންވެސް ހުއްދަވެގެން ނުވެއެވެ. ”\nހަމައެހެންމެ ފިޤުހު ޢިލްމުވެރިން ވެސް ބަޔާންކުރައްވާފައިވާ ގޮތުގައި ޙަރާމް އެއްޗެއްގައި ޝިފާއެއް ނުވެއެވެ.\nއަދި ޙަރާމް އެއްޗަކުން އެއްވެސް ފައިދާއެއް ކުރާކަމަށް ހީވާނަމަ އެއީ ޝައިޠާނީ ވަސްވާސްކަން ދަންނަހުއްޓެވެ.\nއެހެން ކަމުން މަތީގައި ބަޔާން ކުރެވިފައިވާ ފަދަ މުޑުދާރު ޢަމަލުތަކަކީ ޤުރުއާނުން ފަރުވާ ހޯދުމުގެ ޝަރުތުތަކާއި މުޅީން ޚިލާފު ކަންތައްތަ ކަމުގައި ދަންނަވަމެވެ.\nވަކި މުއްދަތެއްގެ ( ޚާއްޞަކޮށް3ދުވަސް ނުވަތަ7ދުވަސް ) ތެރޭގައި ޖެހިފައިވާ ރޫޙާނީ ބަލިތައް ރަނގަޅުވާނެ ކަމަށް ބުނުން\nމިބައި މީހުންގެ ބުނުންތަކުގެ ތަރޭގައި، ސިޙުރު ހާހޫރަ ފަދަ ކަންކަން ސީދާ ކަނޑައެޅިގެން ވަކި ދުވަހެއްގެ ތެރޭގައި ރަނގަޅުވާނެ ކަމަށް ދަޢުވާ ކުރާމީހުން ވެސް އުޅެއެވެ. ” ތިމަންނަ ތިކަން7ދުވަސް ތެރޭގައި ރަނގަޅުކޮށްލާނަން” މިފަދައިން ބުނެ މީހުންނަށް އޮޅުވާލާ އެތައް ފައިދާތަކެއް ބަލިމީހާގެ ފަރާތުން ލިބިގަނެއެވެ. އެމީހުން ބުނާ ވަކި އެއްޗެއް ހޯދައިދޭން ޝަރުތުކޮށް ބަލިމީހާއަށް ބަލި ފަސޭހަވާނޭ ކަމުގެ ޔަޤީންކަށް ދެއެވެ. ހިތާމައަކީ އަޅުގަނޑުމެންގެ ތެރެއިން ބައެއް މީހުން މި މަޅީގެ ޝިކާރައަކަށްވެގެން ދިއުމެވެ.\nހަމަކަށަވަރުން ޣައިބުގެ ތަޅުދަނޑިތައް ވަނީ ﷲ ސުބުޙާނަހޫ ވަތަޢާލާއަށެވެ. މިކަން އަންގަވައި ﷲ ވަޙީ ކުރައްވާފައިވެއެވެ.\nމާނައީ : “އަދި غيب ގެ ތަޅުދަނޑިތައްވަނީ، އެކަލާނގެ حضرة ގައެވެ. އެކަލާނގެ މެނުވީ، އެކަންތައްތައް ދެނެވޮޑިގެން ނުވެތެވެ. އެއްގަމާއި، ކަނޑުގައިވާ ކަންތައްތައް އެކަލާނގެ ދެނެވޮޑިގެންވެތެވެ. އެކަލާނގެ ދެނެވޮޑިގެން މެނުވީ ގަހެއްގެ ފަތެއް ވެސް ނުވެއްޓެއެވެ. އަދި ބިމުގެ އަނދިރިކަމުގެ ތެރޭގައިވާ އޮށްޓަރެއްވިޔަސް، އަދި ރޯއެއްޗެއްވިޔަސް، ހިކިއެއްޗެއްވިޔަސް، ބަޔާންވެގެންވާ ފޮތެއްގައި (ލިޔުއްވާފައި) މެނުވީ ނުވެތެވެ. ”\nބަލި ޖެއްސެވުމާއި، މުޞީބާތްތައް ކުރުމަތިވުމާއި، މަރާއި، މަރުގެ ވަޤުތަކީ ހަމައެކަނި ﷲ ދެނެވޮޑިގެންވާ ކަންކަމެވެ. ކުރުކޮށް ދަންނަވަނީ ކަމުގައި ވާނަމަ ކުރިއަށް ވާން އޮންނަ ކަމެއް ނުވަތަ މާދަމާ މެދުވެރިވާނެ އެއްވެސް ކަމެއް އެއްވެސް ނަފްސަކަށް އެނގޭނެ ހެއްޔެވެ؟ ނޭނގޭނެކަން ކަށަވަރެވެ. މިކަމުގައި ޝައްކެއްވާނަމަ ތިބާގެ ޢަޤީދާގެ ހަރުދަނާ ކަމާމެދު އަމިއްލަ ނަފުސާ ސުވާލުކޮށް ލައްވާށެވެ.\nوَإِذَا مَرِضْتُ فَهُوَ يَشْفِينِ ﴿٨٠﴾ سورة الشعراء މާނައީ “އަދި ތިމަން ބަލިވެއްޖެނަމަ، ބަލި ފަސޭހަކުރައްވަނީ، ހަމަ އެކަލާނގެއެވެ.”\nމަތީގައިވާ އާޔަތްތަކަށް ވިސްނާ ފިކުރުކޮށްލުމުުން ވެސް އަޅުގަނޑުމެންނަށް ދިމާވާ ބަލިތައް އަންނަނީ ﷲ ހަޟްރަތުންކަމާއި ހަމައެހެންމެ ފަސޭހަކުރައްވަނީ ވެސް އެކަލާނގެކަން އެނގި ހާމަވެއެވެ. އެހެން ކަމުން ރުޤްޔާ ކުރާމީހަކަށް އޮތީ ސަބަބުތަކުގައި ހިފައިގެން ފަރުވާކޮށްދިނުމެވެ. ބަލިމީހާއާއި ފަރުވާކުރާ މީހާވެސް ﷲ އަށް ތަޤުވާވެރިވެ ކެތްތެރިވެ، ﷲ އަށް ވަކީލު ކުރި ވަރަކަށް ޝިފާލިބުން އަވަސްވާނެއެވެ. ވަކި ދުވަހެއްގެ ތެރޭގައި ރަނގަޅު ކުރާނެ ކަމަށް ބުނާ ފަރާތްތަކުން ބުނާބުނުން ތަކުގެ އަވައިގައި ޖެހި އެފަދަ ފަރާތްތަކުން ދައްކާ ވާހަކަ ތަކަށް ނުހެއްލޭށެވެ. މިކަމަކީ ޝިރުކުގެ ދަރަޖައަށް ވެއްޓިގެންދާފަދަ ކަންކަމެވެ.\n← ޝަރުޢީ ރުޤުޔާގެ ނަމުގައި އޮޅުވާނުލާށެ! ( 1 ވަނަ ބައި )\nޝަރުޢީ ރުޤުޔާގެ ނަމުގައި އޮޅުވާނުލާށެ! (3ވަނަ ބައި ) →\nFebruary 20, 2016 June 21, 2021 އުލްފަތު އިސްމާޢީލް\t0


vnews - Vakkameh Kohfaivaa Nama, Yaamin Ge Mahsala Police Ah HushaNeylhees: Mahloof\nވައްކަމެއް ކޮށްފައި ވާނަމަ، ޔާމީންގެ މައްސަލަ ޕޮލިހަކަށް ހުށަނޭޅީސް: މަހުލޫފް\nވައްކަމެއް ކޮށްފައި އޮންނަމަ، ކުރީގެ ރައީސް އަބްދުﷲ ޔާމީންގެ މައްސަލަ ޕޮލިހަކަށް ހުށައެއް ނޭޅީސްކަމަށް ޔޫތު މިނިސްޓަރު އަހުމަދު މަހުލޫފް ވިދާޅުވެއްޖެއެވެ.\nއެމްއެމްޕީއާރްސީގެ މައްސަލައާއި ގުޅިގެން އެންޓި ކޮރަޕްޝަން ކޮމިޝަން (އޭސީސީ) އިން އާންމުކުރި ރިޕޯޓުގައި މިނިސްޓަރު އަހުމަދު މަހްލޫފްގެ ނަން ހިމަނާފައިވާތީ މައްސަލަ ބަލާ ނިމެންދެން ގޭގައި މަޑުކުރުމަށް ވަނީ އަންގާފައެވެ.\nމަހުލޫފް މިއަދު ވިދާޅުވީ ރައީސް ޔާމީންގެ ފޮޓޯ ޖެހި ޑޮލަރު މޭމަތީގައި ޖަހައިގެން، ދޫވެއްހި ކައިރިއަށް ފޭކް ޑޮލަރު އުކާ، ރައީސް ޔާމީންގެ މައްސަލަ ފުލުހަށް ހުށައަޅާ ހެދީ ވައްކަމެއް ކޮށްފައި ނޯންނާނެތީކަމަށެވެ.\nއެފަދަ ކަމެއް ކޮށްފައިވާނަމަ އޭނާ ހުރިހީ ރައީސް ޔާމީންގެ ކައިރީގައި ތާށިވެފައިކަމަށްވެސް މަހުލޫފް ވިދާޅުވިއެވެ. އަދި ވައްކަމެއް ކުރައްވާފައި އޮތްނަމަ އެންމެ ފުރަތަމަ ޖަލަށްލާނެ އެކަކީވެސް އޭނާކަމަށް މަހުލޫފް ވިދާޅުވިއެވެ.\n2013ގެ ރިޔާސީ އިންތިޚާބުގައި ރައީސް ޔާމީންގެ ތަރުޖަމާނުކަން ކުރެއްވި އަހުމަދު މަހުލޫފް ވަނީ ރައީސް ޔާމީންގެ ވެރިކަމުގެ ވަރަށް ކުރީކޮޅު، ސަރުކާރުގެ ތެރޭގައި ހިނގަމުންދިޔަ ކަންކަމާއި ދެކޮޅަށް ތެދުވެފައެވެ. އެގޮތުން ރައީސް ޔާމީންގެ ސަރުކާރުގައި ކޮރަޕްޝަނާއި ފަސާދައިގެ އަމަލުތައް ހިނގަމުންދާކަން އާންމުންގެ ސަމާލުކަމަށް މަހުލޫފް ވަނީ ގެންނަވާފައެވެ.\nއަދި ރައީސް ޔާމީންގެ މައްސަލަ ބެލުމަށް މަހުލޫފް ވަނީ ފުލުހުންގެ އިދާރާއަށް މައްސަލަވެސް ހުށައަޅާފައެވެ.\nސަރުކާރާއި ދެކޮޅަށް މަހުލޫފް ކުރަމުންދިޔަ މަސައްކަތް ހުއްޓުވުމަށް އޭނާ ހައްޔަރުކޮށް، ތަފާތު ދައުވާތައް އުފުލާ، ބައެއް ދައުވާތައް ސާބިތުވާކަމަށް ނިންމުން 11 މަސްދުވަސްވަން ޖަލުގައިވެސް ވަނީ ހޭދަކުރައްވާފައެވެ. އަދި ފަހުން ލަންކާގައިވެސް އިސްލާހީ މަސައްކަތުގައި އެތައް ދުވަހެއް ވަނީ ހޭދަކުރައްވާފައެވެ.\nއޭގެ ފަހުން ރާއްޖެ ވަޑައިގެން، އިއްތިހާދުގެ މި ވެރިކަން ގެނައުމަށްވެސް އެންމެ ބުރަކޮށް މަސައްކަތް ކުރެއްވި އެކަކީ މަހުލޫފެވެ. ފުލުހުން ވަނީ އިންތިޚާބުގެ ކުރިން މަހުލޫފް ހައްޔަރުކޮށް ޖަލުގައި ބަންދުކޮށްފައެވެ.\nއެމްއެމްޕީއާރްސީގެ މައްސަލައާއި ގުޅިގެން އެންޓި ކޮރަޕްޝަން ކޮމިޝަން (އޭސީސީ) އިން އާންމުކުރި ރިޕޯޓުގައި، އެސްއޯއެފުން މަހުލޫފްގެ އެކައުންޓަށް 33000 ޑޮލަރު ޖަމާކޮށްފައިވާކަމަށް ވަނީ ބުނެފައެވެ. އެއާއިއެކު މައްސަލަ ބަލާ ނިމެންދެން މަހުލޫފް ގޭގައި މަޑުކުރެއްވުމަށް އަންގާފައިވާއިރު، އެ މުއާމަލާތް ހިނގާދިޔަ ގޮތުގެ ތަފްސީލް، ޑޮކިއުމަންޓްތަކާއެކު މަހުލޫފް ވަނީ ހާމަކުރައްވާފައެވެ.


SunOnline: Moodhaa dhoalha Shamma ge vakivun hiidhathi!\nމުއާވިޔަތު އަންވަރު 07 Nov 2021, 14:14\nކ.ގުރައިދޫގައި ގެނބިގެން މަރުވި ޝަމްމާ\n"ނެގިއިރު އެއްވެސް ކަހަލަ ހަރަކާތެއް ނެތް. ކުއްޖާ އޮތީ ކުޑަވެފައި. ބަނޑު އޮތީ ލޮނު ބޮވިގެން ފުއްޕާފައި. ކޮނޑުމައްޗަށް ލުމާ އެކު ހުދު ކުލައިގެ ފޮނުތަކެއް އަނގައިން އައީ," މިއީ އިއްޔެ ކ. ގުރައިދޫއިން ގެއްލިގެން ހޯދަމުން ދިޔަ އެއް އަހަރާއި ދިހަ މަހުގެ ޝައްމާ އިބްރާހިމް މޫދުން ނެގި ސައިފުالله ސައީދަށް ފެނުނު މަންޒަރެވެ.\nގުރައިދޫގައި ވޯޓާ ސްޕޯޓްސްގައި ބޭސް ލީޑަރެއްގެ ގޮތުގައި ހަރަކާތްތެެރިވާ ސައިފް, އޭނާގެ ޕާޓުނަރާ އެކު ޖެޓްސްކީގައި ޝައްމާ ހޯދުމަށް ރަށުން ފުރީ 1:10 ހާއިރު އެވެ. މާގިނައިރުތަކެއް ނުވެ ފެންމަތީގައި ބަންޑުން ޝައްމާ އޮތްވާ ފެނުނެވެ.\n"ކަނޑޫމާ ރިސޯޓާ ދިމާލަށް ރައިޓަށް ގޮސްފައި ލެފްޓަށް ދިޔައިރު އަޅުގަނޑަށް މި ފެނުނީ ލެގޫން އިންނަ ހުތް ވިނަގަނޑުން ނެއްޓި ލެގޫން ތެރެއިން," ހިތްދަތި އެ ވަގުތުކޮޅު ސިފަކޮށްދެމުން މަޑުމޮޅި ރާގެއްގައި ސައިފް ކިޔައިދިނެވެ.\nޟައްމާގެ ހަށިގަނޑު ފެނިފައިވަނީ ކަނޑުމާ ރިސޯޓް ކައިރީގައި އަޅާފައިވާ އެ ލޯންޗު ކައިރިން --- ފޮޓޯ: ސައިފް\nއެއީ އޮއިބާރު ސަރަހައްދެކެވެ. ކަނޑޫމާ ރިސޯޓުގެ ދޯނިތައް ވެސް ދަތުރުކުރަނީ އެ މަގުންނެވެ. ނަމަވެސް އިއްޔެއަކީ އޮއިވަރު މަޑު ދުވަހެކެވެ. ސައިފް ބުނި ގޮތުން ނަމަ, އެހެން ދުވަސްތަކާ އެއްގޮތަށް އިއްޔެ އޮއިބާރު ނަމަ އެ ކުއްޖާ ކަނޑަށް ދަމައިގަތުމުގެ ފުރުސަތު ވަރަށް ބޮޑެވެ.\n"އާންމުކޮށް އިންސާނެއް ލޮނުގަނޑުގެ މައްޗަށް އަރާފައި އޮންނާނީ 11 ވަރަކަށް ސިކުންތު. ދެން އަޑިއަށް ދާނީ. އެ ލިބުނު ކުޑަ ސިކުންތުކޮޅެއްގެ ތެރޭގައި އަޅުގަނޑުމެންނަށް އެކުއްޖާ މި ފެނުނީ," ސައިފް ކިޔައިދިނެވެ.\nޝައްމާގެ ހަށިގަނޑު ފެނުނު ސަރަހައްދު ---\nކުއްޖާ ފެނުމާއެކު, ބޭއިހްތިޔާރުގައި މަގޭ ދަރިފުޅާއޭ ގޮވައި ސައިފް ފުންމާލީ މޫދަށެވެ. ވަގުތުން ނަގައި ފަސްޓްއެއިޑް ދިނެވެ. ނަމަވެސް އޭރު އޮތީ ވަގުތު ފާއިތުވެފައެވެ.\nޝައްމަ ނަގައި އުނގަށްލައިގެން ސައިފް ފަސްޓް އެއިޑް ދިނުމަށް ފަހު، ބާރު ސްޕީޑްގައި ޖެޓްސްކީގެ މިސްރާބު އަނބުރާލީ ރަށާ ދިމާލަށެވެ. އެ ދެމެދުގައި ހުންނާނީ ގާތްގަނޑަކަށް 200 އެއްހާ ފޫޓު ކަމަށް ސައިފް ލަފާކުރިއެވެ.\nއެހެންކަމުން ތިން މިނިޓުވެސް ނުވަނީސް ޝައްމާ ގޮވައިގެން އެމީހުން އެއްގަމަށް އެރިއެވެ.\nއެއަށް ފަހު އެކުއްޖާ ވަގުތުން ގެންދިޔައީ ސިއްހީ މަރުކަޒަށެވެ. ނަމަވެސް މަރުކަޒުން ބުނީ ޝައްމާ ގެންދިޔައިރު ވެސް މަރުވެފައިވާ ކަމަށެވެ.\nކޮންމެ ދުވަހަކު ވެސް އަތިރިމަތިން ޝައްމާއާ ދިމާވޭ!\nސައިފް ބުނި ގޮތުގައި، ވޯޓާ ސްޕޯޓްސް ހުޅުވުމަށް ހެނދުނު ހަތެއް، އަށެއް ޖާހާލާއިރު އެ ސަރަހައްދަށް ދާއިރު އަބަދުވެސް ޝައްމާއާ ދިމާވެއެވެ.\n"އިއްޔެ ހެނދުނު އަށެއް ޖެހިއިރު ދިޔައިރު ވެސް އެ ކުއްޖާ އުޅުނު. ފެނުމާއެކު ގޮވާ ވެސްލި. އަޅުގަނޑު ދެން އެހެން ކަމެއްގެ ދިޔައީ. ޕާޓްނަރު އުޅުނު އެ ކުއްޖާ އުރައިގެން ވެސް," ސައިފް ކިޔައިދިނެވެ.\nޝައްމާ ދިރިއުޅުނު ގެ ----\nޝައްމާގެ މަންމައާއި ބައްޕައަށް އެހެން ކައިވެނިތަކުން ދަރިން ލިބިފައި ހުރި ނަމަވެސް ޝައްމާއަކީ އެ ދެމަފިރިންގެ އަލަތު ދަރިފުޅެވެ.\nއެންމެންނާ ވެސް ގުޅޭ ޝައްމާ، އެ ސަރަހައްދުގައި އުޅޭ އެހެން ކުދިންނާ އެއްކޮށް ކޮންމެ ދުވަހަކު ކަހަލަ ގޮތަކަށް ވޯޓާ ސްޕޯޓްސް ބީޗް އޭރިއާގައި ކުޅެ މަޖާކޮށް ހަދައެވެ.\nކުރިމަތީގައި އޮތީ މާސިންގާ ކަނޑާ ގުޅިފައިވާ މޫދެވެ. ނުރައްކަލެއްގެ ތަސްވީރު މީގެ ކުރިން ވެސް ސައިފްގެ ހިތުގެ ތެރޭގައި އޮތީ ކުރެހިފައެވެ. އެކަން ކުދިންގެ އާއިލާތަކުގެ ސަމާލުކަމަށް ވެސް އޭނާ ގެނައެވެ.\n"އަޅުގަނޑު ކިތަންމެ ދުވަހަކު ހުންނާނެ އެ ކުދިން [އެ ސަރަހައްދުގައި އުޅޭ ކުދިން] ގެ ބޭބެމެން ދައްތަމެން ޕޭރުންޓުން ކައިރީގައި ބުނެފައި އެއޮއް ދަނީއޭ ކޮއްކަ ފައިބައިގެން މޫދަށް. އެއްގަމަށް އަރުވާށޭ," ސައިފް ކިޔައިދިނެވެ.\nމޫދު ބެލުނީ މާ ލަހުން!\nޝައްމާ ދިރިއުޅުނު ގެ ހުންނަނީ ބީޗު ސަރަހައްދުގައެވެ. ނަމަވެސް އެ ސަރަހައްދު މިހާރު އޮންނަނީ ހިއްކާފައެވެ. އެ ގެއިން ނިކުމެގެން ދެ ތިން މިނިޓު ތެރޭގައި އެވަރުގެ ކުއްޖަކަށް ދުވެލާފައި މޫދާ ހަމައަށް ދެވޭނެއެވެ.\nކުއްޖާ ގެއްލިގެން ހޯދަމުންދިޔައިރު އާއިލާގެ ބައެއް މީހުން ބުނަމުން ދިޔައީ އެއީ އެހާ މޫދާ ދޯޅަ ކުއްޖެއް ނޫން ކަމަށެވެ. އެކަމަށް ބުރަވެ ގިނަ މީހުންގެ ފޯކަސް ހުރީ ރަށު ތެރެއަށެވެ. ގަދަވެ ސަލާމަތުން ހުއްޓާ ޝައްމާ ފެންނާނެ ކަމަށް އުންމީދު ކުރެވުނެވެ.\nޝައްމާ ދިރިއުޅުނު ގެއޭ ދިމާލުން އަތިރިމަތި ----\nނަމަވެސް ރަށު ތެރެއިން ކުއްޖާ ނުފެނެމުން ފޯކަސް މޫދަށް އަނބުރާލިއެވެ.\n"ގާތްގަޑަކަށް 12:30 ހާއިރު ޕޭރުންޓުން އައިސް މި އެހީ އެ ކުއްޖާ ދެކުނިން ހޭ ގެއްލިގެންނޭ މިއުޅެނީ," ސައިފު ބުންޏެވެ.\nއޭރުވެސް އެ މީހުން ބުނަމުން ދިޔައީ ކުއްޖާ މޫދަށް ނުދާ ކަމަށެވެ. ނަމަވެސް އެ ސަރަހައްދުގެ އާޖު ފާޖު ރަނގަޅަށް އެނގޭ ސައިފް ދިޔައީ މޫދަށެވެ. އުންމީދަކާ އެކު އެވެ. ކޮންމެ ދުވަހަކުހެން ހެނދުނު އެންމެ ފުރަތަމަ ބައްދަލުވާ ޝައްމާ ހެޔޮހާލުގައި ފެންނާނެ ކަމަށެވެ. ނަމަވެސް އޭރު އޮތީ މާބޮޑަށް ވަގުތު ފާއިތުވެފައެވެ.\nގުރައިދޫ މަރުކަޒުގެ ހިދުމަތް ރަނގަޅުކުރަން އެއްބަސްވުމެއް\n"ޝަފީގު ގެއްލުނީ ރަށެއްގެ އަލި ފެނިގެން ފަތައިގަތް ފަހުން"


Messi ge jaadhulaaeku Barca alun evvana ah - vNews.mv\nބާސާ އާއި ވަޔަޑޮލިޑް ބައްދަލުކުރި މެޗުގެ ތެރެއިން ---\nމެސީގެ ޖާދުލާއެކު ބާސާ އަލުން އެއްވަަނައަށް\nއިސްމާޢީލް ޝާހު (ކުޑަ ޝާހު) Catalonia | 30 October 2019, 11:16\nސްޕެނިޝް ލީގުގައި ރޭ ލިއޮނަލް މެސީ ދެއްކި މޮޅު ކުޅުމާއެކު ރެއާލް ވަޔޮޑޮލިޑް އަތުން 5-1 އިން މޮޅުވެ ބާސެލޯނާ އަލުން ތާވަލުގެ އެއްވަނައަށް ޖެހިލައިފި އެވެ.\nމިދިޔަ ހަފުތާ ބަންދުގައި ކުޅެން ހަމަޖެހިފައި އޮތް އެލް-ކްލަސިކޯ މެޗު ފަސްކުރުމާއެކު، ހަފުތާ ބަންދުގައި އިތުރު އެއް މެޗު ކޫލެ ގްރާނާޑާ ވަނީ އެއްވަނައަށް ޖެހިލާފައެވެ. އެކަމަކު ރޭގެ މެޗުން މޮޅުވެ ބާސެލޯނާ އަލުން އެއްވަނަ އަށް އެރީ 10 މެޗުން 22 ޕޮއިންޓު ހޯދައިގެންނެވެ. ދެވަނައިގައި ގްރަނާޑާ އޮތީ 10 މެޗުން 20 ޕޮއިންޓާއެކު އެވެ.\nބާސާގެ ދަނޑުގައި ރޭ ކުޅުނު މެޗު ފަށައިގެން ވަރަށް ކުރީކޮޅު އެޓީމުން ވަނީ ލީޑު ނަގާފައެވެ. މި ގޯލް އެޓީމަށް ކާމިޔާބުކޮށްދިނީ ޑިފެންޑަރު ކްލެމެންޓް ލޯންގްލޭ އެވެ. އެކަމަކު 15 ވަނަ މިނެޓުގައި ކީކޯ ވަނީ ވަޔަޑޮލިޑަށް ނަތީޖާ އެއްވަރުކޮށްދީފައެވެ.\nބާސާއިން އަލުން ލީޑު ނެގީ 29 ވަނަ މިނެޓުގައި މެސީ ދިން ބޯޅައަކުން އާޓޫރޯ ވިޑާލް އެވެ. އަދި ފުރަތަމަ ހާފް ނިމުމުގެ ކުރިން މެސީ ވަނީ ހިލޭ ޖެހުމަކުން ބާސެލޯނާގެ ލީޑު ފުޅާކޮށްދީފައެވެ. މިއީ މެސީގެ ކެރިއަރުގައި ކާމިޔާބުކުރި 50 ވަނަ ހިލޭޖެހުމެވެ.\nދެވަނަ ހާފުގައި އިވާން ރަކިޓިޗް ދިން ބޯޅައަކުން ބާސެލޯނާގެ ހަތަރުވަނަ ގޯލް މެސީ ޖެހިއިރު، ފަސްވަނަ ގޯލް މެސީ ދިން ބޯޅައަކުން ކާމިޔާބުކުރީ ލުއިސް ސުއަރޭޒް އެވެ. މި ގޯލާއެކު ސުއަރޭޒް ވަނީ ސްޕެނިޝް ލީގުގައި ވާދަކުރި 27 ޓީމުގެ ކޮޅަށް ގޯލް ޖަހާފައެވެ.\nރޭގެ މެޗަށް ފަހު ބާސެލޯނާގެ ކޯޗު އާނެސްޓޯ ވަލްވޭޑޭ ވަނީ މެސީއަށް ވަރަށް ބޮޑަށް ތައުރީފުކޮށްފަ އެވެ. އޭނާ ބުނީ މެސީ އަދިވެސް އެއްކޮށް ފިޓް ނޫން ކަމަށާއި، އެކަމަކު އެ ވަރުގެ ފިޓްނަސް އެއްގައި ހުރެވެސް އޭނާ ތަފާތު ދައްކަމުން އަންނަ ކަމަށެވެ.


Bodu Eid Vihssaraige Eid Akah! - Vaguthu\nބޮޑު ޢީދު ވިއްސާރައިގެ އީދަކަށް!\nއަންނަ އާދިއްތަ ދުވަހުން ފެށިގެން އަންނަ ބޮޑު އީދުގައި މުޅި ރާއްޖެއަށް ވިއްސާރަކުރާނެ ކަމަށް ރާއްޖޭގެ މޫސުމާ ބެހޭ އިދާރާއިން ލަފާ ކޮށްފިއެވެ.\n"ވަގުތު"އަށް މައުލޫމާތު ދެއްވަމުން މެޓް އޮފީހުން ވިދާޅުވީ އޮގަސްޓް މަހަކީ އާންމުކޮށްވެސް ރާއްޖެއަށް ވިއްސާރަ ކުރާ މަހެއްކަމުން އަންނަ ހޮނިހިރު ދުވަހުން ފެށިގެން މެދު ރާއްޖެތެރެއާއި އުތުރަށް ބޯކޮށް ވާރޭ ވެހޭނެ ކަމަށް ވަރަށް ބޮޑަށް ލަފާކުރެވޭ ކަމަށެވެ. އަދި ދެކުނުގެ އަތޮޅުތަކަށް އާދިއްތައާއި ހޯމަ ދުވަހު ބޯކޮށް ވާރޭ ވެހޭނެ ކަމަށް މޫސުމާ ބެހޭ އިދާރާއިން ލަފާ ކޮށްފައި ވެއެވެ.\nއެ އިދާރާއިން އިތުރަށް ވިދާޅުވީ ބޮޑު އީދާ ދިމާވާ ދުވަސްކޮޅު ގަޑިއަކު 10 މޭލާއި 18 މޭލާ ދެމެދުގެ ބާރު މިނުގައި ވައި ޖެހޭނެކަމަށް ބެލެވޭ ކަމަށެވެ. ފަހަރެއްގައި 40-45 އާ ދެމެދުވެސް ވިލާގަނޑުގައި ވައި ގަދަވެދާނެ ކަމަށްވެސް އެ އިދާރާއިން މައުލޫމާތު ދެއެވެ.\nގިނަ ބަޔަކު އީދޫ ޗުއްޓީއަށް މިހާރު ދަނީ ތައްޔާރު ވަމުންނެވެ. އެގޮތުން ކުރިއަށް އޮތް ދުވަސްތަކުގައި ކަނޑުދަތުރު ކުރުންވެސް ގިނަވެގެން ދާނެ ކަމަށް ބެލެވެއެވެ.\nކުރިއަތް އޮތް 24 ގަޑިއިރުގެ މޫސުން ލަފާކުރެވޭ ގޮތުގައި މެންދުރު ފަހު ރާއްޖޭ ގެ އެކި ހިސާބަށް ކެރީގެ އަސަރު ފޯރާނެ އެވެ.\nވައި ޖެހޭނީ ދެކުނުގެ އަތޮޅުތަކަށް އިރުދެކުނާއި ދެކުނުން، އެހެން ހިސާބުތަކަށް ދެކުނާއި ހުޅަނގު ދެކުނުން، ހުރިހާ ހިސާބަކަށް ވެސް ގަޑިއަކު 8 މޭލާއި 18 މޭލާ ދެމެދުގެ ބާރު މިނުގައި ކަމަށް މެޓް އޮފީހުން ވަނީ ބުނެފަ އެވެ.\nއޭގެ އިތުރުން ވިލާގަނޑުގައި ގަޑިއަކު ގާތްގަނޑަކަށް 35 މޭލަށް ވައި ގަދަވުން އެކަށީގެންވާ ކަމަށާއި ކަނޑުތައް އާދައިގެ ވަރަކަށް ގަދަ ވާނެ ކަމަށް ވެސް މެޓް އޮފީހުން ވަނީ ބުނެފަ އެވެ.


MACL gai Managing Directoraku nethi ahareh! | Mihaaru\nޚަބަރު / އެމްއޭސީއެލް\nއެމްއޭސީއެލުން ހިންގާ ވެލާނާ އިންޓަނޭޝަނަލް އެއާޕޯޓުގެ ޗެކިން ކައުންޓަރުތަކުން ފަސިންޖަރުންނަށް ހިދުމަތް ދެނީ: އެ ކުންފުންޏަށް އަދިވެސް މެނޭޖިން ޑިރެކްޓަރަކު އައްޔަން ނުކުރޭ. --ފޮޓޯ: ނިޝާން އަލީ/ މިހާރު\nރައީސް އޮފީހުން މިދިޔަ ޖޫން މަހު ބުނެފައި ވަނީ، އެމްއޭސީއެލް އަށް މެނޭޖިން ޑިރެކްޓަރަކު އައްޔަން ކުރުން ލަސްވަނީ އެތަނުގެ ހިންގުމުގެ އޮނިގަނޑަށް ބަދަލުތަކެއް ގެންނަން ޖެހޭނެތީ ކަމަށެވެ. އޭގެ ފަހުން މިހާތަނަށް ފަސް މަސް ފާއިތުވި އިރު އެތަނުގެ އެ ބުނާ އޮނިގަނޑެއް އެކުލަވާލައި އަމަލުކުރަން ފަށައިފައެއް ނުވެ އެވެ.\nސަރުކާރަށް އެންމެ ބޮޑު ފައިދާއެއް ވަންނަ އެއް ކުންފުނި، އެމްއޭސީއެލްއަކީ އެކެއްގެ ދަށުގައި ހިންގާ ވަރަށް ވުރެ ބޮޑު ތަނެއް ކަމަށް ރައީސް އިބްރާހިމް މުހައްމަދު ސޯލިހް ވަނީ ވިދާޅުވެފަ އެވެ. އެތަނުގެ އޮނިގަނޑަށް ބަދަލު ގެންނަން ޖެހޭ ސަބަބަކީ ވެސް އެއީ ކަމަށް އެމަނިކުފާނު ވިދާޅުވި އެވެ.\nEkakah dhookohlaa varah vure MACL bodu, badhalu gennanee\nކުންފުންޏަށް ބަދަލު ގެންނަ އޮނިގަނޑު ނިމުނު ކަމެއް ރައީސް އޮފީހުން އަދި ޔަގީންކޮށެއް ނުދެ އެވެ.\nއެންމެ ފަހުން އެމްއޭސީއެލްގެ މެނޭޖިން ޑިރެކްޓަރަކަށް ހުންނެވީ އާދިލް މޫސާ އެވެ. އެތަނުގައި 26 އަހަރު ޚިދުމަތް ކުރައްވައި މިދިޔަ އަހަރުގެ ނޮވެމްބަރު މަހު ރިޓަޔަމެންޓް ޕެކޭޖަކާ އެކު އޭނާ އިސްތިއުފާ ދެއްވީ އެވެ. އޭރުގެ ރައީސް އަބްދުﷲ ޔާމީންގެ ވެރިކަން ބަދަލުވުމާ އެކު، އާދިލް އިސްތިއުފާ ދެއްވުމުން، އޭގެ ފަހުން އެމްއޭސީއެލް ހިންގަވަނީ ޑެޕިއުޓީ ޗީފް އިންފޮމޭޝަން އޮފިސަރު މޫސާ ސޯލިހެވެ. އޭނާ އަކީ ރައީސް އިބްރާހިމް މުހަންމަދު ސޯލިހްގެ ބޮޑުބޭބޭފުޅެވެ.\nމި ދުވަސްވަރު، އަނެއްކާވެސް އެމްއޭސީއެލްއާ ގުޅޭ ގޮތުން ކަންބޮޑުވުންތަކެއް ދަނީ ފާޅުކުރަމުންނެވެ. އޭގެ ތެރޭގައި، އާ ސީ ޕްލޭން ޓާމިނަލް ހިންގަން ރާއްޖޭގެ އެންމެ ބޮޑު ސީ ޕްލޭން އޮޕަރޭޓަރަށް ދޭން އުޅޭ މައްސަލަ ހިމެނެ އެވެ.\nއެމްއޭސީއެލުން 55 މިލިއަން ޑޮލަރު ހޭދަކޮށްގެން ހަދާ ޓާމިނަލް، މިހާރުގެ މާކެޓް އަގަށް ވުރެ ކުޑަކޮށް ޓީއެމްއޭއަށް ދީފި ނަމަ، އަހަރަކު 41 މިލިއަން ޑޮލަރު (632 މިލިއަން ރުފިޔާ)ގެ އާމްދަނީއެއް އެމްއޭސީއެލް އަށް ގެއްލިދާނެ ކަމަށް، އޮޑިޓަ ޖެނެރަލް ތައްޔާރުކުރެއްވި ހާއްސަ އޮޑިޓަކުން ވަނީ ހާމަވެފަ އެވެ.\nއެމްއޭސީއެލް އިން ބުނެފައި ވަނީ މިހާރު ހިންގާ ގޮތަށް، ސީ ޕްލޭން އޮޕަރޭޓްކުރާ ވަކިވަކި ކުންފުނިތަކުން ޓާމިނަލް އޮޕަރޭޓްކުރާ ގޮތަށް، އަންނަ މެއި މަހު އެތަން ހުޅުވާލާނެ ކަމަށެވެ.\nއެމްއޭސީއެލްގެ ބޯޑުގައި ސަރުކާރުގެ އެންމެ ޑިރެކްޓަރަކު ވެސް ނެތި މުޅިން ވެސް ޓޫރިޒަމްގެ ބޮޑެތި މަހުޖަނުން ކޮންޓްރޯލްކުރާ ތަނެއްގެ ގޮތުގައި އޮތުމުގެ ޝަކުވާ ވެސް ބޮޑެވެ.\nމި ސަރުކާރުން ވެސް އެންމެ ބޮޑު އިސްކަމެއް ދޭ އެއް މަޝްރޫއަކީ އެއާޕޯޓު ތަރައްގީ ކުރުމެވެ. އެއާޕޯޓުގައި މިހާތަނަށް ހިންގާ ތަރައްގީގެ އެންމެ ބިޔަ މަޝްރޫއުގައި ހިމެނޭ އިންޓަނޭޝަނަލް ޓާމިނަލްގެ މަސައްކަތް ކުރީގެ ރައީސް ޔާމީންގެ ސަރުކާރުން ހަވާލުކުރީ ސައުދީ ބިންލާދިން ގްރޫޕާ އެވެ.\nޔާމީންގެ ސަރުކާރުގެ ބިޔަ މަޝްރޫއުތަކުގެ ތެރޭގައި ހިމެނުނު އެ މަސައްކަތް ވަކި ހިސާބަކުން އޮތީ ހުއްޓިފަ އެވެ. އެކަމަކު ޑިޒައިނަށް ބަދަލު ގެނެސް ބިންލާދިން ގްރޫޕުން މިހާރު ވަނީ މަސައްކަތް ފަށައިފަ އެވެ.\nއާ ޓާމިނަލް ނިމި، ބޭނުން ކުރަން ފެށުމުން، މިހާރުގެ އިންޓަނޭޝަނަލް ޓާމިނަލް ބަދަލުކުރާނީ ޑޮމެސްޓިކް ޓާމިނަލަށެވެ. އެމްއޭސީއެލް އިން ކުރިން ބުނެފައިވާ ގޮތުގައި ޓާމިނަލްގެ މަސައްކަތް ނިމޭނެ ކަމަށް ލަފާކުރެވެނީ 2022 ގަ އެވެ.\nރައީސް އޮފީސް ދިވެހި ސަރުކާރު އެމްއޭސީއެލް ވެލާނާ އިންޓަނޭޝަނަލް އެއާޕޯޓް ސިޔާސީ މަގާމުތައް ރައީސް އިބްރާހިމް މުހައްމަދު ސޯލިހް\n31 ކޮމެންޓް, 37 ރިއެކްޝަންސް\nރަނގަޅުވަނެ އެންގަޑު ރަނގަޅަށްކާން ބޯޑުގަ ބައިތިއްބާ ގޮހަރަށްކާންދީފަ ބާނާނީ ހުރިހާއެއްޗެއް އެއްފަހަރާ\nތިޔަ ތަނުގައި ހުންނާނެ މިސްޓަރ ވާނުވާ ނޭންގޭ އެއީނޫންތޯ މިސަރުކާރުގެ ގާބިލްކަމަކީ މަޖިލީހުން މިތަންވެސް ހިންގާނީ\nތިކަހަލަ ސަރުކާރު ކިތައް ކުންފުނި އެބޮތް .. ކުޅިވަރުކުޅޭ ކުންފުނިވެސް\nތި މަހުޖަނުންތައް ބޯޑުން ބަދަލު ނުކޮށް މުއަށްޒަފުންނަށް ވެސް އަދި ދިވެހި ރަށްއިތުންނަށް ވެސް އެއްވެސް ކުރިއެރުމެއް ނުލިބޭނެ\nރާއްޖޭގައި ކިޔަވައިގެން ދުނިޔޭގެ އެންމެ މޮޅު ޔުނިވާސިޓީ ތަކުން މަތީ ފާސް ނަގައިގެން ގިނަ އަހަރުތަކެއް މަސައްކަތް ކުރާ މީހުން ބާކީވެ، ރައީސް މީހާގެ އަންހެނުންގެ އާއިލާ މެންބަރުންނާއި ނަޝީދުގެ އެކްޓިވިސްޓުންނާއި، މައުމޫނުގެ އެކްޓިވިސްޓުން އަދި ގާސިމްގެ އެކްޓިވިސްޓުން ނަށް ފާހެއް ނެތަސް މަގުމަތީ ގޭންގުތަކުގައި އުޅުނަސް 35000 ރ ނޫނީ 45000ގެ މުސާރަދީފަ ބައިތިއްބާ! ދެން ރައްޔިތުން ނަޝީދު ފަހަތުން ސަނާކިޔަމުން ދުވޭ!\nރައީސް ޔާމީންގ ޑިޒައިންގައި އާޓާމިނަލްގައި 44 ޗެކިންގ ކައުންޓަރ ހިމެނޭ. މިސަރުކާރުން އަލަށްގެނައި ބަދަލުގައި ހިމެނީ މިހާރުވެސް ހުރި އަދަދަށް ޗެކިންގ ކައުންޓަރ ގެ އަދަދު ތިރިކުރަން.\nޕްރޮފިޓުގެ 90 ވަރަކަށް އިންސައްތަ (%90) ވަރު ދޭގޮތަށް އެއަރޕޯޓް ހިންގާދޭނެ އުތުރު ކަރައިގެ ބަޔަކު ލިބެންދެން ކަމަށްވެސް ވެދާނެ. މޭނޭޖިންޑިރެކްޓަރަކު ލެވޭނީ އެކަރައިން އެ އިޒުނަލިބުނު ދުވަހަކުން ތޯއްޗެއް.\nގޭދޮށު ކުދިން ބަހަން ދީފަދޯ މި ކުންފުނި މިއޮތީ. މިކަމުގެ ޒިން މާ ނަގަންޖެހޭނީ ރައީސް. ސޯލިހް. އެކްޓިން އެމްޑީ އަކީ މޫސާ ސޯލިކް ތަ؟ ދެން ނޫރައްދީނުތަ؟ ޅިޔަނުންނާއި ބޭބެއިން ދޯ؟ މީތި ކަޑައޭ ސޯލިހް. މި ކުންފުނިން ހިންގަން އުޅޭ "ޖަރީމާ" އެމް އެމް ޕީއާރ ސީ ކޭސް އަށްވުރެ ބޮޑު.\n5 އަހަރުންވެސް ތި އޮނިގަނޑެއް ހެދިއްޖެއްޔާ ނަސީބު. ކުންފުނިގަނޑެއްގެ އޮނިގަނޑު އަހަރުދުވަސްވާއިރު ހަދަން ނޭގުނު ބަޔަކަށް5އަހަރުން ގައުމުގެ އޮނިގަނޑު ނެހެދޭނޭ ކަމީ ޔަޤީންވާކަމެއް. ގާބިލުކަމެއްނެތް އެކްޓިވިސްޓުންގެ ބަޔަކަށް ގައުމެއް ހިންގަން ހަވާލުކުރެވުމުގެ ނަތީޖާ ތިޔަ ފެންނަނީ.\nއެހެންވެއްޖިއްޔާމު ބޮޑު ގައުމެއް ހިންގަން ތިބެންޖެހެނީ ބައިވަރު ރައީސުން.\nމިހާރުވެސް އެތިބީނު. ސޯލިހު ރައީސް، ނަޝީދު ރައީސް، މައުމޫން ރައީސް، (ފިއުޗަރގަ ވާންއުޅޭ) ގާސިމް ރައީސް.


Aabaadhee Ithuru Vumuge Zimma Nagan Jeheynee Amir Khan: BJP Leader - Vaguthu\nއާބާދީ އިތުރުވުމުގެ ޒިންމާ ނަގަން ޖެހޭނީ އާމިރު ޚާން: ބީޖޭޕީ ލީޑަރު\nއިންޑިއާގައި އާބާދީ އިތުރު ވަނީ ބޮލީވުޑްގެ ތަރި އާމިރު ޚާންގެ ސަބަބުން ކަމަށް ބީޖޭޕީގެ ލީޑަރަކު ބުނެފިއެވެ.\nއާބާދީ ކޮންޓްރޯލު ކުރުމަށްޓަކައި 2026 ވަނަ އަހަރަށް 2.6 އިންސައްތަ ކޮންޓްރޯލު ކުރުމަށާއި 2030 ވަނަ އަހަރާއި ހަމައަށް 1.9 އިންސައްތަ އާބާދީ ކޮންޓްރޯލު ކުރުމަށް ނިންމާފައިވީ ނަމަވެސް އެކަމަށް މިހާތަނަށް އެއްވެސް އެދެވޭ ނަތީޖާއެއް ނުލިބޭ ކަމަށް ވަނީ ފާހަގަ ކޮށްފައެވެ.\nބީޖޭޕީ ލީޑަރ މަންސޫރު ސުދީޕް ގުޕްތާ އާބާދީ ކޮންޓްރޯލު ކުރުމާއި ބެހޭގޮތުން ނޫސްވެރިންގެ ބައްދަލުވުމެއްގައި ވާހަކަ ދައްކަމުން ބުނެފައިވަނީ އާބާދީ ކޮންޓްރޯލް ނުވަނީ އާމިރު ޚާން ފަދަ މީހުންގެ ސަބަބުން ކަމަށެވެ.\n''އާމިރު ޚާންގެ ފުރަތަމަ އަނބިމީހާ ރީނާއާއި އެކު2ދަރިން ހޯދުމަށް ފަހު ދެވަނަ އަނބިމީހާ ކިރަންއަށް ދަރިއެއް ހޯދައި އެކުދިން ދޫކޮށްލާފައި މިހާރު ތިންވަނަ މީހަކާއި ކައިވެނި ކުރުމަށް މަސައްކަތް ކުރަނީ'' މަންސޫރު ބުނެފައިވެއެވެ.\nމަންސޫރު ބުނެފައިވަނީ އާމިރު ޚާން ފަދަ މީހުންގެ ސަބަބުން އާބާދީ ކޮންޓްރޯލު ނުވާ ކަމަށެވެ. މިއީ މިގޮތަށް އުޅޭ އެންމެންނަށް ވެސް ދެވޭ މެސެޖެއް ކަމަށް ވެސް މަންސޫރު ބުނެފައިވެއެވެ.\nމަންސޫރުގެ މި ބުނުމަކީ ތާކުންތާކު ނުޖެހޭ ބުނުމެއް ކަމަށާއި ފާއިތުވި އަހަރުތަކުގައި ވެސް އިންޑިއާގެ އާބާދީ ކޮންޓްރޯލު ކުރެވިފައި ނެތް ކަމަށް ރިޕޯޓްތަކުގައި ވެއެވެ.\nއާބާދީ އިތުރުވުމަކީ އެކަމުގެ އުފާ ފާޅުކޮށް ކުލަ ގަދަކޮށް ފާހަގަ ކުރަން ޖެހޭ ކަމެއް ނޫން ކަމަށް ވެސް ބީޖޭޕީގެ ލީޑަރު މަންސޫރުގެ ވާހަކައިގައި ފާހަގަ ކޮށްފައިވެއެވެ.\nއާމިރު ޚާނާއި ކިރަން ރާއޯގެ 15 އަހަރުވީ ކައިވެނި ނިމުނު ކަމަށް ބުނެ މިދިޔަ ހަފުތާގައި ވަނީ ބަޔާނެއް ނެރެފައެވެ.


Afghan Ge KureegeVerin Thakehge Geyn 12 Million Dollar Hoadhaifi - Vaguthu\nއަފްޣާނިސްތާނުގެ ކުރީ ސަރުކާރުގެ ވެރިންގެ ގެތަކުން 12 މިލިއަން ޑޮލަރު ހޯދައި ތާލިބާނުންގެ ބެލުމުގެ ދަށަށް ގެންގޮސްފައިވާ ކަމަށް އެގައުމުގެ ސެންޓްރަލް ބޭންކުން ބުނެފިއެވެ.\nއެ ބޭންކުން ނެރުނު ބަޔާނެއްގައި ބުނީ ކުރީގެ ސަރުކާރުގެ ވެރިންގެ ގެތަކުން ތާލިބާނުން ހޯދި 12 މިލިއަން ޑޮލަރުގެ ނަގުދު ފައިސާ އާއި ރަން މަރުކަޒީ ބޭންކާ ހަވާލުކޮށްފައިވާ ކަމަށެވެ. އޭގެ ތެރެއިން ބޮޑު އަދަދެއް ފެނުނީ ކުރީގެ ނައިބު ރައީސް އަމްރުﷲ ސާލިހްގެ ގެކޮޅުންނެވެ.\nކުރީ ސަރުކާރުގެ އިސް ބޭފުޅުންގެ ގެތަކުން ގިނަ އަދަދެއްގެ ފައިސާ ފެނިފައިވާއިރު، އެއީ ކޮން ބޭނުމެއްގައި ރައްކާ ކޮށްފައިވާ ފައިސާ ކަމެއް ހޯދިފައެއް ނުވެއެވެ.\nބޭރުގެ އެހީތަކަށް ވަރަށް ބޮޑަށް ބަރޯސާވެފައިވާ އަފްޣާނިސްތާނުގެ ވެރިކަމާއި ތާލިބާން ޖަމާއަތުން ދެވަނަ ފަހަރަށް ހަވާލުވުމާއެކު އެގައުމުގައި ބޭރުގެ ފައިސާގެ ދަތިކަން ވަނީ ވަރަށް ބޮޑަށް ދިމާވެފައެެވެ. ސަރުކާރުގެ ގިނަ މުވައްޒަފުންތަކެއްގެ މުސާރަ ވެސް ނުދެވިގެން އުޅޭ ކަމަށް ރިޕޯޓުތައް ބުނެއެެވެ. މުސާރަތައް ނުދެވި މަސްތަކެއް ފާއިތުވެގެން ގޮސްފައިވާއިރު، އެގައުމުގައި އެތައް މިލިއަން ބަޔަކު ދިރިއުޅެމުން އަންނަނީ ދަތި ހާލުގައެވެ.\nމަހުން މަހަށް މުސާރަ ނުދެވުމުގެ އިތުރުން ބޭންކުގައި މީހުން ރައްކާކޮށްފައި ހުރި ފައިސާ ނެގުމުގައި ވެސް ގޮންޖެހުން ތަކަކާ ކުރިމަތިލާން ޖެހިފައިވެއެވެ. ރިޕޯޓުތައް ބުނާގޮތުން ފައިސާގެ ދަތިކަން ކުރިމަތިވުމާ ގުޅިގެން އެގައުމުގައި ވަނީ ދުވާލެއްގެ މައްޗަށް މީހަކަށް 200 އެމެރިކާ ޑޮލަރު ނެގޭ ގޮތަށް ހަމަޖައްސާފައެެވެ.\nތާލިބާނުން އެގައުމުގެ ވެރިކަމާއި ހަވާލުވުމާ ގުޅިގެން ބޭރުގެ ގިނަ އެހީތަކެއް ވެސް ކަނޑާލައިފައިވާކަން ފާހަގަ ކޮށްލެވެއެވެ.


REPORT: Anehkaa E suvaalu JSC minivan hey?\nޑީޖޭއޭ އާއި ޖޭއެސްސީ ހިންގާ އިމާރާތް: ޖޭއެސްސީއާމެދު އަބަދުވެސް ޝަކުވާ ބޮޑު -- އަވަސް ފައިލް ފޮޓޯ\nޖޭއެސްސީގައި އިންނަވާ ރައީސް މުހައްމަދު ނަޝީދު، ސިޔާސީއެއް ނޫނެވެ. މެންބަރު ހިސާން ހުސެއިން، ސިޔާސީއެއް ނޫނެވެ. އެކަމަކު، އެތަނުގައި އަބްދުﷲ މަސީހާއި ގާސިމް އިބްރާހިމް އިންނެވި އިރު ވަރަށް ސިޔާސީ އެވެ. މެންބަރު އިބްރާހިމް ރިޒާ އިންނެވި އަދި ކިހާ ސިޔާސީ ހެއްޔެވެ؟ އެހެންވީމާ މިތާނގައި އޮތް، ސުވާލަކީ ސިޔާސީ ވަނީ ވަކި ނަމެއް ހެއްޔެވެ؟ ނޫންނަމަ، އެ ސިޔާސީ މަގާމު ހެއްޔެވެ؟\nޖޭއެސްސީގެ ރައީސް ކަމުގެ މަގާމުގައި މިވަގުތު ހުންނެވި، ތުޅާދޫ ދާއިިރާގެ މެންބަރު ހިސާން ހުސެއިން، މި މަގާމުތަކަށް ވަޑައިގެންނެވުމުގެ ކުރިން ވިދާޅުވެފައިވާ އޮތް ވިދާޅުވުމެކެވެ: "ޖޭއެސްސީގައި ތިއްބަވަން ޖެހޭނީ ނަޒާހަތްތެރި، ގާބިލު، ތައުލީމީ ބޭފުޅުން،"\nދޮރުތައް ބަންދުކޮށްގެން އެކަމަކު ބައެއް ނޫސްވެރިންނަށް ދައުވަތު ދީގެން ކުރިއަށް ގެންދިޔަ ޝަރުއީ ދާއިރާގެ މިދިޔަ އަހަރުގެ މަހާސިންތާގައި ހިސާން ވިދާޅުވެފައި ވަނީ ޖޭއެސްސީ ބައްޓަން ކޮށްފައި އޮތީ ބާރުގަދަ ސިޔާސީ ފަރާތްތަކުގެ ނުފޫޒު ވަންނަ ގޮތަށް ކަމަށެވެ. އެހެންވެ، ޝަރުއީ ދާއިރާ އިސްލާހު ކުރަން ޖޭއެސްސީ އެކުލަވައިލެވޭ ގޮތް ބަދަލު ގެނައުން މުހިންމެވެ.\nއަދިވެސް ޖޭއެސްސީ ހަމަ އޮތީ އެ ގަދަ ނުފޫޒަށް ދޮރު ހުޅުވޭހެނެވެ. އެކަމަކު މިހާރު އެ ވާހަކަ ދެއްކުން ވެސް މުހިންމު ކަމަކަށް ނުވެއެވެ. ގޮނޑީގައި ތިއްބެވި ބޭފުޅުން ބަދަލުވުމާއެކު ވައި ޖެހޭ ދިމާ ވެސް ބަދަލުވީއެވެ.\nކެމްޕެއިންގައި ވެސް އެ ވާހަކަ އެންމެ ބާރު ލައްވައި ދެއްކެވި، ރައީސް އިބްރާހިމް މުހައްމަދު ސޯލިހު ވެސް މިހާރު ވަނީ ރާގު ބަދަލު ކުރައްވާފައެވެ. އެހެންމެ ފަހުން ވެސް ވިދާޅުވެފައި ވަނީ، ޖޭއެސްސީގައި ތިއްބަވަނީ ދެ ހުވައެއްގެ މަތީގައި ތިއްބަވާ ބޭފުޅުން ކަމެވެ. އެހެންވީމަ އެއަށްވުރެ އިންސާފުވެރި ބައެއް ވަކި ހޯދާނީ ކޮންތާކުންހޭ ހެއްޔޭއެވެ.\nބަދަލު ގެންނާނެ ކަމަށް ވާހަކަ ދައްކާ ދައްކާ ތިބެ އެވެ. އެކަމަކު ވީ ކަމެއް ނެތެވެ. އެހެންވެ އެ ވާހަކަ އިހަށް ބާއްވާނީއެވެ. އެކަމަކު، މިހާރު އޮތް ޖޭއެސްސީގެ މަސައްކަތްތަށް ބަލައިލުން މިއީ މުނާސަބު ވަގުތެކެވެ.\nމާ ދުރަށް ނުގޮސް، އެންމެ ފަހުގެ މައްސަލައެވެ. ކުރީގެ ނައިބު ރައީސް އަހުމަދު އަދީބު އަބްދުލްގަފޫރުގެ މައްޗަށް އުފުލި ހަތް ދައުވާ ބޭރުކޮށްލި ކުރިމިނަލް ކޯޓުގެ ގާޒީ އިސްމާއިލް ރަޝީދުގެ ސަސްޕެންޝަނެވެ. އެ ސަސްޕެންޝަން އައީ، އަދީބުއާ އެއްކޮޅަށް އެ ހުކުމް ކުރުމާއެކު، މައްސަލާގައި ހިމެނޭ އަނެއް ފަރާތް، ޕްރޮސިކިއުޓާ ޖެނަރަލް ހުށަހެޅުއްވި ސުލޫކީ މައްސަލައާއެކުގައެވެ.\nމި ނިންމުމުގެ ވާހަކަ ފާހަގަ ކުރަން ދެތިން ސަބަބެއް އެބަ އޮތެވެ. ފުރަތަމަ ކަމަކީ، ފަނޑިޔާރުންނަށް ލިބިދޭ އަސާސީ އިމްތިޔާޒުތަކުގެ ތެރެއިން އެންމެ މުހިންމު އިމްތިޔާޒަކީ އެމީހުން ނިންމާ ނިންމުމަކާ ގުޅޭ ގޮތުން މައްސަލައެއް ނުބެލޭނެ ކަމެވެ. އެމީހުންގެ ނިންމުމަކާ ގުޅިގެން ކުށްވެރި ނުވާނެ ކަމެވެ. އިސްމާއީލް ރަޝީދުގެ އެ ބޮޑު ނިންމުމުގައި ގާނޫނީ ގޮތުން އެންމެ އާދައިގެ މީހާއަށް ވެސް ސުވާލު އުފެއްދޭ ފަދަ ކަންކަން އެބަހުއްޓެވެ. އެކަމަކު، އެއީ އެ ގާޒީއަށް ފެނިލެއްވި ގޮތެވެ. ދަށު ކޯޓުގެ ނިންމުމެކެވެ. އިސްތިއުނާފު ދެ މަރުހަލާ އެބަ އޮތެވެ.\nއިސްތިއުނާފު ކުރުމުގެ ފުރުސަތު އޮންނަނީ ވެސް އެހެންވެ އެވެ. ކޮންމެ ހުކުމެއް ވެސް އިސްތިއުނާފަށް ހުށަހަޅަނީ "ޝަރުއީ އަދި ގާނޫނީ އުސޫލުތަކާ ހިލާފަށް އިއްވާފައިވާ ހުކުމެއް ކަމަށް ކަނޑައެޅުމަށް" އެވެ. ވީއިރު، އިސްމާއީލް ރަޝީދުގެ ނިންމުން އެކޮޅުން ކޮޅުން ޖަހައި އެއީ ޝަރުއީ އަދި ގާނޫނީ އުސޫލުތަކާ ހިލާފު ނިންމުމެއް ކަމަށް މަތީ ކޯޓުން ކަނޑައެޅެން އެބަ އޮތެވެ. އެއީ ގާނޫނީ ނިޒާމުން ނެރެފައިވާ ނިންމުމެއްނަމަ އެކަން ހިނގަން ޖެހޭ ހިނގަން މަޖުބޫރު މަގަކީ ވެސް އެއީއެވެ.\nމި ވާހަކަ މިހާ ހިސާބުން މަޑުޖައްސާލަން ޖެހެނީ ޖޭއެސްސީގެ ބަޔާނާ ހެދިއެވެ. އިސްމާއީލް ރަޝީދު ދެ މަހަށް ސަސްޕެންޑްކޮށް ނެރުނު ބަޔާނުގައި އެ ކޮމިޝަނުން ބުނީ ބަލަމުން ދަނީ އިސްމާއިލް ރަޝީދު، އަދީބާ ގުޅޭ ގޮތުން ނިންމެވި ނިންމުމާ ގުޅޭ މައްސަލައެއް ނޫނެވެ. އިސްމާއިލް ރަޝީދު ފަނޑިޔާރުންގެ ސުލޫކާ ފާޅުކަން ބޮޑު ގޮތެއްގައި ހިލާފުވެފައިވާ ކަމަށް ތުހުމަތުވާ މައްސަލައެކެވެ. އޭގެ ތަފްސީލްތައް ހާމަ ކުރުމުން އެއެއްވެސް އެނގިދާނެއެވެ.\nބަޔާނުގައި އެހެން ބުނެލުމަކުން މިކަމުގައި އޮތް ކަންބޮޑުވުން ހިނދައެއް ނުލެވޭނެއެވެ. ދައުލަތް ބޭނުންވި ގޮތް ނޫން އެހެން ގޮތަކަށް އިސްމާއިލް ރަޝީދުގެ ނިންމެވުމުން އައުމުން ސުލޫކީ މައްސަލައެއް އުފަންވީއެވެ. އެހާ ފާޅުކަން ބޮޑު ގޮތެއްގައި އިސްމާއީލް ރަޝީދު، ސުލޫކާ ހިލާފުވާނަމަ، އެކަން ރޭކާލީ މިފަދަ ހުކުމެއް އައުމުން ހެއްޔެވެ؟ ނޫންނަމަ، އެކަން އެނގިތިބެ ވެސް އަޅާލުން މުހިންމު ކަމަކަށް އޭރު ނުވީ ހެއްޔެވެ؟ މީގެ ވަރަށް ރައްޓެހި މައްސަލައެއް ވެސް މި ދޭތެރެއިން ހިނގާފައިވެއެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އެންމެ ފުރަތަމަ ޝަރީއަތް ހިންގެވި ކުރިމިނަލް ކޯޓުގެ ކުރީގެ ގާޒީ އަހުމަދު ހައިލަމްގެ މައްސަލައެވެ. އޭނާއަކީ އެކެއް ފެބުރުއަރީގެ ބޮޑު އަމުރާ ގުޅިގެން ނުވަ ބޭފުޅުންގެ ޝަރީއަތް ކުރިމިނަލް ކޯޓުގައި ގެންދެވި ގާޒީއެވެ. ކުއްލި ގޮތަކަށް އިސް ގާޒީކަން ވެސް އެހެން ސީނިއާ ގާޒީން ކޯޓުގައި ތިއްބާ ވެސް ލިބިވަޑައިގެންނެވިއެވެ. އޭރު ވެސް ބައެއް މީހުން، ގާޒީއަށް ތުހުމަތުތައް ކުރިއެވެ. އެއަށްފަހު ސަރުކާރު ބަދަލުވި ފަހުން ރައީސް ޔާމީންގެ ޝަރީއަތް ވެސް ވަރަށް ބޮޑަށް ހުޅުވާލައިގެން ގާޒީ ހައިލަމް ކުރިއަށް ގެންދެވިއެވެ. ޖޭއެސްސީއަށް އޭރު ގާޒީގެ އެއްވެސް މައްސަލައެއް ނެތެވެ.\nނަމަވެސް ޝެއާ ކުރެއްވި ފޮޓޯގަނޑެއްގެ މައްސަލަ ވަރަށް ބޮޑުވެ، ރައީސް ޔާމީންގެ މައްސަލާގައި ހުކުމް އިއްވަން އޮތް ދުވަހު ގާޒީ ހައިލަމް ސަސްޕެންޑް ކުރީއެވެ. އަނެއްކާ އެހެން ބޮޑު ސުލޫކީ މައްސަލައެއް ވެސް ކޮމިޝަނާ ހަމައަށް އެއާއެކު އައިސްފިއެވެ.\nގާޒީ ހައިލަމް ވިދާޅުވި ގޮތުގައި، އެއީ ޖޭއެސްސީއިން އެންގި ގޮތަށް ހުކުމް ނުލިއްޔުމުން އައި ސަސްޕެންޝަނެކެވެ. އެއަށް ބުނާނެ އެއްޗެއް ނޭނގެއެވެ. ނަމަވެސް އިސްމާއިލް ރަޝީދުގެ މައްސަލަ އާއި ހައިލަމްގެ މައްސަލައިން ފެންނަން މިހުރީ އެއް ގޮތް ސިފަތަކެވެ. ދެ މައްސަލާގައި ވެސް ގާޒީންނަށް ކޯޓުން އަތް ދޫކޮށްލަން ޖެހުނުއިރު މައްސަލާގައި ހިމެނެނީ، ސަރުކާރާ ހިޔާލު ތަފާތު، އިދިކޮޅު ދެ ލީޑަރުންނެވެ. ސަރުކާރުގެ ނަން މިތަނަށް ވައްދަން ޖެހުނީ ޖޭއެސްސީ އޮތް ގޮތުން އެތަނުގައި ސަރުކާރުގެ ބޭފުޅުން ގިނަވީމައެވެ.\nއިސްމާއިލް ރަޝީދުގެ މައްސަލައާ ގުޅިގެން ދެން ފާހަގަ ކުރަން އޮންނަ ނުކުތާއަކީ ކޯޓުގައި ދެން ތިއްބެވި ގާޒީންނަށް އޮތް ބިރުވެރިކަމެވެ. މައްސަލާގެ ވަށައިގެންވާ ކަންކަމަށް ބަލައި އަނެއްކާ ވެސް ހަމަ އަދީބުގެ މައްސަލާގައި ކުރިމިނަލް ކޯޓުގެ އެހެން ގާޒީއަކަށް ގޮތްތަކެއް ނިންމަވަން ޖެހޭނެ ކަމަށް ބެލެވެއެވެ. ސަބަބަކީ ހައިކޯޓަށް މިހާރު އިސްތިއުނާފު ކޮށްފައިވާ އިސްމާއީލް ރަޝީދުގެ ނިންމުން ބާތިލްކޮށް އަލުން މައްސަލަ ބެލުމަށް ދަށު ކޯޓަށް އަންގާނެ ކަމަށް ޔަގީނާ ގާތަށް ލަފާ ކުރެވޭތީއެވެ. ކުރިން ކުރިމިނަލް ކޯޓުގައި މަސައްކަތް ކުރެއްވި ގާޒީއެއް މިކަމާ ގުޅޭ ގޮތުން ވާހަކަ ދެއްކެވިއެވެ.\nއޭނާ ވިދާޅުވި ގޮތުގައި މައްސަލާގެ ވަށައިގެންވާ ކަންކަމަށް ބެލުމަށްފަހު އެހެން ގާޒީއަކަށް ނިންމުން ނިންމަވަން ޖެހޭއިރު ފުރިހަމަ ނުފޫޒެއް ނެތް މާހައުލެއް އޮތް ކަމަކަށް ގަބޫލެއް ނުކުރެވެއެވެ. ކޮންމެހެން ދައުލަތަށް މައްސަލަ ކާމިޔާބުވާން މަޖުބޫރު ނުވާއިރު އަނެއްކާ ވެސް އެފަދަ ގޮތަކަށް ގާޒީއަކު ނިންމެވުމުން ނިންމަވާއިރަށް އެ ނިންމުމަށް މީޑިއާގައި ފާޑުކިޔާ، ސުލޫކީ މައްސަލަ ނުވައްދާނެ ކަމުގެ ޔަގީން ކަމެއް އޭނާއަށް ނެތެވެ. އޭނާ އެ ހުރީ ފުރިހަމަ މިނިވަން ހާލަތެއްގަ ނޫން ކަމާއި އެއީ ގާޒީގެ ނިންމުމަށް ފޯރާނެ ނުފޫޒެއްކަން އެ ގާޒީ ފާހަގަ ކުރެއްވިއެވެ.\nއެހެން މައްސަލައެކެވެ. ހައިކޯޓުގެ އިސްފަނޑިޔާރު ސުޖާއު އުސްމާންއަކީ އެތައް ބޮޑެތި ތުހުމަތުތަކެއް އަމާޒުވެފައިވާ ބޭފުޅެކެވެ. ސޯޝަލް މީޑިއާގައި ވެސް ރައީސް ޔާމީންގެ ކެމްޕެއިންގައި އުޅުއްވި ކަމުގެ ފޮޓޯތައް ދައުރުވެއެވެ. އެއީ 2018 ވަަނަ އަހަރުއެވެ. ވަކިކުރަން މަޖިލީހަށް ފޮނުވި ގާޒީ ހަސަން ނަޖީބުގެ ތަހުގީގު ރިޕޯޓުން ވެސް ފަނޑިޔާރު ސުޖާއު ވެސް ސުލޫކާ ހިލާފުވެފައިވާކަން ސާބިތުވާން، ހާމަވާން އެ އޮތީ ރީއްޗަށް ފެންނާށެވެ.\nމިއީ އިސްމާއިލް ރަޝީދުގެ މައްސަލާގައި ކޮމިޝަނުން ބުނި ފަދައިން ފާޅުގައި ފެންނާން އޮތް ސުލޫކާ ހިލާފު ބޮޑު މައްސަލައެކެވެ. ސުޖާއުގެ މައްސަލަ ތަހުގީގު ކުރަން ފެށިތާ ވެސް އަހަރަކަށްވުރެ ގިނަ ދުވަސް މިހާރު ފާއިތުވެއްޖެ އެވެ. ނަަމަވެސް އިސްމާއިލް ރަޝީދާއި ހައިލަމަށް އައި ފަދަ ކުއްލި ސަސްޕެންޝަނެއް ސުޖާއުއަކަށް އިހަކަށް ދުވަހާ ހަމައަށް ވެސް ނަޔައެވެ.\nވިލިމާލެ ދާއިރާގެ މެންބަރު އަހުމަދު އުޝާމް ވިދާޅުވެފައިވާ ގޮތުގައި، ގާޒީ އިސްމާއިލް ރަޝީދުގެ ސުލޫކީ މައްސަލަ އަދި ފަނޑިޔާރު ޝުޖާއު އުސްމާނުގެ ސުލޫކީ މައްސަލަތައް ބެލުމުގައި އަމަލު ކޮށްފައިވާ ގޮތަށް ބަލާއިރު، ޖޭއެސްސީއިން ފަނޑިޔާރުންގެ މައްސަލަތައް ބެލުމުގައި އިންސާފުވެރިކަމާ ހަމަހަމަކަން އެއްވެސް މިންވަރަކަށް ނުގެންގުޅޭކަން ސާފުވެއެވެ.\nމިފަދަ ފާޑުކިޔުންތައް ވެސް ވަށާލާފައި ވަނިކޮށް އެންމެ ފަހުން ސުޖާއުއާ ހަމައަށް ސަސްޕެންޝަން ފޯރީއެވެ. އިއްތިފާގެއް ކަމެއް ގޯހެއް ކަމެއް ނޭނގެއެވެ. ފަނޑިޔާރު ސުޖާއުގެ ސަސްޕެންޝަން ވެސް އައީ ހަމަ ސިޔާސީ މައްސަލައަކާއެކުއެވެ. އިސްމާއިލް ރަޝީދުގެ ނިންމުން ބާތިލް ކުރުމަށް ހައިކޯޓަށް ހުށަހަޅައި، އެ މައްސަލަ ރަޖިސްޓްރީވުމާއެކު ސަސްޕެންޑް ވެސް ކުރެވިއްޖެއެވެ. މި ހުރިހާ ދުވަހު އެކަން ނުކުރެވި މިއަދަށް އެކަން ކުރެވުނު ގޮތެއް ސާފުނުވިއެވެ. ކޮމިޝަންގެ ނިންމުން އެހެން ބައްޓަންކުރި މޮޅު ސަބަބެއް ވެސް ނުވިސްނެއެވެ.\nމިފަދަ އެތައް ނިންމުމަކަށްފަހު ވެސް ޖޭއެސްސީއިން އަމަލު ކުރާ ގޮތް އެ ބޭފުޅުން ދިފާއު ކުރައްވައެވެ. ފަނޑިޔާރުގެ އިސްލާހު ކުރުމުގެ މަސައްކަތުގައި ދެމިތިއްބަވާނެ ކަމުގެ ޔަގީންކަމާއެކު ނަޒާހަތްތެރިކަމުގެ ވާހަކަ ވެސް އަމުނާލައެވެ.\nޖޭއެސްސީއިން ވަކިކުރި ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވި ގޮތުގައި ދުވާލަކު ފަސް ފަހަރު ތަސްބީހަ ކިޔާހެން ކަންތައް ކުރަނީ ރަނގަޅަށޭ ބުންޏަސް ކޯޓުތަކަށް ނުފޫޒު ފޯރުވަން ހިންގާ ޣައިރުދުސްތޫރީ ބާތިލުކަންތައް ސައްހައެއް ނުވާނެއެވެ. ސުލޫކީގެ ނަމުގަ ބަލާ 90 ޕަސެންޓް ކޭސްތަކަކީ ޖުޑިޝަލް ފަންކްޝަންގެ ތެރެއަށް ވަންނަ ކަންތައްތަކެވެ.\nފަހަރުގައި އެ ބޭފުޅުންނާމެދު ޖޭއެސްސީއިން ނިންމުން އައި ގޮތުން ވަކި އަތަކަށް ވަރަށް ބޮޑަށް ބުރަވެ ވާހަކަ ދެއްކެވުން އެކަށީގެންވެއެވެ. އެހެންވެ، އެފަދަ ބޭފުޅުންގެ ވާހަކަތަކަށް މާބޮޑު ބުރަދަނެއް ދިނުމެއް ނެތިވެސް ޖޭއެސްސީގެ އަމަލުތައް ތަހުލީލުކޮށް ގޮތެއްކިއިދާނެއެވެ. އިސްމާއިލް ރަޝީދުގެ މައްސަލާގައި ކަން ހިނގައިދިޔަ ގޮތަށް ބަލާއިރު ޖޭއެސްސީގެ މިނިވަންކަމާމެދު އެހެންޏާ ސުވާލު ނުއުފައްދާ މީހުން ވެސް ވަނީ އެކަން ކޮށްފައެވެ. އެހެންވީއިރު މިއީ ޖޭއެސްސީއިން ވިސްނާލަން ޖެހޭ ވަގުތެވެ.\nޖޭއެސްސީގެ އެންމެ ބޮޑު ޓާސްކު ކަމަށްވާ ސުޕްރީމް ކޯޓުގެ "ސާފުކުރުން" އެވަނީ ނިމުމަކަށް އައިސްފައެވެ. އެހެންވީއިރު ދެން އޮތް މަސައްކަތަކަށް ވާންވީ މުޅި ޝަރުއީ ދާއިރާގެ ކުރި މަގަށްޓަކައި ޖޭއެސްސީ ބަދަލު ކުރުމުގެ މުހިންމު މަސައްކަތެވެ. ގާޒީއަކާމެދު ފިޔަވަޅު އަޅާ ކޮންމެ ފަހަރަކު ސިޔާސީ ކަންތައްގަނޑެއްގެ ތެރޭގައި ނޭބުރޭ ދުވަހެއް ހޯދުމެވެ. ހޯދަން ބޭނުންވި ހުރިހާ ބާރެއް ލިބުނީ އެފަދަ ވައުދުތައް ފުއްދާނެ ކަމުގެ ކަށަވަރުކަން ދިނީމައެވެ. ޖޭއެސްސީއަށް އޭރު ހުށަހެޅި ބަދަލު ގަނައުން އަވަސްކުރުމަކީ ތިޔަ ބަޔަކަށް މިހާރު ލާޒިމް ކަމެވެ.\nކިތަންމެ ގޮތަކަށް ސިފަ ކުރިޔަސް ސިޔާސީ މީހަކު، ސިޔާސީ ނުވާނެ އެއީ ނެތް ގޮތެކެވެ. މިހާރު ކޮމިޝަންގައި ތިއްބެވި ސިޔާސީ ބޭފުޅުން ގަބޫލު ކުރެއްވި ހަމައަކީ ވެސް އެއީ އެވެ. އެހެންވީއިރު ހުލާސާއަކީ ކޮމިޝަނުން ސިޔާސީ ކުލަ ނުފިލާ ކަމެވެ.\nއެމްޑީޕީ ރައީސް މުހައްމަދު ނަޝީދު ސުޕްރީމް ކޯޓް + ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް ހައިކޯޓް ޖޭއެސްސީ ޝަރުއީ ދާއިރާ ޑރ. އަހުމަދު އަބްދުﷲ ދީދީ ހިިސާން ހުސައިން ޝަރުއީ ދާއިރާ ރިފޯމް ކުރުން އަހުމަދު ހައިލަމް


Rayyithunge Majleehahves Karuna Gas!\nމާރޗް 21, 2018 118 0\nމަޖިލީހަށްވެސް ކަރުނަ ގޭސް\nކޮސޯވޯގެ ޤާނޫން ހަދާ މަޖިލީހަށް އިދިކޮޅު މެންބަރުންކަރުނަ ގޭސް ޖަހައިފިއެވެ.\n120 މެންބަރުންގެ މައްޗަށް އެކުލެވޭ މޮސްކޯގެ ރައްޔަތުންގެ މަޖިލީހަށް ކަރުނަގޭސް ޖަހާފައިވަނީ ސަރުކާރުން ފާސްކުރަން ބޭނުންވާ ބިލެއް ފާސްވިޔަ ނުދީ މަޖިލީހުގެ މަސައްކަތް ހުއްޓުވާލުމަށެވެ.\nމަޖިލީހުގެ ޗެންބަރުގެ ތެރެއަށް އިދިކޮޅު މެންބަރުން ކަރުނަ ގޭސް ޖަހާފައިވާ ވީޑިއޯއެއް މީސްމީޑިޔާގައި ދައުރުވަމުންދާއްިރު، އިދިކޮޅު މެންބަރުންވަނީ3ފަހަރެއްގެ މަތިން މަޖިލިސް ތެރެއަށް ކަރުނަ ގޭސް ޖަހާފައެވެ. އަދި ކަރުނަގޭސް ޖެހުމާއެކު ހުރިހާ މެންބަރުންވަނީ މަޖިލީސް ކުރާ މާލަމުން ނިކުމެފައެވެ.\nPosted by The Independent on Wednesday, 21 March 2018\nއިދިކޮޅު މައި ޕާޓީ ކަމަށްވާ ދަ މޫވްމެންޓް ޕާޓީން ސަރުކާރުން މިއަދުގެ ވޯޓަށް ހުރަސް އަޅާ ރައްޔިތުންގެ މަޖިލީސް ކުރާ އިދާރާއަށް ކަރުނަ ގޭސް ޖެހިއިރު، އެމެރިކާއިން މިކަމާމެދުވަނީ ކަންބޮޑުވުން ފާޅުކޮށްފައެވެ.\nއެމަރިކާއިން ކޮސޯވޯއަށް ކަޑައަޅާފައި ހުންނަވާ ސަފީރު މިއަދު ކުރެއްވި ޓުވީޓެއްގައި ވިދާޅުވެފައިވަނީ ހަމަނުޖެހުން ހިންގުމަކީ ކޮސޯވޯގެ ސިޔާސީ މަޝްރަޙް ޤަބޫލު ކުރާކަމެއް ނޫންކަމަށާއި ވޯޓު ނެގުމަށް އިދިކޮޅު ފަރާތްތަކުން އެއްބާރުލުން ދިނުމަށް ގޮވާލަށްވާ ކަމަށެވެ.\n— Ambassador Philip S. Kosnett (@USAmbKosovo) March 21, 2018\nމިއަދު ނެގުމަށް ހަމަޖެހިފައިވަނީ ކޮސޯވޯއާއި މޮނެޓެގްރޯއާ ދެމެދު އޮތް ބޯޑަރުގެ މައްސަލައިގެ ވޯޓެވެ. މަޖިލީހުގެ ތިންބައިކުޅަ ދެބައި މިބިލް ފާސް ކުރުމަށް ބޭންވާއިރު، އިދިކޮޅުން ބުނަމުންދަނީ މިއީ ތާކުންތާކު ނުޖެހޭ ބިލެއްކަމަށާއި މިކަމުން އެޤައުމަށް އެތައް ކަރޯޑްގެ ގެއްލުމެއް ލިބިގެންދާނެކަމަށެވެ.


ބަލިވެއިނުމުން ދިމާވާ އުދަގޫތަކުގެ ތެރެއިން... މޭނުބައިކުރުމާއި ހޮޑުލެވުން ނުވަތަ ހެނދުނުގެ ބަލި (Morning sickness) | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު ބަލިވެއިނުމުން ދިމާވާ އުދަގޫތަކުގެ ތެރެއިން... މޭނުބައިކުރުމާއި ހޮޑުލެވުން ނުވަތަ ހެނދުނުގެ ބަލި (Morning sickness)\n* މޭނުބައިކުރުމާއި ހޮޑުލެވުމަށް ހެނދުނުގެ ބައްޔޭ ކިޔަނީ ކީއްވެ؟\n* ބަލިވެއިނުމުން މޭނުބައިކޮށް ހޮޑުލެވެނީ ކީއްވެ؟\n* މޭނުބައިކުރުމާއި ހޮޑުލެވުމުގެ ފުރުޞަތު ބޮޑީ ކޮންފަދަ މާބަނޑު މީހުންނަކަށް؟\n* މޭނުބައިކޮށް ހޮޑުލެވުމުގެ ސަބަބުން ދަރިފުޅަށް ގެއްލުން ވެދާނެތަ؟\n* ހެނދުނުގެ ބަލި ނުހުންނަނަމަ ބައިގެންދިއުމުގެ ފުރުޞަތު ބޮޑުވާނެތަ؟\n* މޭނުބައިކުރުމާއި ހޮޑެލެވުމުގެ އުދަގޫ ކުޑަކުރުމަށް ކުރެވިދާނެ ކަންތައްތަކަކީ ކޮބާ؟\n* މާބަނޑު ދުވަސްވަރު ހޮޑުލުން މަނާކުރާ ބޭސް ބޭނުން ކުރުމަކީ ކޮންކަހަލަ ކަމެއް؟\nމޭނުބައިކުރުމާއި ހޮޑުލެވުމަށް ހެނދުނުގެ ބައްޔޭ ކިޔަނީ ކީއްވެ؟\nބަލިވެއިންނަ މީހުންގެ ތެރެއިން %75 މީހުންނަށް މިކަމުގެ އުދަގޫ ކުރެއެވެ. ހާއްސަކޮށް ބަނޑަށް ފުރަތަމަ ތިންމަހުގައެވެ. އާއްމުގޮތެއްގައި މޭނުބައިކުރަން ފަށަނީ ބަނޑަށް6ވަނަ ހަފުތާގައެވެ. ނަމަވެސް މިއަށްވުރެ ކުރިން މިކަމުގެ އުދަގޫ ވުމަކީވެސް ވެދާނެ ކަމެކެވެ. އަދި ކުރިޔަށް އޮތްތާގައި މިކަމުގެ އުދަގޫދާނީ އާއްމުގިތެއްގައި ބޮޑުވަމުންނެވެ.\nބަލިވެއިނުމުން މޭނުބައިކޮށް ހޮޑުލާމީހުންގެ ތެރެއިން %50 މީހުން ބަނޑަށް3މަސްވުމަށްފަހު މިކަން ރަނގަޅުވެ ލުއިވެގެންދެއެވެ. އަދި ބާކީ %50 މީހުންގެ ތެރެއިން ގިނަމީހުން 4މަސްވުމަށްފަހު ރަނގަޅުވެއެވެ. ރަނގަޅުވިނަމަވެސް ފަހުންވެސް ދޭތެރެދޭތެރެއިން މިކަމުގެ އުދަގޫ ވުމަކީވެސް ބައެއް އަންހެނުންނަށް ދިމާވާ ކަމެކެވެ. މުޅި މާބަނޑު ދުވަސްވަރު މޭނުބައިކޮށް ހޮޑުލާ މީހުންނަކީ ވަރަށް މަދު ބަޔެކެވެ.\nބަލިވެއިނުމުން މޭނުބައިކޮށް ހޮޑުލެވެނީ ކީއްވެ؟\nހަގީގަތުގައި ބަލިވެއިނުމުން މޭނުބައިކޮށް ހޮޑުލެވޭ މައިގަޑު ސަބަބަކީ ކޮބައިކަން ކަޑައެޅިގެން ބުނާކަށް ނޭގެއެވެ. އެހެންނަމަވެސް ބެލެވޭގޮތުގައި މިހެންދިމާވަނީ ހަށިގަނޑަށް އަންނަ ވަރަށް ގިނަ ބަދަލުތަކަކާއި ގުޅިގެންނެވެ. ތިރީގައި އެވަނީ ބަލިވެއިނުމން މޭނުބައިކޮށް ހޮޑުލެވިދާނެކަމަށް ބެލެވޭ ބައެއް ސަބަބުތަކެވެ.\n- ބަލިވެއިންނަތާ ކުރީކޮޅު ކުއްލިގޮތަކަށް އިތުރުވެގެންދާ ހިއުމަން ކޮރިއޮނިކު ގޮނާޑޯޓްރޮޕިން ހޯމޯންގެ ސަބަބުން. ނަމަވެސް މިހޯމޯންގެ ސަބަބުން މޭނުބައިކޮށް ހޮޑުލެވެނީ ކީއްވެގެން ކަމެއް ނޭގެއެވެ. އެހެނަސް އެންމެ ބޮޑަށް މޭނުބައިކޮށް ހޮޑށުލެވެނީ ހަށިގަނޑުގައި މިހޯމޯން އެންމެ ގިނަވާ ވަގުތުއެވެ. ވުމާއިއެކު މިދެކަމުގައި ގުޅުމެއް ވުމަކީ ވަރަށް ގާތް ކަމެކެވެ.\nހަމައެފަދައިން ބަލިވެއިންނަތާ ކުރީކޮޅު އާދަޔާ ޚިލާފަށް އެސްޓްރޯޖަން ހޯމޯންގެ މިންވަރުވެސް މައްޗަށްދެއެވެ. މިއީވެސް މެއިނުބައިކޮށް ހޮޑުލެވުމުގައި ދައުރެއް އަދާ ކުރާ ހޯމޮން އެއް ކަމުގައި ބެލެވެއެވެ. މީގެ އިތުރުން އަދި އިތުރު ހޯމޯން ތައްވެސް މިކަމުގައި ތަފާތު މިންވަރަށް ހިއްސާ ކުރާކަމަށް ބެލެވެއެވެ.\n- ވަހާއި ރަހައިގެ ހިއްސުވަރުގަދަވުމާއި އެކު ބައެއް އެއްޗެތީގެ ވަސް ބަދަލުވުމުގެ ސަބަބުން. އާއްމުގޮތެއްގައި ބަލިވެއިނުމުން ވަސްދުވުމުގެ ހިއްސު ވަރުގަދަވެއެވެ. ވުމާއެކު ވަރަށް ދުރުން މާބަނޑު މީހުންނަށް ވަސް ދުވާން ފަށައެވެ. ހާއްސަކޮށް އަލަށް ބަލިވެއިންނަ އަންހެނުންނަށެވެ. މިގޮތަށް މާބޮޑަށް ވަސްދުވުމުގެ ސަބަބުން މޭނުބައިކޮށް ހޮޑުލަވާގޮތް ވަނީއެވެ. މިއިހުސާސް ވަރުގަދަ ވަނީ ހަށިގަނޑުގައި އިތުރުވާ އެސްޓްރޯޖަން ހޯމޯންގެ ސަބަބުންނެވެ.\n- ގޮހޮރުގެ ނާޒުކު ކަމުން. ބައެއް އަންހެނުންގެ ގޮހޮރަކީ ވަރަށް ނާޒުކު އެއްޗެކެވެ. މިކަމުގެ ސަބަބުން ބަލިވެއިނުމުގެ ސަބަބުން ހަށިގަނޑަށް އަންނަ ބޮޑެތި ބަދަލާއި އެކު ގޮހޮރަށް އޭގެ އަސަރުކޮށް މޭނުބައިވެ ހޮޑެލެވެނީއެވެ.\nއަދި މިނޫނަސް ތަފާތު ތިޔަރީތައް ވެއެވެ. ނަމަވެސް މިއން އެއްވެސް ތިޔަރީއަކީ މުޅިން ފުރިހަމަ ތިޔަރީއެއް ނޫނެވެ. މިގޮތުން ފާހަގަ ވިޓަމިން ބީ6 މަދުވުމުގެ ސަބަބުން ކަމަށްވެސް މިހެން ވެދާނެ ކަމަށް ބައެއް ތިޔަރީ ތަކުގައި ވެއެވެ. ތެދެކެވެ. ބަލިވެއިދެ ހޮޑުލާމީހުންނަށް ވިތަމިން ބީ6 ދިނުމުން ލުއިކަން ލިބިދެއެވެ. އެހެނަސް މިއީ މޭނުބައިކޮށް ހޮޑުލެވޭ ސަބަބަކަށް ވުރެ ބޮޑަށް ބެލެވެނީ މޭނުބައިކޮށް ހޮޑުލެވުމުގެ ސަބަބުން ވިޓަމިން ބީ6 މަދުވަނީ ކަމުގައެވެ. އަދި ކުރެވިފައިވާ ބައެއްދިރާސާ ތަކުގައިވާގޮތުން ބަލިވެއިދެ ހޮޑުލާމީހުންނާއި ހޮޑު ނުލާމީހުންގެ ހަށިގަނޑުގައި މިހޯމޯން ހުންނަވަރުގައި މާބޮޑު ތަފާތެއް ނުހުރެއެވެ.\nއެނގޭއެއްޗަކީ ވިޓަމިން ބީ6 ދިނުމުން ހޮޑުލާމީހުންނަށް ލުއިކަން ގެނެސްދޭ ކަމެކެވެ. އެހެނަސް މިހެންވަނީ ކީއްވެގެންކަމެއް ނޭގެއެވެ. ދިރާސާތަކުން ދައްކާގޮތުގައި ގަރުބަގަންނަ އިރު އަދި ބަނޑަށް ކުރީ ކޮޅު މަލްޓިވިޓަމިން ބޭނުން ކުރުމަކީ ގިނައިން ހޮޑުލުމާއި ހެނދުނުގެ ބަލިން މާބނޑު މީހާ ސަލާމަތްކޮށްދޭ ކަމެކެވެ. އެހެން ނަމަވެސް މިހަންވަނީ ކީއްވެގެންކަން ވެސް އަދި ހޯދިފައެއް ނުވެއެވެ.\nއަދިބައެއް ދިރާސާތަކުގައި ވާގޮތުގައި ބަލިވެއިދެ ހޮޑުލުމާއި ދިރިއުޅުމުގައި ދިމާވާ ދަތި އުދަގޫތަކާއި އަދި މިފަދަ ކަންތަކުގެ ސަބަބުން ކުރާ ނަފުސާނީ އަސަރުވެސް ދައުރެއް އަދާ ކުރެއެވެ. އެހެނަސް މިކަމަށް ބާރުލާނެ ހެކިތަކެއް ނުވެއެވެ.\nމޭނުބައިކުރުމާއި ހޮޑުލެވުމުގެ ފުރުޞަތު ބޮޑީ ކޮންފަދަ މާބަނޑު މީހުންނަކަށް؟\nތިރީގައި އެވާ ކަންތައްތަކުގެ ތެރެއިން ކަމެއް ދިމާވެއްޖެނަމަ މޭނުބައި ކުރުމާއި ހޮޑުލުމުގެ ފުރުޞަތު ބޮޑުވާނެއެވެ.\n- އެއްމާބަނޑު ކުދިންނަށް ބަލިވެއިނުން. މިހެންވަނީ އެއްމާބނޑު ކުދިންނަށް ބަލިވެއިނުމުން އާދަޔާ ޚިލާފަށް އިތުރުވާ ހިއުމަން ކޮރިއޮނިކު ގޮނާޑޯ ޓްރޮޕިން އާއި އެސްޓްރޯޖެން އާއި އަދިވެސް އިތުރުވާ އެހެން ހޯމޯން ތަކުގެ ސަބަބުން ކަމުގައި ބެލެވެއެވެ. އަދި ބަނޑުގައި އެއްކުއްޖަކަށް ވުރެ ގިނަ ކުދިން ތިބުމުގެ ސަބަބުން ހަށިގަނޑަށްވާ އުދަގޫ ބިޑުވުން ވެސް މިކަމުގައި ދައުރެއް އަދާ ކުރެއެވެ. ނަމަވެސް ބައެއްއަންހެނުން އެއްކުއްޖަކަށްވުރެ ގިނަ ކުދިންނަށް ބަލިވެއިނަސް މިފަދަ ކަމެއް ދިމާ ނުވުމަކީ ވެދާނެކަމެކެވެ.\n- ކުރިން ބަލިވެއިންއިރުވެސް މޭނުބައިކުރުން ނުވަތަ ހޮޑު ލެވުން.\n- ދޭތެރެދުރުކުރާ ބޭހެއް ނެގުމުން މޭނުބިކުރުން ނުވަތަ ހޮޑު ލެވުން. މިހެންވަނީ އާއްމުގޮތެއްގައި އެސްޓްރޯޖެން ހޯމޯޏްގެ ސަބަބުން ކުރާ އަރިމަތީ އަސަރުގެ ސަބަބުންނެވެ.\n- ހެނދުނުގެ ބަލި ހުންނަކަން ކުރިން ފާހަގަ ކުރެވުން.\n- އާއިލާގެ އެހެން އަންހެނުންވެސް ބަލިވެއިނުމުން މޭނުބައި ކުރުން ނުވަތަ ހޮޑުލެވުން. އެއީ ވަރަށް ގިނަފަހަރު އެއްއާއިލާއެއްގެ މީހުންނަށް މިހެން ދިމާވުމުގެ ފުރުޞަތު ބޮޑެވެ. މީ ވިރާސީގޮތުން ދިމާވާ ކަމެކެވެ.\n- ކުރިން ބޮލުގެ އެއްފަޅީގައި ރިއްސާކަން ފާހަގ ކުރެވިފައިވުން.\n- އަންހެން ކުއްޖަކަށް ބަލިވެއިނުން. ދިރާސާތަކުން ދައްކާގޮތުގައި މާބޮޑަށް މޭނުބައިކޮށް ހޮޑުލާ މީހުންގެ ތެރެއިން ގިނަމީހުން ބަލިވެއިންނަނީ އަންހެން ކުދިންނަށެވެ.\nމޭނުބައިކޮށް ހޮޑުލެވުމުގެ ސަބަބުން ދަރިފުޅަށް ގެއްލުން ވެދާނެތަ؟\nކުޑަކޮށް ނުވަތަ އާދައިގެ ގޮތަކަށް މާނުބައި ކުރުމާއި ބައެއްފަހަރު ހޮޑުލެވުމަކުން ބަނޑުގައިވާ ދަރިފުޅަކަށް ގެއްލުމެއް ނުވާނެއެވެ. އަދި މިކަމުގެ ސަބަބުން ފުރަތަމަ ތިންމަހު މާބޮޑު މިންވަރެއް ބަރުނުވިޔަސް ހަށިގަނޑުން ފެން މަދުނުވާނަމަ އެއީ މައްސަލައެއް ނޫނެވެ. ވަރަށް ގިނަ މީހުންނަށް3މަސްވާއިރު މިކަން ރަނގަޅުވެ ރަނގަޅަށް ކެވެން ފަށާނެއެވެ. އަދި ޠަބީޢީކޮށް ބަރުވަންވެސް ފަށާނެއެވެ.\nމޭނުބައިކޮށް ހޮޑުލެވުމުގެ ސަބަބުން ހަމަހަމަ ކާނާއެއް ނުވަތަ ހަށިގަނޑަށް ބޭނުންވާ ހުރިހާ މާއްދާއެއް ހިމެނޭ ކާނާއެއް ކެއުމަށް ހުރަސް އަޅާނަމަ ޑޮކުޓަރެއްގެ ލަފަޔާއި އެކު ބޭހެއްގެ ގޮތުގައި ވިޓަމިން ނަގަން ފަރުވާތެރިވާށެވެ. މިގޮތުން ނަގާ ބޭހުގައި ދަނގަޑުގެ ބައިވެސް ހުންނަބޭހެއް ނެގުން ރަނގަޅުވާނެއެވެ. އެހެނަސް މިނެރަލްގގެ ބާވަތްތައް ބޭނުން ކުރުމުން ހޮޑުލެވުން އިތުރުވާނަމަ ބޭހުގައި ދަގަޑު ހިމަނާނެ ކަމެއް ނެތެވެ.\nއާދަޔާ ޚިލާފަށް މޭނުބައިކޮށް ހޮޑުލެވޭނަމަ ދަރިފުޅަށް މިކަމުގެ ސަބަބުން ގެއްލުންވާނެއެވެ. މިގޮތުން ބައެއްފަހަރު ދިމާވާ ކަންތަކުގެ ތެރޭގައި ދުވަސް ނުފުރައި ވިހެއުމާއި، ވިހާއިރު ހުންނަންޖެހޭ ބަރުދަން ނުހުރުމާއި އަދި ބަނޑަށްވި މުއްދަތަށް ދަރިފުޅުގައި ހުންނަންޖެހޭ ބަރުދަން ނުހުރުންވެސް ހިމަނެއެވެ.\nފަހުގަ ދިރާސާތަކުން ދައްކާގޮތުގައި ބަލިވެއިދެ ހޮޑުލިޔަސް ބަލިވެއިދެވީ މުއްދަތުގައި7ކިލޯ ބަރުވެއްޖެނަމަ ދަރިފުޅަށް ގެއްލުމެއް ނުވާނެއެވެ.\nހެނދުނުގެ ބަލި ނުހުންނަނަމަ ބައިގެންދިއުމުގެ ފުރުޞަތު ބޮޑުވާނެތަ؟\nމިހެންވުން ކޮންމެހެން ލާޒިމެއްނޫނެވެ. ތެދެކެވެ. ދަރިފުޅާއި ދަރިފުޅުގެ މަސް ރަނގަޅަށް ބޮޑުނުވާނަމަ މޭނުބައި ކުރުމާއި ހޮޑުލުމުގެ ފުރުޞަތު ކުޑަވެއެވެ. އެއީ މިފަދަ ހާލަތުގައި ބަލިވެއިނުމުން ހަށިގަނޑުގައި އިތުރަށް އުފައްދާ ހޯމޮންތައް އުފައްދާ މިންވަރު މަދުވާތީއެވެ. އަދި ދަރިފުޅާއި މަސް ބޮޑުނުވާނަމަ ބައިގެންދިއުމަކީ ވަރަތް ގާތް ކަމެކެވެ. ނަމަވެސް ބަލިވެއިދެ މެއިނުބައިކުރުމާއި ހޮޑުލެވުމުގެ އުދަގޫ ނުކުރުމުގެ މާނައަކީ އެއްގޮތަކަށްވެސް ބަނޑުގައި ދަރިފުޅާއި މަސް ބޮޑު ނުވުމެއް ނޫނެވެ. ދަރިފުޅައި މަސް ރަނގަޅަށް ބޮޑުވަމުން ދިޔަޔަސް މޭނުބައި ކުރުމާއި ހޮޑުލުމުގެ އުދަގޯ ނުވުމަކީ ވެދާނެ ކަމެކެވެ.\nއަދި މިފަދަ އުދަގޫ ނުވާ މާބަނޑު މީހުންނަކީ މަދުބައެއްވެސް ނޫނެވެ. ވީމާ ބަލިވެއިނުމަށްފަހު މޭނުބައިކޮށް ހޮޑުލެވުމުގެ އުދަގޫ ނުކުރިޔަސް ހާސްވެ ކަންބޮޑު ނުވާށެވެ. މިއީ އެއްގޮތަކަށްވެސް ބައިގެން ދިއުމާއި ގުޅުން ހުރި ކަމެއް ނޫނެވެ.\nމޭނުބައިކުރުމާއި ހޮޑެލެވުމުގެ އުދަގޫ ކުޑަކުރުމަށް ކުރެވިދާނެ ކަންތައްތަކަކީ ކޮބާ؟\nމޭނުބައިކޮށް ހޮޑުލެވި ހަދަނީ ވަރަށް ކުޑަކޮށް ނުވަތަ އާދައިގެ ވަރަކަށް ނަމަ ކެއިންބުއިމުގެ އަދި ދިރިއުޅުމުގެ ބައެއް ވައްޓަފާޅިއަށް ގެންނަ ބައެއް ބަދަލުތަކާއި އެކު މިކަމަށް ލުއިކަން ހޯދައި ދެވިދާނެއެވެ. ނަމަވެސް މާބޮޑަށް ހޮޑުލެވޭނަމަ މިކަމަށް ބޭހެއް ބޭނުން ކުރަން ޖެހިދާނެއެވެ. މިކަން ލުއި ކުރުމަށްޓަކައި މާބަނޑު ދުވަސްވަރު ބޭނުން ކުރުން ރައްކާތެރި ބޭސް ލިބެން ހުރެއެވެ. ތިރީގައި އެވަނީ އާދައިގެ ވަރަކަށް ނުވަތަ ކުޑަކޮށް ހޮޑުލެވޭ މީހުންނަށް ކުރެވިދާނެ ބައެއް ކަންތކެވެ.\n- މާނުބައިކޮށް ހޮޑުލަވާ ކާނާއާއި ވަސްދުވާ ތަކެތިން ދުރުވެލާށެވެ. ހުރިހާ ކާބޯތަކެތިންވެސް މޭނުބައިކޮށް ހޮޑުލެވޭނަމަ އެންމެ ކުޑަކޮށް މިހެންވާ ކާނާ ބޭނުން ކުރާށެވެ. އެއީ ހަށިގަޑަށް ބޭނުންވާ ހުރިހާވައްތަރެއްގެ މާއްދާ ތަކެއް ހިމެނޭ މާއްދާއަކަށް ނުވިޔަް އެންމެ ރަނގަޅެވެ.\nމިގޮތަށް ކެއުމުގައި ފިނިކޮށްގެން ކެއުން ރަނގަޅުވާނެއެވެ. ނުވަތަ ޖައްވުގެ ހޫނުމިނުގައި ބަހަށްޓައިގެން ކާށެވެ. އެއީ އޭރުން އެއިން ދުވާ ވަސް ކުޑަވާނެއެވެ.\n- އަބަދުވެސް މަދުމަދުން ކައިކައި ހުންނާށެވެ. ގޮހޮރު ހުސްވިޔަ ނުދޭށެވެ. ބައެއް އަންހެނުންނަށް ކާބޯހައިޑުރޭތު ގިނަ ކާނާ ކެއުމުން މޭނުބައިކޮށް ހޮޑުލެވިހަދާއިރު ދިރާސާތަކުން ދައއްކާ ގޮތުގައި އަނެއްބައި އަންހެނުންނަށް ބޮޑަށް މިހެންވަނީ ޕްރޮޓީން ގިނަ ކާބޯތަކެތި ކެއުމުންނެވެ.\n- ގިނައިން ދިޔާއެއްޗެތި ބޯށެވެ. ނަމަވެސް އެއްފަހަރާ ގިނައިން ނުބޯށެވެ. މަދުމަދުން އިރުއިރުކޮޅާބޯށެވެ. އެއްފަހރާ ގިނައިން ބުއިމުން ބަނޑު ފުރި އުދަގޫވެދާނެއެވެ. ނަމަވެސް އިރުއިރުކޮޅާ މަދުމަދުން ދިޔާތަކެތި ބޯނަމަ ބަނޑުހައިވުން ކުޑަވެ ލުއިކަން ގެނެސްދޭނެއެވެ.\nގިނައިން ހޮޑުލެވިހަދާނަމ މިގޮތަށް ބުއިމަށް ބޭނުންކުރަން އެންމެ ރަނގަޅީ ގުލްކޯޒާއި ލޮނު އަދި ޕޮޓޭސިއަމް ހުންނަ ބުއިންތަކެވެ. އެއީ ހޮޑުލުމުން ހަށިގަނޑުން މަދުވާ އިލެކްޓްރޯލައިޓުތައް ހޯދައި ދިނުމަށެވެ.\n- ވީވަރަކުން އަރާމުކޮށް ހަށިގަނޑަށް ހަމަޖެހުން ގެނެސްދޭށެވެ. ދުވާލުގަޑީގައި ނިދާލެވޭނަމަ އެކަން ކުރުން ވަރަށް ރަނގަޅެވެ. އަދި ފިކުރުބޮޑުވުމާއި ހާސްކަމާއި ނުތަނަވަސްކަން ފިލުވާލުމަށްޓަކައި ރައްޓައްސަކަށް ޒިޔާރަތް ކުރުން ނުވަތަ ފިލްމެއްބަލައިލުން ފަދަ ކަމެއް ކުރެވިދާނެއެވެ. ވީވަރަކުން މޭނުބައިކުރުމާއި ހޮޑުލުމާއިމެދު ނުވިސްނައިވޭތޮ ބަލާށެވެ. މިކަން މުޅިން ހަނދާން ނައްތާލެވޭތޯ ބަލާށެވެ.\n- ބަލިވެއިނުމުން ކާންޖެހޭ ބޭސްތައް ނާސްތާ ގަޑީގައި ކެވޭތޯ ބަލާށެވެ. ނުވަތަ ނިދުމުގެ ކުރިން ކެވޭތޯ ބަލާށެވެ. މާބޮޑަށް އުދަގޫވާނަމަ ޑޮކުތަރުގެ ލަފަޔާއި އެކު ކާން ބޭނުން ކުރާ ބޭސްތައް ޮންމެވެސް ވަރަކަށް މަދު ކުރެވިދާނެއެވެ. އެއީ މިގޮތަށް ބޭނުން ކުރާ ބައެއް ބޭހުގައި ހުންނަ މާއްދާ ތަކަކީ ބައެއްފަހަރު ހަޖަމް ކުރަން އުދަގޫ މާއްދާތަކެކެވެ.\nމާބަނޑު ދުވަސްވަރު ހޮޑުލުން މަނާކުރާ ބޭސް ބޭނުން ކުރުމަކީ ކޮންކަހަލަ ކަމެއް؟\nބޭހަކާއި ނުލައި ކުރެވެން ހުރި ކަންތައް ކުރުމުންވެސް މޭނުބައި ކުރުމާއި ހޮޑުލުމަށް ލުއިކަމެއް ނުލިބުނު ނަމަ ނުވަތަ ދުވަހުން ދުވަހަށް މޭނުބައިކުރުމާއި ހޮޑުލުމުގެ އުދަގޫ ބޮޑުވަމުން ދާނަމަ ޑޮކުޓަރުގެ ލަފަޔާއި އެކު ލަސްނުކޮށް ބޭހެއް ނެގުން ރަނގަޅުވާނެއެވެ. އެއީ ލަސްކޮށްފިނަމަ ފަރުވާ ކުރަން އުދަގޫ ފަހަރުގައި އުދަގޫ ވުމަކީ ވަރަށް އެކަށިގެންވާ ކަމެކެވެ.\nއާއްމުގޮތެއްގައި ޑޮކުޓަރާއި މަޝްވަރާ ކުރުމުން ގިނަފަހަރަށް ދޭނި ވިޓަމިން ބީ6 އެވެ. ނަމަވެސް މިބޭހުގެ ސަބަބުން މޭނުބައިކުރުމާއި ހޮޑުލުން ކުޑަކުރަނީ ކިހިނެއް ކަމެއްނޭގެއެވެ. އެގެނީ މިބޭނުން ކުރުމުން ވަރަށްގިނަ މާބަނޑު މީހުންނަށް ލުއިކަން ލިބިދޭ ކަމެކެވެ. އަދި މިބޭހަކި މާބަނޑު ދުވަސްވަރު ބޭނުން ކުރުން ރައްކާތެރެިބޭހެކެވެ.\nބަލިވެއިދެ މޭނުބައިކޮށް ހޮޑުލާ މީހންނަށް ވިޓަމިން ބީ6 ދެނީ ދުވާލަކު ތިންފަހަރު ފަހަރަކު 10-25 މިލިގުރާމެވެ. ވީމާ މިބޭސް ނެގުމުގެ ކުރިން ނަގަންވި ވަރާއި މެދު ޑޮކުޓަރެއްގެ ލަފާހޯދާށެވެ. އެއީ އެކަށީގެންވާވަރަށް ވުރެ ގިނައިން ނެގުމަކީ އައްސިވުމާއި ނާރުތައް ހަލާކުވުމަށް މަގުފަހިވެދާނެ ކަމެކެވެ. އަދި ނަގަންޖެހޭ ޑޯޒަށްވުރެ ގިނައިން ނެގުމަކީ ބޮޑުވަމުންދާ ދަރިފުޅަށްވެސް ރައްކާތެރި ކަމެކެއް ނޫނެވެ.\nވިޓަމިން ބީ6 ބޭނުން ކޮށްގެންވެސް ރަނގަޅު ނުވިނަމަ ޑޮކުޓަރެއްގެ ލަފާ ހޯދައިގެން އެހެން ބޭހެއްވެސް ބޭނުން ކުރެވިދާނެއެވެ. މިނޫނަސް މޭނުބައި ކުރުމާއި ހޮޑުލުމަށް ދެވޭ މާބނޑު ދުވަސްވަރު ބޭނުން ކުރުން ރައްކާތެރި ބޭސް ހުރެއެވެ.\nމޭނުބައިކޮށް ހޮޑުލެވުމުގެ ސަބަބުން ކާއެއްޗެއް ނުކެވޭނަމަ ހަދާނީ ކިހިނެއް؟\n24 ގަޑިއިރުގެ ތެރޭ އެއްވެސް ކާއެއްޗެއް ނުވެވުނުނަމަ ނުވަތަ ދިޔާއެއޗެއްވެސް ނުބޮވުނުނަމަ ނުވަތަ ކައިބޮއި ހެދި ނަމަވެސް ކައިބޯހަދާ ހުރިހާއެއްޗެއް ހޮޑަށް ބޭރުވާނަމަ ލަސްނުކޮށް އަވަހަށް ޑޮކުޓަރެއްގެ ފަރުވާ ހޯދާށެވެ. އަދި ކުއްލިހާލަތުގައި އަވަހަށް ޑޮކުޓަރަށް ދައްކާށެވެ.\nފަހަރުގާ މިއީ ބަލިވެއިދެ އާދަޔާ ޚިލާފަށް ހޮޑުލުމުގެ ބަލި (Hyperemesis Gravidarum) ގެ އަލާމާތަކަށް ވެދާނެއެވެ. މިއީ ފަރުވާކުރަން އުދަގޫ ބައްޔެކެވެ. ނަމަވެސް އަވަހަށް ބަލި ދެނެގަނެ އަވަހަށް ފަރުވާ ފެށުމަކީ ފަސޭހައިން މިބައްޔަށް ލުއިކަން ގެނެސް ދިނުމަށް ދެވޭ ވަރަށްބޮޑު އެހީތެރި ކަމެކެވެ. އަދި ބަލީގެ ނުރައްކާވެސް ކުޑަކޮށްދޭނެ ކަމެކެވެ.\nޑޮކުޓަރަށް ދެއްކުމުން އާއްމުގޮތެއްގައި އައިވީ ގުޅާނެއެވެ. އެއީ މިހާރު ހުންނާނީ ހަށިގަނޑުން ވަރަށް ބޮޑަށް ފެންމަދުވެފައެވެ. އެއަށްފަހު ބައެއް ޓެސްޓުތައް ހައްދާނެއެވެ. އެއި ހަށިގަނޑުގައި އިލެކުޓްރޯލައިޓް ހުރިމިންވަރު ބެލުމަށްޓަކައެވެ. އަދި މޭނުބައިކޮށް ހޮޑުލެވޭފަދަ އެހެންބައްޔެއް ހުރިތޯ ނުވަތަ ނެތްތޯ ބެލުމަށެވެ. ބަލިހާލަތު ހުރިގޮތެއްގެ މައްޗަށް ބަލައި ދުވަސްކޮލަކު އެދުމަތިކޮށްފައި ފަހަރުގައި ބާއްވަފާނެއެވެ. އަދި މިމުއްދަތުގައި އައިވީއާއި ބޭސް ދެމުން ގެންދާނެއެވެ.\nއައިވީ ދިނުމަށްފަހު ވަރަށްގިނަ މާބަނޑު މީހުންނަށް ލުއިކަން ލިބިދެއެވެ. އެއީ ހަށިގަނޑުން މަދުވެފައިވާ ފެން ހޯދައިދިނުމުންނެވެ. އަދި ބޭހާއިއެކު ވަރަށް ގިނަ މީހުންނަށް ފަސޭހަކަން ލިބި މޭނުބައިކުރުމާއި ހޮޑުލެވުން ހުއްޓިދެއެވެ. ވަރަށްމަދު މީހުންނަށް ދޭތެރެދޭތެރެއިން ހޮސްޕިޓަލުގައި އެދުމަތިކޮށް ފަރުވާދޭން ޖެހެއެވެ. އަދި އެއަށްވުރެވެސް މަދުބަޔަކަށް ދާއިމީ ގޮތެއްގައި ހޮސްޕިޓަލުގައި އެނދުމަތި ކޮށް ފަރުވާ ދޭންޖެހެއެވެ.\nމޭނުބައިކުރުމާއި ހޮޑުލުމަށް ފުރިހަމަ ގޮތުގައި ފަރުވާ ނުކުރެވިއްޖެނަމަ ބަލިވެއިދެ އާދަޔާ ޚިލާފަށް ހޮޑުލުމުގެ ބަލި (Hyperemesis Gravidarum) ޖެހމަކީ ވަރަށް ގާތްކަމެކެވެ. މިބަލިޖެހުމަކީ އާދަޔާ ޚިލާފަށް ހޮޑުލުމުގެ އިތުރުން ދާއިމީގޮތެއްގައި ހަށިގަނޑުން ފެންމަދުވުމާއި، ހަށިގަނޑު ބަރުނުވެ ލުއިވުމާއި، ހަށިގަނޑުން ކާނާ މަދުވުމާއި އަދިވެސް މިނޫން އެތައް ނުރައްކަލެއް ދިމާވާ ބައްޔެކެވެ.


Dubai Gai Yoga Isthihaaru Kuri Massala Hoonu Vejje - Vaguthu\nދުބާއީގައި ޔޯގާ އިޝްތިހާރުކުރި މައްސަލަ ހޫނުވެއްޖެ\nދުބާއީގައި ޔޯގާ އިޝްތިހާރު ކުރި މައްސަލައެއް ހޫނުވެއްޖެއެވެ.\nރިޕޯޓްތަށް ބުނާގޮތުގައި ދުބާއީގެ ބޮޑު މަގެއްގައި ހަރުކުރި ބިލްބޯޑެއްގައި އެހެން ކަމެއްނުކޮށް ސީދާ ޔޯގާ ހަދައިގެން ބަރުދަން ލުއިކުރެވޭނެ ކަމަށެވެ. އެގައުމުގެ ފުލުހުން ވަނީ އިޝްތިހާރުކުރަން ބެހެއްޓި ބިލްބޯޑް ނަގައި އެކަން ކުރި މީހުންނަށް ފިޔަވަޅު އަޅާނެކަމަށް ބުނެފައެވެ.\nމި ބިލްބޯޑާ މަގުމަތީގައި ބެހެއްޓުނީ ދުބާއީގެ ސިއްހީ ވުޒާރާގެ ހުއްދަ އޮވެގެން ނޫނެވެ. ބިލްބޯޑް ބެހެއްޓީ ދުބާއީގެ މަޝްހޫރު ޔޯގާ ސްޓޫޑިއޯއެއް ކަމަށްވާ ސަންޖީވް ކްރިޝްނާ ޔޯގާއިންނެވެ. ބިލްބޯޑްގައި ބުނެފައި ވަނީ ޔޯގާގެ ސަބަބުން ދިހަ ދުވަސް ތެރޭގައި ޑިޕްރެޝަން، މައިގްރޭޝަން ސްޓްރެސް ފަދަ ކަންކަމަށް ބޭހެއް ނެތި ހަމައެކަނި ޔޯގާ ކޮށްގެން ފަރުވާ ލިބޭނެ ކަމަށެވެ.\nދުބާއީގެ ޑޮކްޓަރުން ވަނީ ޔޯގާ އިން 10 ދުވަހުގެ ތެރޭގައި ބަލިތަކަށް ފަރުވާ ލިބޭނެ ކަމަށް ބުނެ އިޝްތިހާރު ކުރުމަކީ ސިއްހީ ދާއިރާއަށް ރައްދު ކުރި ޖޯކެއް ކަމަށް ބުނެފައެވެ.\nއިޝްތިހާރު ކުރުމުގެ ގާނޫނާ ހިލާފަށް ދުބާއީގައި ޔޯގާ އިޝްތިހާރުކޮށްފައިވާތީ މި ކުންފުނި ބޮޑު ޖޫރިމަނާ ކުރާނެ ކަމަށް ބެލެވެ އެވެ.\nބިލްބޯޑް ބެހެއްޓި ކުންފުނީގެ ވެރިން ވަނީ އެއީ ކުންފުނީގެ ވެރިންނަށް ވެސް ނޭނގި ބެހެއްޓި ބިލްބޯޑެއް ކަމަށް ބުނެ ޒިންމާ އިން ރެކިގަންނަން މަސައްކަތް ކޮށްފައެވެ.\nޔޯގާ އަކީ އިނޑިޔާއިން އުފަންވެފައިވާ ތާރީހީ ފަރިތަކުރުންތަކަކަށް ކިޔާނަމެކެވެ. ޔޯގާ ގުޅިފައި ވަނީ ހިންދޫގެ އަޅުކަމަކާއި ކަމަށް ގިނަ ބަޔަކު ބުނެއެވެ. ދުބާއީ އަކީ ގިނަ އަދަދެއްގެ އިންޑިއާ މީހުން ވެސް ދިރިއުޅެމުން އަންނަ ގައުމެކެވެ. އެހެންކަމުން ދުބާއީގައި ވެސް މިހާރު ވަރަށް ގިނަ ޔޯގާ ސްޓޫޑިއޯތައް ހުރެއެވެ.\nއޮގަސްޓް 23, 2019 09:10\nއިރުއަރާވަގުތު ޝައިޠާނަށް ސަޖިދަކުރުންވެސް މީގެ ބައެއްގެ ގޮތުގައި އޮވޭ. ބައެއް ދަންނަ ބޭކަލުން ހަރާމް ކަމަށް ބުނާ ސަބަބަކީ މީ ކަމަށްވެދާނެ.\nއިސްލާމްދީނަކީ ކަސްރަތު ކުރުމަށް ވަރަށް ބާރުއަޅާ ދީނެއް. ނަމާދުގައިވެސް ލުއި ކަސްރަތުގެ ވަރަށް މުހިއްމު ބައިތަކެއް ހިމެނިފައިވޭ.\nއޮގަސްޓް 23, 2019 14:14\nޔޯގާއަކީ ކަސްރަތެއް ނޫން..އެއީ ހިންދޫއިންގެ އަޅުކަމާއި ގުޅިފައި އޮންނަކަމެއް.\nއޮގަސްޓް 23, 2019 13:43\nއިންޑިއާ މީހުންނަކީ މުޅި ދުނިޔެއަށް ޖެހިފައޮތް ވަބާއެއް.


India: Covid ge3vana raalhu ge kunnu January gai | Mihaaru\nއިންޑިއާ:3ވަނަ ކޮވިޑް ރާޅުގެ ކުންނު މި މަހު 23 ގައި\n19 ޖެނުއަރީ 2022 - 11:33\nސައްވީސް ގަޑިއިރުގެ ތެރޭގައި އިންޑިއާގައި ކޮވިޑް-19 އަށް ޕޮޒިޓިވްވާ މީހުންގެ އަދަދު މިހާރު ހުރި ނިސްބަތަށް ބަލާއިރު، މިހާރު ފެތުރެމުންދާ ކޮވިޑްގެ ތިން ވަނަ ރާޅުގެ އެންމެ އުސް ހިސާބަށް ލައްވާލާނީ މި މަހުގެ 23 ގައި ކަމަށް، އެ ގައުމުގެ ސިއްހީ ދާއިރާގެ ސައެންސްވެރިން ބުނެފި އެވެ.\nސައެންސްވެރިން ބުނާ ގޮތުގައި ތިން ވަނަ ރާޅު އޭގެ ކުންނަށް ފޯރާ އިރު ވެސް، ދުވާލެއްގެ މައްޗަށް ކޮވިޑަށް ޕޮޒިޓިވްވާ މީހުންގެ އަދަދު ހަތަރު ލައްކައަކަށް ނާރާނެ އެވެ. ވިޔަފާރީގެ މައި މަރުކަޒުގެ ގޮތުގައި ބަލާ މުމްބާއީގައި ފެތުރެމުން ދިޔަ ކޮވިޑުގެ ތިން ވަނަ ރާޅު އޭގެ ކުންނަށް ފޯރީ މި ޖެނުއަރީ މަހުގެ2ވަނަ ހަފުތާގައި ކަމަށް ވެސް ސައެންސްވެރިން ބުނެ އެވެ.\nވެރިރަށް ނިއު ދިއްލީ އާއި މުމްބާއީގައި ވަރަށް ހަލުވިކޮށް ކޮވިޑް ފެތުރެމުން އައިސް، މިދިޔަ ހަފުތާގެ ފަހުކޮޅުން ފެށިގެން، ކޮވިޑް ޖެހޭ މީހުންގެ އަދަދު އަންނަނީ ދަށް ވަމުންނެވެ. ސަބަބެއް ކަމަށް ސައެންސްވެރިން ލަފާކުރަނީ، ދިފާއީ ނިޒާމު ބަލިކަށި މީހުންގެ ތެރެއިން ވެސް ގިނަ ބަޔަކަށް ކޮވިޑް ޖެހި ބަލިން ފަސޭހަވެ ހަށިގަނޑުގައި ކޮވިޑްގެ ދިފާއު އުފެދިފައިވާތީ، އޮމިކްރޯން ބާވަތުގެ ވައިރަހުން ކޮވިޑް ޖެހޭ މީހުންގެ އަދަދު ދަށްވަނީ ކަމަށެވެ.\nސައެންސްވެރިންގެ ލަފާކުރުންތަކަށް ބަލާއިރު، މުމްބާއީގައި ކޮވިޑްގެ ތިން ވަނަ ރާޅު އެންމެ އުހަށް އެރީ މި މަހުގެ 12 ވަނަ ދުވަހު އެވެ. އަދި ވެރިރަށް ދިއްލީގައި ކޮވިޑްގެ ތިން ވަނަ ރާޅު އެންމެ އުހަށް ފޯރީ ޖެނުއަރީ 16ގަ އެވެ. އަދި ކަލްކަތާގައި ޖެނުއަރީ 13 ގައެވެ.\nއޭގެ އިތުރުން މަހާރާޝްތުރާ އާއި ގުޖުރާތާއި އުއްތަރަ ޕްރަދޭޝްގައި ޖެނުއަރީ 19 ގައި އަދި ބެންގަލޫރުގައި ޖެނުއަރީ 22 ގައި ކޮވިޑްގެ ތިން ވަނަ ރާޅު އޭގެ ކުންނަށް ފޯރާނެ ކަމަށް ސައެންސްވެރިން ލަފާކުރެ އެވެ. ކޮވިޑް ޖެހޭ މީހުންގެ އަދަދުތައް މައްޗަށް ދިޔަސް، ކޮވިޑް ޖެހިގެން ހޮސްޕިޓަލުގައި އެނދުމަތިކޮށް ފަރުވާ ދޭންޖެހޭ މީހުންގެ އަދަދު ވަރަށް ދަށެވެ. ބައެއް ސަރަހައްދުތަކުގައި ހޮސްޕިޓަލުގައި ފަރުވާ ދޭންޖެހެނީ، ޕޮޒިޓިވްވާ މީހުންގެ އެއް ޕަސެންޓަށް ވުރެ މަދު ނިސްބަތެއްގެ މީހުންނެވެ.\nސިއްހަތު އިންޑިއާ ކޮވިޑް ވެކްސިން އޮމިކްރޮން


SunOnline: #VAAHAKA: Qurubaan kureemey hiyy magey loabin - Last Episode\nމަރިޔަމް ހިމްނާ (ހިމީ) 06 Jul 2019, 13:03\nއަމަންއާއި އަހަރެންނާ ދެމީހުން ތިރިއަށްފޭބީ ޑޮކްޓަރަށް ދައްކަން ދިޔުމުގެ ބޭނުމުގައެވެ. އަހަރެންނާ އަމަންއާ ދެމީހުން ދޮރާ އަރާ ހަމަވީތަނާ ދޮރު ކުރިމައްޗަށް އެރި މީހާ ފެނި ވަގުތުން އަހަރެންނަށް ފަހަތަށް ފިޔަވަޅެއް އަޅާލެވުނެވެ.\nކުރިމަތީގައި ހުރި އަނޫޝާ ފެނި އަމަންވެސް ހިނދުކޮޅަކަށް މަޑުޖެހުނުކަން އަހަންނަށް ދެނެގަނެވުނެވެ. އަނޫޝާ ގޭތެރެއަށްވަނުމާއެކު އަމަން އަވަސްވެގަތީ ފުލުހުންނަށް ގުޅާށެވެ.\n"ގުޅާނެކަމެއްނަތް. ބޭކާރުކަމެއްތީ... އަހަރެން މިހުރީ މިނިވަންވެގެން ނުކުމެ. ޖަލަށް ލިޔަސް އަހަރެމެން ފަދަ މީހުންނަށް ޖަލުން ނުކުތުމަކީ އެއްވެސް އުނދަގޫކަމެއް ނޫން..." ބޮޑާކަމެއް އަނޫޝާގެ މޫނުމަތިން ފެންނަމުންދިޔައެވެ.\nއަހަރެމެން ދެމީހުންވެސް އެއްވެސް އެއްޗެއް ނުބުނަމެވެ. އަނޫޝާ ދައްކާ ވާހަކައެއް އަޑުއަހަން ވެގެން މަޑުމަޑުން ތިބީމެވެ. ކަންތައްތައް ވީ ގޮތް އޮޅުން ފިލުމާއެކު އަމަން ހާސްކަމާއެކު ނިތުގައި އަތް ހިންގާލިއެވެ. އަދި އެއަށްފަހު އަހަރެންނަށް ބަލާލީއެވެ. އަނޫޝާގާތުން އިތުރަށް އޮޅުން ފިލި ގޮތުގައި އޭނާ ބައްޕަގެ ބާރާ ނުފޫޒު ބޭނުންކޮށްގެން ޖަލުން މިނިވަންވީއެވެ.\nއަމަން ދެފަރާތަށް ބޯ ހޫރާލިއެވެ. އަހަރެންވެސް އަނޫޝާއަށް ބަލާލުމަށްފަހު އިސްޖަހާލީމެވެ. ބާރުގެ ބޭނުންކޮށްގެން ކުށްވެރިން ޖަލުން ނެރޭނަމަ ހަމަޖެހުމަކީ ކޮބައިހެއްޔޭ ހިތަށް އެރިއެވެ. އިންސާފަކީ ކޮބައިހެއްޔޭ އަހަރެންގެ ހިތަށް އެރިއެވެ. އަނޫޝާގެ ވާހަކަތައް އެގޮތަށް ހުރިނަމަވެސް އޭނާގެ އަޑުން އެހެންކަހަލަ އަސަރެއްވެސް ފާޅުވިއެވެ. އަމަންއާމެދު ކަންތައް ކުރެވުނު ގޮތުން އޭނަ ދެރަވާކަމަށާއި އުޅެވުނީ ހަޤީގަތުގައި ވެސް ގޯސްކޮށްކަން އޭނާ ގަބޫލުކުރިއެވެ. އަހަރެންނާ އަމަންގެ ދެމެދަށް ވަންނަން އޭނާ ނެތްކަމަށާއި ދެން ދުވަހަކުވެސް އަހަރެމެން ދެމީހުންނަށް އޭނާގެ އުނދަގޫ ނުޖެހޭނޭކަމަށް ބުންޏެވެ. އަނޫޝާއަށް އައި ކުއްލި ބަދަލު މާނަ ކުރާނެ ގޮތެއް އަހަރެމެން ދެމީހުންނަކަށް ނޭނގުނެވެ.\nއިތުރަށް އެއްޗެކޭ ނުބުނެ އަނޫޝާ ދިޔުމުން އަހަރެމެން ދެމީހުން އެކަކު އަނެކަކަށް ބަލާލާފައި ބުމަ އަރުވާލީމެވެ. އެވަގުތު އަނޫޝާ އެ ބުނީ އަނެއްކާ އޭނާގެ ހިތުގައި އޮތް ގޮތަށް ބާއޭ ހިތަށް އެރިއެވެ. ނޫނީ މިއީ އަނެއްކާވެސް އަހަރެމެން ދެމީހުންގެ ދެލޮލުގައި އަޅުވާ އަނދުނެއް ނޫންބާވައެވެ. ފަސް އެނބުރި އަނޫޝާ ގޮސް ގެއްލުމާއެކު އަހަރެމެން ދެމީހުން ވެސް ހޮސްޕިޓަލަށް ދާން ނުކުތީމެވެ.\nނަސީބަކުން ފަހާފައި ހުރި ތަނުގައި އެއްވެސް މައްސަލައެއް ނެތެވެ. އެހެންކަމުން ބޭސްގަނޑު ނެއްޓުމަށްފަހު އަހަރެން ގެއަށް ފޮނުވާލީއެވެ.\nގެއަށް ދިޔުމުގެ ބަދަލުގައި ވިސާމްއަށް ގުޅާފައި ރިޝްފާ ކައިރިއަށް އަހަރެމެން ދެމީހުން ދިޔައީމެވެ. އޭރު ރިޝްފާގާތުގައި އާއިލާގެ ހުރިހާ އެންމެންވެސް ތިއްބެވެ. މަޖްހޫދުގެ މޫނުމަތިން ފެންނަނީ މޮޅިވެރިކަމެވެ.\nއަހަރެމެން ފެނުމާއެކު މަޖްހޫދު ތެދުވިއެވެ. އެއަށްފަހު އަހަރެންގެ ކިބައިން މާފަށް އެދުނެވެ. އަމަން އަހަރެންގެ އަތުގައި މަޑުމަޑުން ހިފާލިއެވެ. މަޖްހޫދު ބޭނުންވަނީ ރިޝްފާ ގެއަށް ގެންދާށެވެ. އެހެންނަމަވެސް ވިސާމް ބޭނުންވާ ނަމައެވެ. ހާއްސަކޮށް އާލް ފެނުނުފަހުން އެންމެންގެ ހިތުން އެ ތުއްތު ކުއްޖާ އެކަނިވެސް ވަނީ ޖާގައެއް ހޯދާފައެވެ.\nއެހެންނަމަވެސް ވިސާމް ގެ ނުރުހުމުގައި އެމީހުން ރިޝްފާ ނުގެންދާނޭ ކަމަށް ބުންޏެވެ. ރިޝްފާ މިއަދާ ހިސާބަށް ދުނިޔޭގައި އޮތް ހަޤީޤީ ސަބަބަކީ ވިސާމްކަން އެންމެންވެސް ގަބޫލުކުރިއެވެ. އަލްމަޢިއްޔާގެ ނުބައި ރޭވުންތަކުން ރިޝްފާ ސަލާމަތް ކޮށްދިނީ ވިސާމްއެވެ.\nރިޝްފާ އެމީހުންގެ އަތްމައްޗަށް ދޫކޮށްލަން ވިސާމްގެ ހިތް ނޭދުނު ކަމުގައި ވިނަމަވެސް އާލްއަށް އަދި ރިޝްފާއަށްވެސް އެންމެ ރަނގަޅުވާނީ އެގޮތަށް ވުމާއެކު ވިސާމް އެއްބަސްވިއެވެ. ވިސާމް އިތުރަށް ބުނީ އޭނާ ގޭގައި ނޫޅޭ ވަގުތު ބޭރުމީހެއްގެ އޯގާތެރިކަމަށްވުރެ އާލްގެ އާއިލާގެ މީހުންގެ އޯގާތެރިކަން ލިބުން މާ ރަނގަޅު ކަމުގައެވެ. އޭނާއަށް ނާދެވެންޏާ ގިނައިން ރިޝްފާވެސް އޮންނަނީ އެކަންޏެވެ. ދެން އެތަނުގައި އުޅޭނީ ރިޝްފާ ބަލަން ހަވާލުވެ ހުންނަ ނަރުސްކުއްޖާއެވެ.\nޖެހިގެން އައި ހަފްތާގައި ރިޝްފާ ގެއަށް ބަދަލުކުރެވުނެވެ. ހަމައެއާއެކު ވިސާމްއާއި އާލްވެސް މެއެވެ. އަލްމަޢިއްޔާ ނެތުމުން ގޭތެރެއަށް އައިސްފައިވާ ބަދަލުވެސް މަޑުމަޑުން ހަމައަކަށް އެޅެން ފެށީ ދެނެވެ. އާލްގެ ސަކަރާތާއެކު ގޭތެރެ ހަލަބޮލިވެގެން ދިޔައެވެ. އަހަރެންގެ އުންމީދަކީ އަލްމަޢިއްޔާގެ ހިޔަނި ދެން ދުވަހަކުވެސް އަހަރެމެންގެ އާއިލާއަށް އެޅުނަ ނުދިނުމެވެ.\nއަލްމަޢިއްޔާއަށް ވީގޮތް ބަލަން އެކަކުވެސް ނޫޅުނެވެ. ކުންފުންޏަށް ލިބިގެންދިޔަ ގެއްލުން ފޫބެއްދުމުގައި ކެނޑި ނޭޅި އަމަންއާއި ޖުނާން މަސައްކަތް ކުރަމުން ދިޔައިރު އަދިވެސް މަޖްހޫދު ފެންނަނީ މަޑުމޮޅިވެފައި ހުންނަ ފަދަ ގޮތަކަށެވެ. އެއްފަހަރު އޭނާ އަލްމަޢިއްޔާއާ ބައްދަލުކުރަން ވެސް ދިޔައެވެ.\nރިޝްފާއަށް ފަރުވާދޭން އަބަދާ އަބަދު ހުންނާނޭ ޑޮކްޓަރެއް ކަނޑައެޅުމާއެކު ގޭން ކޮޓަރިއަށް އޭނާއަށްވެސް ހަމަޖައްސާދެވުނެވެ. އިތުރު ދެ ނަރުހަކުވެސް މެއެވެ.\n"ޒާރާ... ޒާރާ" އަމަންގެ އަޑު އަހަރެންގެ ކަންފަތުގައި ޖެހުނީ ސިޑިން ފައިބަނިކޮށެވެ. އަވަސް އަރުވާލާފައި އަހަރެން އަޑު އައި ދިމާލަށް ދިޔައީމެވެ. ރިޝްފާ އޮތް ކޮޓަރިއާ ދިމާލުން ކަމުން ނޭވާވެސް އަވަސްވިއެވެ. އަނެއްކާ ރިޝްފާއަށް ކަމެއް ވީބާއޭ ހިތަށް އެރިއެވެ. ދުވަމުން ގޮސް އެހިސާބަށް އަރާ ހަމަވިއިރު ޑޮކްޓަރާއި ނަރުސް ކުދިން އަވަސް އަރުވާލާފައި ހަރަކާތްތެރިވާތަން ފެނުނެވެ. ހަމައެއާއެކު އާއިލާގެ ހުރިހާ އެންމެން ވެސް ތިއްބެވެ. އިރުކޮޅަކުން ޑޮކްޓަރު ދިން ހަބަރަލުން އެންމެންނަށް އުފާވެރިކަން ލިބި ﷲ އަށް ހަމްދުކުރެވުނެވެ.\nރިޝްފާ ހޭއެރީއެވެ. ހަފްތާއެއްތެރޭގައި ރިޝްފާވެސް ހަމައަކަށް އެޅިލިއެވެ. އަލްމަޢިއްޔާގެ ހަބަރު ކިޔައިދިނީ ދެނެވެ.\nހަވީރުގެ ވަގުތެވެ. ސޯފާތަކުގައި ސައްލާ ކުރަން ތިބެވުނު ވަގުތަކަށް ވުމާއެކު މާހައުލުގައި ވަނީ އުފާވެރިކަމެވެ.\n"މަންމާ" އާލް ދުވަމުން އައިސް އަހަރެންގެ ގައިގައި ބައްދާލުމާއެކު ރިޝްފާއަށް އަހަރެންނަށް ބަލާލެވުނެވެ. އާލްއަދިވެސް އަހަރެންނަށް ކިޔަނީ މަންމައެވެ. މާހައުލަށް އަނެއްކާވެސް ވެރިވީ ހަމަހިމޭން ކަމެވެ. ކަންތައްތައް ދެނެގަނެވޭ ވަރަށްވުރެ އާލް ކުޑަވުމާއެކު އާލްއަށް ވިސްނައިދޭނީ ކިހިނެތްކަން ހުދު އަހަރެންނަކަށްވެސް ނޭގެއެވެ.\nމަޑުމަޑުން އާލްގެ އެއާދަ ކަނޑުވަން އަހަރެން ވައުދުވީމެވެ. އަދިވެސް އާލް ރިޝްފާއާ ވަރަށް ދުރެވެ.\nދުވަސްވަމުން ދިޔަ ވަރަކަށް މަޑުމަޑުން އާލްވެސް ރިޝްފާއާ ގާތްވަމުން ދިޔައެވެ. ވިސާމްއާއި ރިޝްފާގެ ދިރިއުޅުންވެސް ހަމައަކަށް އެޅެމުން ދިޔައެވެ. އަހަރެންނާ އަމަންގެވެސް މެއެވެ.\nރޭގަނޑުގެ ވަގުތެވެ. ބަގީޗާ ގަސްތެރެއަށް އަހަރެމެން ދެމީހުން ނުކުތީ އެތަކެއް ދުވަހެއް ފަހުންނެވެ. ހަޔާތުގައި ދިމާވި ކަންތައްތަކާމެދު ވިސްނާ ފިކުރު ހިންގާ ކަންތައްތަކާ މަޝްވަރާކޮށްލީމެވެ. އަހަރެމެން ދެމީހުން ދަރިއަކަށް ދޭނީ ކޮންކަހަލަ ތަރުބިއްޔަތެއްތޯ އަމިއްލަ ނަފްސާ ދެމީހުންވެސް ސުވާކުރީމެވެ. ހަޔާތުގައި ނިންމަންޖެހޭ ނިންމުންތައް ނިންމުމުގެ ފުރިހަމަ އިޚްތިޔާރު އަހަރެމެންގެ ދަރިއަކަށް ދޭނަމެވެ. ވަކި ހުދޫދެއްގެތެރޭގައެވެ. ކަންތައްތައް އަހަރެމެން ބޭނުންވާ ގޮތަށް ކުރުމަށް މަޖުބޫރެއްނުކުރާނަމެވެ. ދެކޮޅުވެރިކަން އުފެދޭ ގޮތަކަށް ނިންމުން ތަކެއް ނުނިންމާނަމެވެ. ގޯސްގޮތަކަށް ނުނިންމާ ކޮންމެ ނިންމުމެއްގެ ފަހަތުގައި އަދި އެކަމަމުން ފައިދާ ލިބޭނޭ ކޮންމެ ނިންމުމެއްގެ ފަހަތުގައި އަމަންއާއި އަހަރެން އެ ދަރިފުޅުގެ ހައްޤުގައި އެ ދަރިފުޅަށް ފުރިހަމަ އިތުބާރާ ޔަގީންކަން އަދި އަހަރެމެންގެ އެހީތެރިކަން ދޭނަމެވެ.\nގޭގެ އުސޫލުތަކާ ގަވައިދުތައް ފުނޑު ފުނޑު ކުރާ ބަޔަކަށް ނުވާނަމެވެ. އެހެންނަމަވެސް މަސްލަހަތު ގެއްލޭފަދަ ކަންކަމުގައި ސާބިތުކަމާއެކު ބަސްބުނާ ބަޔަކަށް ވާނަމެވެ.\nޖެހިގެން އައި ދުވަހުގެ ވަގުތެކެވެ. އަމަން ބާރުބާރަށް އައިސް ގެއަށް ވަދެފައި އެންމެނަށް ގޮވަން ފެށުމާއެކު އަހަރެންވެސް ދުވަމުން ދުވަމުން އައިސް ބޮޑުކޮޓަރިއަށް ނުކުތީމެވެ.\n"މާމަ... މާމަ އަމިއްލައަށް މަރުވެއްޖެ. ދެންމެ.... ދެންމެ ހަބަރު ލިބުނީ" އަމަންހުރީ ހާސްވެފައެވެ. އޭނާގެ އަޑުވެސް ނުކުތީ ތުރު ތުރު އަޅާހާލުގައެވެ. މަޖްހޫދުއަށް ބޮލުގައި އަތް އަޅާލެވުނެވެ. އޭނާ ނުވެއްޓުނީ ކިރިއާއެވެ. ގާތުގައި ހުރި ޖުނާން މަޖްހޫދުގެ ގައިގައި ހިފައްޓަމުން ކަންތައްތައް އޮޅުން ފިލުވޭތޯ އުޅުނެވެ.\n"ނޭނގެ. ހިނގާ އަވަހަށް." އަމަން ބުނުމާއެކު އެންމެންވެސް ފުލުހުންގެ އިދާރާއަށް ދާން ނައްޓާލީމެވެ.\nއަމިއްލައަށް މަރުވުމަކީ ކިހާ ބޮޑު ފާފައެއްކަން އަލްމަޢިއްޔާއަށް ނޭނގެނީބާއޭ އަހަރެންގެ ހިތަށް އެރިއެވެ. އެފަދަ މީހުންނަށް ހުރި ވޭނީ އަޒާބުގެ ވާހަކަ ގައިމު އޭނާވެސް އަޑު އަހާނެތާއެވެ. އަހަރެންގެ ހިތްވެސް ދިޔައީ ނޭނގޭ ބާރުމިނުގައި ތެޅެމުންނެވެ.\nފުލުހުންގެ އިދާރާއަށް ދެވުމާއެކު ކާރުން ފައބައިގެން ގޮސް އެންމެން އެތެރެއަށް ވަނެވެ. އަހަރެންނާ އަމަން ދިޔައި އެންމެންގެ ފަހަތުންނެވެ. އަމަން އަހަރެންގެ އަތަށް ބާރުކޮށްލިއެވެ. އަލްމަޢިއްޔާ ކޮންމެ ގޮތަކަށް ކަންތައް ކުރިޔަސް ކޮންމެވެސް ކަހަލަ ހިތާމަވެރިކަމެއް އެންމެންގެ މޫނުމަތިންވެސް ފެންނަމުން ދިޔައެވެ. އަހަރެން ބޯ ޖަހާލީމެވެ. ހިތްވަރު ކުރުމަށް ބުނީމެވެ. އެތެރެއަށް ވަނުމުންވެސް ހަށިގަނޑު އަހަރެމެންނަށް ދައްކަން ފުލުހުން ދެކޮޅު ހެދިއެވެ. ސަލާމަތީ ސަބަބު ތަކަށްޓަކައި ހަށިގަނޑު އާއިލާއަށް ދެއްކެން ނެތްކަމުގައި އެމީހުން ބުންޏެވެ. ފުލުހުންގެ ބައެއް އިސްވެރިންނަށް ގުޅައިގެން އަމަންވެސް ވާހަކަދެއްކިއެވެ. އެހެންނަމަވެސް އެއްވެސް ކަހަލަ ކުރިއެރުމެއް ނުލިބުނެވެ. ކޮންމެވެސް ސަބަބަކާ ހެދި އަލްމަޢިއްޔާއާ ބެހޭ ހުރިހާ މައުލޫމާތެއް އެމީހުން ސިއްރުކުރިއެވެ. އެތެރޭގައި ކަންތައްގަނޑެއް ހިނގަމުން ދާކަން ދެނެގަނެވުނީ ދެނެވެ.\nތިން ދުވަސްވީއިރުވެސް އަލްމަޢިއްޔާގެ ހަށިގަނޑު އާއިލާއަށް ދެއްކޭ ކަމަކަށް ނުވިއެވެ. އެކަމާއި އަމަންއާއި ޖުނާން އާއި ދެމީހުން ކިތަންމެ ވަރަކަށް ރުޅިއައިސްގެން އުޅުނުނަމަވެސް ފުލުހުން ތިބީ ދޫ ދޭގޮތަކަށް ނޫނެވެ. ކިތަންމެ ވަރަކަށްވެސް ފައިސާގެ ބޭނުން ކުރެވިއްޖެއެވެ. ނުފޫޒުގެ ބޭނުންވެސް މެއެވެ. އެހެންނަމަވެސް ހަމަހިލާ އަހަރެމެންނަކަށް ކުރިއެރުމެއް ނުލިބުނެވެ. އަލްމަޢިއްޔާގެ މަރަށް ދެހަފްތާ ވެގެން ދިޔައިރުވެސް އާއިލާއާއި ހަށިގަނޑު ހަވާލުކުރެވުނު ކަމަކަށް ނުވިއެވެ. ކޯޓަށް ގޮސްގެން ވެސް ވީ ނާކާމިޔާބެވެ. އަލްމަޢިއްޔާގެ މަރުގެ ފަހަތުގައި ވީ ކޮންސަބަބެއްބާއޭ ހިތަށް އަރާ ހިތަށް ނުބައި ގޮތެއްވެސް ވިއެވެ.\nއެންމެ ފަހުން ކުރެވޭނޭ ހިތުރު ކަމެއްނެތުމުން އެމަސައްކަތް ހިސާބަކަށް މަޑުޖައްސާލީމެވެ. އެހެންނަމަވެސް ދޭތެރެ ދޭތެރެއިން އަމަން އާއި ޖުނާން އަލްމަޢިއްޔާގެ ހަބަރެއް ލިބޭތޯ އުޅެއެވެ.\nބަގީޗާގައި އަހަރެން މަޑުކޮށްލައިގެން އިނީމެވެ. އަދިވެސް އަލްމަޢިއްޔާގެ މަރުގެ އެއްވެސް މައުލޫމާތެއް އާއިލާއަކަށް ނޭނގެއެވެ. އެ ހަނދާންވެފައި އަނެއްކާވެސް ހިތަށް ނުބައި ގޮތެއްވިއެވެ. އަލްމަޢިއްޔާ އެނބުރި އަތުވެދާނޭ ހީވަނީއެވެ. އަހަރެންގެ އުފާތައް ފޭރިގަނެފާނެއޭ ހިތަށް އަރަނީއެވެ. އަހަރެންގެ ހަމަސް ވެފައިވާ ބަނޑުގައި އަތް ޖައްސާލީމެވެ.\nއަމަން އަންނާނަމޭ ބުނުމުން އިންތިޒާރުގެ ވަގުތުތައް ގުނަމުން ދިޔައީމެވެ. އެ ދަރިފުޅަކަށް ޓަކައި އަހަރެމެން އެންމެން އިންތިޒާރުކުރާ އަހަރެންނާއި އަމަންގެ ދަރިފުޅު ދުނިޔެއަށް އުފަންވާނެ ވަގުތަކަށް މިހާރއްސުރެ އިންތިޒާރު ކުރެވެން ފަށައިފިއެވެ. ހިނިތުންވުމެއް ތުންފަތަށް ވެރިވީ ދަރިފުޅު މަޑުމަޑުން ތޮޅެލި އިޙްސާސާ އެކުގައެވެ. މަޑުމަޑުން އަތް ޖައްސާލާ ދެވަނަ ފަހަރު އެ ލޯބިވެތި އިހްސާސް ވޭތޯ މަޑުކޮށްލީމެވެ. ފަހަތުން އައިސް މީހަކު އަހަރެންގެ ލޯ މަތީގައި އަތް އެޅީ އެވަގުތެވެ.\n"ޒާރާ" އަމަންގެއަޑެވެ. ތުންފަތުގައި ވި ހިނިތުންވުން ފުޅާކޮށްލީމެވެ. އެވަގުތަކީ އަނެއްކާވެސް އެ ދަރިފުޅު ތޮޅެލި ވަގުތެވެ. މަޑުމަޑުން އަމަންގެ އަތް ނައްޓުވާލަމުން އަހަރެންގެ ބަނޑުގައި އެ އަތް ޖައްސުވާލީމެވެ. ދަރިފުޅުގެ ސަކަރާތް އިޙްސާސްކުރެވި އަމަންވެސް ހިނިތުންވެލިއެވެ. އޭނާ ދަރިފުޅާ ވާހަކަދެއްކިއެވެ.\nއަހަރެންވެސް މެއެވެ. އުފާވެރި ވަގުތުކޮޅެއް އަމަންއާ އެކު ހޭދަކުރެވުނެވެ. އަހަރެމެންގެ ލޯބީގެ ބަގީޗާގައި ފޮޅެން ތައްޔާރުވަމުން މިދާ މަލަށް އެންމެ ފުރިހަމަ ރައްކާތެރިކަމާއި ހިމާޔަތް ދޭން އަހަރެމެން ދެމީހުން އަޒުމު ކަނޑައެޅީމެވެ.\n"ކީކުރަން މިއަދު އަނެއްކާ ފުލުހުންގެ އިދާރާއަށް ދިޔައީ؟" އަހަރެން އަމަން އާ ސުވާލުކޮށްލީމެވެ.\n"އަލްމަޢިއްޔާއަށް ވީ ގޮތެއް ބަލާލަން. އޭނަ ގައިމު ވަޅުލިއްޔާ އެކަން ވެސް އެނގެން ޖެހޭނެތާ!" އަމަންގެ މޫނުމަތިން ހިސާބެއްގެ ހާސްކަމެއް ފެނިލިއެވެ.\nއަލްމަޢިއްޔާއަށް ވީ ނުވީ އަދި އަދަށްދާންވެސް އޮތީ ސިއްރެއްގެ ގޮތުގައެވެ. އެކަކަށްވެސް އެ މަރުގެ ހަޤީގަތެއް ނޭނގެއެވެ. އެކަކު އަނެކަކުގެ އަތުގެ ތެރެއަށް އަތް މަހާލަމުން އަހަރެމެން ދެމީހުން ހިނގައިގަތް އިރު އަންނަން އުޅޭ ދަރިފުޅާމެދު އުފާވިއެވެ. އަހަރެންގެ ހިތް އަމަންއަށް ޓަކައި ލޯބިން ޤުރުބާން ކުރީތީ އެކަމުގެ އުފާ މިއަދު ލިބިއްޖެއެވެ. އެހެންނަމަވެސް ނޭނގޭ ނުތަނަވަސްކަމެއްވެސް ވިއެވެ. އަލްމަޢިއްޔާ އަދިވެސް ދުނިޔޭގައި އެބަހުއްޓޭ އަހަރެންގެ ހިތް ބުނާ ސަބަބެއް ނޭނގެއެވެ. އެހެންނަމަވެސް އުންމީދަކީ ދެން އަހަރެމެންގެ އެކެއްގެ ދިރިއުޅުމަށްވެސް އަލްމަޢިއްޔާގެ ހިޔަނި ނޭޅުމެވެ. އެހެންނަމަވެސް އަދި ކޮންމެވެސް ދުވަހަކުން އަލްމަޢިއްޔާގެ މަރުގެ ހަޤީގަތް އެނގުމެވެ.\nއަލްޙަމްދުލިﷲ... ވާހަކަ ނިންމާލުމުގެ ހެޔޮ ތައުފީޤް ދެއްވި ކަމަށްޓަކައި މާތް ﷲ އަށް ހަމްދުކުރަމެވެ. މި ވާހަކައަކީ އަމިއްލަ ހިޔާލެއްގެ މައްޗަށް ލިޔެފައިވާ ވާހަކައެކެވެ. ހިނގާފާނޭ ނުވަތަ ހިންގަމުން ދާ ހާދިސާއަކަށް ނިސްބަތްކޮށް ލިޔެފައިވާ ވާހަކައެއް ނޫނެވެ. ވާހަކައަށް ތިޔަ އެންމެހާ ކިޔުންތެރިންގެ ފަރާތުން ލިބުނު ތަރުހީބަށް ޝުކުރު ދަންނަވަން! ޝުކުރިއްޔާ!


ލޯބިވެރިޔާ އަބަދު ބިޒީ – ދެން ހަދާނީ ކިހިނެއް؟ - Naalaafushi\nAugust 30, 201400 Like Like 709\nލޯތްބަކީ ކުޅިމަޖަލާއި ހިތްދަތިކަމާއި އޮޅުންބޮޅުން ގިނަ އެއްޗެކެވެ. ދެލޯބިވެރިން ނިކަން އުފަލުން ތިބެ ފޭސްބްކު ނުވަތަ އިންސްޓަގްރާމްގައި ފޮޓޯ އެއް ޝެއާ ކޮށްލާ މަންޒަރު ދުރުގައި ބަލަންތިބޭ މީހުންނަށް ފެނުނު ނަމަވެސް ޙަޤީޤަތަކީ ކޮންމެ ދެލޯބިވެރިންނަކީ ވެސް ކޮންމެވެސް މައްސަލަތަކެއްގެ ތެރޭ ހޫނު ބަހުސް ތަކެއް ކުރަމުންދާ ބައެއް ކަމެވެ. ނޫނީ ހިތަށް އަރާ އެތައް ކަމެއް ހިތުގައި ވަންހަނާ ކޮށްގެން މޫނު މައްޗަށް އުފާވެރިކަން ގެނެވޭތޯ މަސައްކަތް ކުރާ ބައެކެވެ.\nލޯބީގެ ތަފާތު މައުޟޫ ތަކަށް އަހަރެން ލިޔަމުންދާ ސިލްސިލާ ލިޔުންތަކުގެ މިފަހަރުގެ މައުޟޫ އަކީ ލޯބިވެރިޔާ އަބަދު ބީޒީ ވެގެން އުޅުންޏާ ހަދާނީ ކިހިނެއް ހެއްޔެވެ؟\nލޯބިވެރިޔާ އަބަދު ބީޒީ ވުމަކީ ގިނަ ޒުވާން އަންހެން ކުދިންގެ ވަރަށް ބޮޑު ޝަކުވާއެކެވެ. “އަހަންނަށް ވެސް ޓައިމް ދޭންވާނެ” ނޫންހޭ ގިނަ އަންހެން ކުދިންގެ ހިތައް އަރައެވެ. “އެހާ ބިޒީ ވެގެން އޭނާ ދެން އަބަދު ކުރާނީ ކޮންކަމެއް” ހޭ މިއީ ޒުވާން އަންހެން ކުދިން ގިނައިން ކުރާނެ ސުވާލެކެވެ.\nކޮންމެ ދެލޯބިވެރިޔެއްގެ ވެސް އުންމީދަކަށް ވާނީ ނުވަތަ ދެކެމުންދާނެ ހުވަފެނަކީ ކޮންމެވެސް ދުވަހަކުން ކައިވެނިކޮށް އުމުރު ދުވަހު އެކީގައި އުޅުމެވެ. ނަމަވެސް މިއުންމީދާއި މިހުވަފެން ޙަޤީޤަތަކަށް ހެދުމަށް ކުރަމުންދާ ދަތުރުގެ މިސްރާބު ވަކިހިސާބަކުން ގެއްލި ދަތުރުކުރަމުންދާ އުޅަނދު ގިރިތަކަށާއި ފަރުތަކަށް އަރާ އެންމެ ފަހުން އެކަކު ވީތަން އަނެކަކަށް ނޭންގި ނުވަތަ އެނގެން ބޭނުން ނުވާ ހިސާބަށް ދަނީ މަދެއް ކޮށެއް ނޫނެވެ.\nލޯބިވެރިޔާ ގުޅުމުން “އަހަރެން ވަރަށް ބިޒީ. ފަހުން ގުޅާލާނަން” މިހެން ބުނެލުމަށް އެނަގަނީ ގާތްގަނޑަކަށް ހަސިކުންތު ނަމަވެސް އެއީ ކުޑަވަގުތު ކޮޅެއްގެ ތެރޭގައި ލޯބިވެރިޔާގެ ހިތުން ފިލައިން ނުދާނެ ލަކުނެއް އޭނާގެ ހިތުގައި ލެވޭނެ ޖުމްލައެއް ކަން ހަނދާން ނައްތާ ނުލާށެވެ.\nބިޒީ ވެގެން ކުރަނީ ކޮންކަމެއް؟\nލޯބިވެރިޔާ އަބަދު ބިޒީ ވެގެން އޭނާ ކުރަނީ ކޮންކަމެއް ހެއްޔެވެ؟ އަބަދު އުޅެނީ ވަޒީފާގައި ހެއްޔެވެ؟ ނޫނީ އަބަދު ކިޔަވަނީ ހެއްޔެވެ؟ ނޫނީ އަބަދު ރައްޓެހިންނާއި އެކު ކޮފީ ޝޮޕެއްގެ ތެރޭގައި އިންނަނީ ހެއްޔެވެ؟\nއާންމުދަނީ ހޯދުމަށް މަސައްކަތް ކުރަން ޖެހޭނެއެވެ. ނަމަވެސް އެކަމަކަށް ވެސް ހައްދެއް އޮންނަން ޖެހޭނެ އެވެ. ދުވާލަކު 8 ގަޑިއިރު ވަޒީފާ އަދާކޮށްފައި އަދި އިތުރު ވަގުތު ވެސް ވަޒީފާ އަދާކުރަނީ ކީއްކުރަން ހެއްޔެވެ؟ ޖަވާބަކަށް ވަނީ ބޮޑު އާންމުދަނީ އެއް ހޯދަންށެވެ. ބޮޑު އާންމުދަނީ އެއް ބޭނުން ވަނީ ކީއްވެ ހެއްޔެވެ؟ ޖަވާބަކަށް ވާނީ އުފާވެރި ދިރިއުޅުމެއް އުޅުމަށް ޓަކައެވެ.\nލިބޭ އާންމުދަނީ އަކުން ހަމައެކަނި އުފާވެރި ދިރިއުޅުމެއް ލިބިދާނެ ކަމަށް އުންމީދު ނުކުރާށެވެ. އުފާވެރި ދިރިއުޅުމަކަށްޓަކައި ހިތަށް ލިބޭ ހިންހަމަޖެހުމާއި ލޯބިވެރިޔާ ނުވަތަ ހަޔާތުގެ ބައިވެރިޔާގެ ފަރާތުން ލިބޭ ލޯތްބާއި އޯގާތެރިކަން ވެސް މުހިންމު ދައުރެއް އަދާކުރާނެއެވެ.\nލޯބިވެރިޔާ އަކީ މަތީތައުލީމް ހާސިލް ކުރަމުންދާ މީހަކަށް ވެދާނެއެވެ. އޭނާ ކޮލެޖްގައި ނުވަތަ ޔުނިވަސިޓީގައި އުޅެންޖެހޭ ގޮތުންނާއި ފިލާވަޅު ދަސް ކުރަން ހޭދަކުރަންޖެހޭ ވަގުތު ގިނަ ކަމުން ބޭނުންވާ ވަރަށް ހުސްވަގުތު ނުލިބިދާނެއެވެ. ރަނގަޅު ވާހަކައެކެވެ. ލޯބިވެރިޔާ އާއި އެކު “މާފޮޅުވުމަށް ވުރެ ކިޔެވުން” މުހިންމުވާން ޖެހޭނެއެވެ. ނަމަވެސް ކިޔެވުމަކީ ހަމަ އެހައި ބިޒީ ކަމެއް ހެއްޔެވެ؟\nލޯބިވެރިޔާ އަށް ވަގުތެއް ނުދެވެނީ ރައްޓެހިންނާއި އެކު ވަގުތު ހޭދަކުރަން ޖެހޭތީ ހެއްޔެވެ؟ ރައްޓެހިންނަކީ ދިރިއުޅުމުގެ އެންމެ މުހިންމު އެއްބައެވެ. ލޯބިވެރިޔާ ތިމާ ދޫކޮށްލާފައި ދިއުމުން ވެސް ކައިރީގައި ތިބޭނީ ރައްޓެހިންނެވެ. އެހެން ކަމުން ރައްޓެހިންނަށް ވެސް ވަގުތު ދޭން ޖެހޭނެ އެވެ.\nނަމަވެސް ރައްޓެހިންނާއި އެކު އުޅޭނީ ކިހާ ވަގުތެއްތޯ މިއީ ނިންމަން ޖެހޭނެ ނިންމުމެކެވެ.\nމިކަމަށް އޮތީ ކޮން ހައްލެއް؟\nކުރަންޖެހޭ ކަންތައްތައް ގިނަ ކަމުން ދުވާލަކު 24 ގަޑިއިރަށް ވުރެ ގިނަ އިރު އޮންނަ ނަމައޭ އަހަރެން ވެސް ބައެއް ފަހަރު ހިތައް އަރައެވެ. ނަމަވެސް ހަޤީޤަތަކީ ވަގުތު ގިނަ ވުމަކީ ކުރަން ޖެހޭ މަސައްކަތް ނިންމުމަށް އެހީ ވެދޭނެ ކަމެއް ނޫން ކަމެވެ.\nބިޒީވުމަކީ މައްސަލައެއް ނޫނެވެ. އެހެން ނަމަވެސް ކުރަން ޖެހޭ ކަންތައްތައް ބިޒީ ވެގެން ނުކުރެވުމަކީ މައްސަލައެކެވެ. ބިޒީ ވަނީ ކަންފަސޭހަވެގެންނެވެ. ކުރަންވީ ކަންތައްތަކާ ނުކުރަންވީ ކަންތައްތައް ކަނޑައަޅަން ނޭނގޭތީ އެވެ. ކުރަންހުރި ކަންތައްތައް ކުރުމުގައި އިސްފަސް ތަރުތީބެއް ގެންގުޅެން ވެސް ނޭނގޭތީ އެވެ.\nވަޒީފާ ކިތަންމެ ބުރަޔަސް ކިޔެވުމަށް ކިތަންމެ ވަގުތެއް ހޭދަކުރަން ޖެހުނަސް ރައްޓެހިންނަށް ވަގުތު ދޭން ޖެހުނަސް އެއީ ލޯބިވެރިޔާ އަށް ވަގުތު ނުދެވޭންވީ ސަބަބެއް ނޫނެވެ. ލޯބިވެރިޔާ އަށް ޓަކައި ވަގުތު ކޮޅެއް ހުސްކޮށްލުމަށް ބޭނުންވަނީ ވަގުތުގެ ބޭނުން ހެޔޮގޮތުގައި ހިފަން ތިމާ ދަސް ކުރުމެވެ.\nއެއްދުވަސް ހޭދަކުރާނެ ގޮތުގެ ޓައިމް ޓޭބަލެއް ތައްޔާރު ކުރާށެވެ. ދެމީހުން ކޮންމެ ރެޔަކު ބައްދަލުވާން ޖެހޭނެ ކަމަށް ތިދެމީހުން ގަބޫލު ކުރަންޏާ އެކަމަށް ވަކި ގަޑިއެއް ކަނޑައަޅާ ޓައިމް ޓޭބަލްގައި ނޯޓް ކުރާށެވެ. ދެމީހުން ވާހަކަދައްކަނީ ފޯނުން ކަމަށްވާނަމަ ފޯނު ކުރާނެ ގަޑިއެއް ވެސް ނޯޓް ކުރާށެވެ.\nއެގަޑިއަށް ހުސްވުމަކީ ތިދެލޯބިވެރިންގެ ކަމެކެވެ. ނިދަން6ގަޑިއިރު ކިޔަވަން ނުވަތަ ވަޒީފާ އަދާކުރަން 12 ގަޑިއިރު ރަހުމަތްތެރިންނާއި އެކު ވަގުތު ހޭދަކުރަން3ގަޑިއިރު ދިން ނަމަވެސް އަދި ވެސް ލޯބިވެރިޔާ އަށްޓަކައި3ގަޑިއިރު އެބަ އޮތެވެ.\nހަނދާން ކުރަންޖެހޭނެ ކަމަކީ ތިމާ އެއްޗެއް ނުވަތަ ކަމެއް ބޭނުންވެ އެކަމެއް ނުވުމުން ތިމަންނަ އަށް ކުރެވޭ އިހްސާސް އަނެކާއަށް ވެސް ކުރެވޭނެ ކަމެވެ. ލޯބިވެރިޔާ ކައިރީ ތިމަންނަ ބިޒީ އޭ ބުނުމުން އޭނައަށް ކުރެވޭނެ އިހްސާސް އޭނަ އާއި ވާހަކަދައްކާލަން ތިބާ ބޭނުންވާ ވަގުތު އޭނާ ބިޒީ އޭ ބުނުމުން ތިބާ އަށް އެނގޭނެއެވެ.\nއަބަދު ބިޒީ – މިއީ އިންޒާރަކަށް ވެދާނެތަ؟\nލޯބިވެރިޔާ އަބަދު ބިޒީ އޭ ބުނެ ތިބާ އަށް ވަގުތު ނުދިނުމަކީ އޭނާ އެހެން މަގަކުން ހިނގަން ފަށައިފި ކަމުގެ އަލާމާތަކަށް ވެދާނެ އެވެ. ސްޕެއާ ފްރޮޅެއް ގެންގުޅެން ފަށާ އެކަމުގައި މަތިޖެހުމަށް ވަޒީފާ ނުވަތަ ކިޔެވުން ނޫނީ ރައްޓެހިންގެ ބޭނުން ހިފަނީ ކަމަށް ވެދާނެއެވެ.\nނަމަވެސް ހަނދާން ކުރާށެވެ. ޝައްކާއި ވަހުމުގެ ފަރުދާ އެއްގެ ބިއްދޮށަށް ވަދެ ހުރެ މަންޒަރު ބަލާ ނަމަ ސާފު ކޮށް އެއްވެސް ތަނެއް ނުފެންނާނެއެވެ.\nއެހެން ކަމުން ހިތުގައި ޝައްކެއް އޮތަސް އަދި ސުވާލެއް އޮތް ނަމަވެސް ލޯބިވެރިޔާ ކުރެން އަހައި އޮޅުން ފިލުވާށެވެ.


Medhu irumatheege sulha ah othee varah rangalhu furusatheh: Trump | Mihaaru\nމެދުއިރުމަތީގެ ސުލްހަ އަށް އޮތީ ވަރަށް ރަނގަޅު ފުރުސަތެއް: ޓްރަމްޕް\n04 މެއި 2017 - 10:472comments\nފަލަސްތީނުގެ ރައީސް މަހްމޫދު އައްބާސްއާ އެކު ވައިޓް ހައުސްގައި ބޭއްވެވި ބައްދަލުވުމަށް ފަހު ނޫސްވެރިންނާ ވާހަކަ ދައްކަވަމުން ޓްރަމްޕް ވިދާޅުވީ "މިކަން ކުރާނެ" ކަމަށެވެ. އައްބާސް ވިދާޅުވީ ސުލްހަ ބޭނުން ވަނީ މިނިވަން ދެ ދައުލަތް އުފައްދައިގެން، 1967 ވަނަ އަހަރުގެ ކުރިން އޮތް ބައުންޑަރީގައި ކަމަށެވެ.\n"ރައީސް ޓްރަމްޕާ އެކު އަނެއްކާ ވެސް ސުލްހައިގެ އުއްމީދު މިވަނީ އާވެފައި،" އައްބާސް ވިދާޅުވި އެވެ.\nއެކަމަކު ދެ ދައުލަތް ގާއިމްކޮށްގެން މެދުއިރުމައްޗަށް ސުލްހަ ހޯދުމަކީ ޓްރަމްޕް ތާއީދު ކުރައްވާ ކަމެއް ނޫނެވެ. ފެބްރުއަރީ މަހު ޓްރަމްޕް ވަނީ އެމަނިކުފާން ބޭނުން ވަނީ ދެ ގައުމު ވެސް ރުހޭ އެއް ދައުލަތް ގާއިމް ކުރުމަށް ކަމަށް ވިދާޅުވެފަ އެވެ.\nފަލަސްތީނުގެ ރައީސް މަހްމޫދު އައްބާސް އަށް އެމެރިކާގެ ރައީސް ޑޮނަލްޑް ޓްރަމްޕް ވައިޓް ހައުސްގައި މަރުހަބާ ވިދާޅުވަނީ. --ފޮޓޯ:އޭއެފްޕީ\nއައްބާސްއާ އެކު ބޭއްވެވި ބައްދަލުވުމުގައި ޓްރަމްޕް ވަނީ ދެ ފަރާތުން ހިންގާ ހަމަނުޖެހުންތައް ހުއްޓުވައިގެން ނޫނީ ދާއިމީ ސުލްހައެއް ހޯދެން ނޯންނާނެ ކަމަށް ވިދާޅުވެފަ އެވެ.\nއިޒްރޭލަށް ތާއީދުކޮށް ޓްރަމްޕް ދެއްވަމުން ގެންދެވި ބަޔާންތަކުގެ ސަބަބުން ފަލަސްތީން-އިޒްރޭލުގެ މައްސަލަ އަށް ހައްލެއް ހޯދިދާނެ ކަމުގެ އުއްމީދު ކުޑަ ކަމަށް ފަލަސްތީނުން ބުނެފައިވެ އެވެ. އޭގެ ތެރޭގައި ތެލް އަވީވުގައި ހުންނަ އެމެރިކާ އެމްބަސީ ގުދުސް އަށް ބަދަލު ކުރުމާއި އިޒްރޭލުގެ ސަފީރަކަށް ޔަހޫދީންނަށް ތާއީދުކުރާ ބޭފުޅަކު ހަމަޖެއްސުން ހިމެނެ އެވެ. ނަމަވެސް ޓްރަމްޕުގެ ފަހުގެ އިސް ނެގުމާ އެކު ސުލްހައާ މެދު ސީރިއަސްވެފައިވާ ކަމަށް މެދުއިރުމައްޗަށް ޓްރަމްޕް ކަނޑައެޅި މަންދޫބު ވަނީ ވިދާޅުވެފަ އެވެ.\nއިތުރު ލިޔުންތައް މެދު އިރުމަތި މަހްމޫދު އައްބާސް ޑޮނަލްޑް ޓްރަމްޕް


ހާވެލް އެބުރި އަދަބިއްޔާތުގެ ތެރެއަށް ވަންނަނީ | ދުނިޔޭގެ އަދަބިއްޔާތު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ދުނިޔޭގެ އަދަބިއްޔާތު ހާވެލް އެބުރި އަދަބިއްޔާތުގެ ތެރެއަށް ވަންނަނީ\n10 އެޕްރީލް 2005\nޗެކްރިޕަބްލިކްގެ ކުރީގެ ރައީސް އަދި ތަމްސީލު ލިޔުންތެރިޔާ ވަކްލާވް ހާވެލް އޭނާގެ މަޑުޖައްސަވާލައްވާފައިވާ، އަދަބީ މަސައްކަތްތައް ކުރިއަށް ގެންދެވުމާމެދު ވިސްނަވަމުން ގެންދަވާ ާކަމަށްވެއެވެ. މީގެ ސޯޅަ އަހަރުކުރިން ޗެކޮސްލަވާކިޔާގައި ހިގާދިޔަ ''ވެލްވެޓް އިންޤިލާބް''ގެ އިސްމޭސްތިރިއެއްގެގޮތުގައި ހާވެލް ހުންނެވި އިރު އޭނާއަކީ ޗެކޮސްލަވާކިޔާގެ މަޝްހޫރު ތަމްސީލް ލިޔުންތެރިޔެކެވެ. ހާވެލްވަނީ ތަމްސީލުގެ އިތުރަށް ފޮތާއި ސިޔާސީ މަޒުމޫން ލިޔުއްވާފައެވެ.\nހާވެލް، އަދަބީ މަސައްކަތްތައް މަޑުޖައްސަވާލެއްވީ ޗެކްރިޕަބްލިކްގެ ރައީސްކަމަށް އިންތިޚާބުވުމާގުޅިގެން ނެވެ. އޭނާގެ ރައީސް ކަމުގެ އެންމެ ފަހު ދައުރު ހަމަކުރެއްވީ 2003 ވަނަ އަހަރުގެ ފެބްރުއަރީ މަހުއެވެ.\nހާވެލް ގަސްތުކުރައްވަނީ އޭނާގެ ހަޔާތުގެ ވާހަކަ ލިޔުއްވަންކަމަށްވެއެވެ. މީގެ އިތުރުން ޝެކްސްޕިއަރގެ ތަމްސީލް ''ކިންގ ލިއާރ'' އަށް ބިނާކޮށް ތަމްސީލެއް ލިޔުއްވުމާއި، އެކުވެރިންނާއެކު ދައްކަވާފައިވާ ވާހަކަތަކެއްގެ މައްޗަށް ބިނާކޮށް ފޮތެއް ލިޔުއްވައި ޝާއިއުކުރައްވަން ގަސްތުކުރައްވާ ވާހަކަވެސް ވަނީ ހާމަކުރައްވާފައެވެ.\nމިފޮތުގައި ޕޯލަންޑް ސަރުކާރަށް ކުރިން ފާޑުކިޔާ ނޫސްވެރިއެއްކަމަށްވާ އެޑަމް މިކްނިކް އާއި އިގިރޭސި ތާރީޚް ލިޔުންތެރިޔާ ޓިމޮތީ ގާޓަން އޭޝް އާއިއެކު ހާވެލް، ދައްކަވާފައިވާ ވާހަކަތައް ހިމެނޭކަމަށްވެއެވެ.\nހާވެލްވަނީ އޭނާއަކީ، ލިޔުއްވުމުގެ އިތުރުން އެކިއެކި މާއްދާ ބޭނުންކޮށްގެން ސޫރަހެދުމަށްވެސް ކުޅަދާނަ ފަންނުވެރިއެއްކަން ސާބިތުކުރައްވާފައެވެ. މިދިޔަ އަހަރު ޚައިރާތުފައިސާ އެއްކުރުމަށް ބޭއްވުނު ގެރި ހެދުމުގެ މައުރަޒަކުން އެންމެ ގިނަ ފައިސާ ލިބިފައިވަނީ ފައިބަރާ ދަގަޑު ބޭނުންކޮށްގެން ހާވެލް ހެއްދެވި ގެރިއަށެވެ. މިގެރީގައި ހާވެލް ވަނީ އެކިކުލަކުލަ ޖައްސަވާފައެވެ.\nމިކުލަތަކުން ދައްކުވައިދެނީ އިންސާނީ ނަސްލުތައްކަމަށްވެއެވެ.ގެރީގައި ބޭނުންކޮށްފައިވާ ދަގަޑާއި ކަށިނަރުތައް ދައްކުވައިދެނީ ހާވެލްގެ ލިޔުއްވުންތަކުގައި ދައްކުވައިދޭ ފަދައިން، އިންސާނާގެ ހާލަތެވެ.ހާވެލްގެ މިގެރީގައި ކުލަޖެއްސެވުމަށް ނެލްސަން މަންޑޭލާއަށް ވަޑައިނުގެންނެވުމުން ވަރަށް ހިތާމަކުރައްވާ ކަމަށް ހާވެލް ވިދާޅުވެފައިވެއެވެ.\nއަދަބިއްޔާތުގެ ބޭނުމަކީ ހަމައެކަނި މުނިފޫހިފިލުވައިދިނުމެއް ނޫނެވެ. މޮޅެތި އަދީބުންގެ ލިޔުންތަކުން ފޫހިފިލުވައިދިނުމުގެ އިތުރުން މައްސަލަތަކަށް ލޯހުޅުވައިދެއެވެ. ލިޔުންތެރިޔާ ހުށަހަޅާ ކަންތައްތަކަކަށް ފިކުރުކުރަން މަޖުބޫރު ކުރުވައެވެ. ހާވެލްގެ ތަމްސީލްތަކުގެތެރެއިން ''ދަ ގާޑްން ޕާޓީ'' އަކީ ފާހަގަކުރެވޭ ތަމްސީލެކެވެ.\nމިތަމްސީލުން 1960 އަހަރު ތަކުގައި ޗެކޮސްލަވާކިޔާ އާއި ޔޫރަޕްގެ ޤައުމުތައް ތަޖުރިބާކުރަމުންދިޔަ ދަތިތައް ދައްކުވައިދޭކަމަށްވެއެވެ. ''ދަ ގާޑްން ޕާޓީ'' އަކީ ފިނިހަގުރާމައިގެ ދުވަސްވަރުގެ ތަމްސީލެއްކަމުން ކޮމިއުނިޒަމާއި ކެޕިޓަލިޒަމްގެ ވާދަވެރިކަމާއި ދެ ނިޒާމުގައި ހުރި އެއްގޮތްކަންވެސް ދައްކުވައިދެއެވެ. މިނިވަން ޑިމޮކްރެޓިކް ދައުލަތެއްގެ ރައްޔިތަކަށް މިތަމްސީލުން ފެނިގެންދާނީ ކޮމިއުނިސްޓް ދައުލަތެއްގައިވާ ފޫހި އަދި ބިރުވެރި އަސަރުތަކެވެ.\nވަކްލާވް ހާވެލްގެ މިހާރުގެ އުމުރުފުޅަކީ 68 އަހަރެވެ.


Dhehvadhoo gai bali fethuremundhaathaa dhuvaskolheh vedhaane kamah lafaakurevey | Jazeera\t"ދެއްވަދޫގައި ބަލި ފެތުރެމުންދާތާ ދުވަސްކޮޅެއް ވެދާނެ ކަމަށް ލަފާކުރެވޭ" - Jazeera\n"ދެއްވަދޫގައި ބަލި ފެތުރެމުންދާތާ ދުވަސްކޮޅެއް ވެދާނެ ކަމަށް ލަފާކުރެވޭ"\nމުޙައްމަދު އަފްޒަލް January 10, 2021 166 views0\nދެއްވަދޫގައި ބަލި ފެތުރެމުންދާތާ ދުވަސްކޮޅެއް ވެދާނެކަމަށް ލަފާކުރެވޭކަމަށް ހެލްތު އެމެޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާނު ޑރ.ނަޒްލާ ރަފީގް ވިދާޅުވެއްޖެއެވެ. ޑރ. ނަޒްލާ މިގޮތަށް ވިދާޅުވީ މިއަދު އެޗްއީއޯސީ އިން ބޭއްވި ނޫސްވެރިންގެ ބައްދަލުވުމުގައެވެ.\nމި ބައްދަލުވުމުގައި ޑރ.ނަޒްލާ ވިދާޅުވީ، މިހާތަނަށް ކްލަސްޓަރއިން ޕޮޒިޓިވްވި މީހުންނާއި ކޮންޓެކްޓް ޓްރޭސިންގ އަށް ބަލާލުމުން ބޮޑަށް ލަފާކުރެވޭ ގޮތުގައި ބަލި ފެތުރުނުތާ މިހާރު ދުވަސްކޮޅެއް ވެދާނެއެވެ. ބަލި އެ ރަށަށް ފެތުރެން މެދުވެރިވި ސީދާ ސަބަބު ނޭނގޭއިރު، މިއީ ކަރަންޓީނުގައި ހުރި މީހަކު ޕޮޒިޓިވްވެގެން ވީކަމެއް ކަމަށް ގަބޫލުނުކުރެވޭ ކަމަށްވެސް ވިދާޅުވިއެވެ.\nކުރިން އެޗްއީއޯސީއިން ހާމަކޮށްފައިވާ ގޮތުގައި، ދެއްވަދޫއިން އެންމެ ފުރަތަމަ ޕޮޒިޓިވް ވީ 24 ޑިސެމްބަރުގައެވެ. އެހެންނަމަވެސް، ރިޒަލްޓް ފުރިހަމައަށް ލިބުމުގެ ކުރިން އެބޭފުޅުންނަށް ނުބައި މައުލޫމާތެއް ފޯރުކޮށްދިނުމާއި ގުޅިގެން ކަރަންޓީނުން ރިލީޒްކުރެވިފައިވާ ކަމަށާއި އަދި އެމީހުން ރަށުގެ އެހެންމީހުންނާ ބައްދަލުކޮށްފައިވާކަމަށް މައުލޫމާތު ދީފައިވެއެވެ. މިއީ ބަލި ފެތުރުނު ގޮތްކަމަށް ކުރިން ގަބޫލުކުރެވުނު ނަމަވެސް، މިރޭ ޑރ. ނަޒްލާ ވިދާޅުވެފައިވާ ގޮތުގައި އެ ރަށަށް ބަލި އިންޓްރޮޑިއުސްވީ އެހެންގޮތަކަށެވެ.\nގއ.ދެއްވަދޫ ކްލަސްޓަރ އިން ފުރަތަމަ ޕޮޒިޓިވްވީ 24 ޑިސެމްބަރުގައެވެ. ދެވަނަ ކޭސް ފެނުނީ6ޖެނުއަރީގައެވެ.7ޖެނުއަރީގައި6ކޭސް އަދި 8 ޖެނުއަރީގައި5ކޭސް މި ކްލަސްޓަރ އިން ފެނިފައިވެއެވެ. އެޗްއީއޯސީއިން މައުލޫމާތު ދީފައިވާ ގޮތުގައި، މި ކްލަސްޓަރ އިން އިއްޔެ ޕޮޒިޓިވްވީ 10 މީހެކެވެ. އަދި މިއަދު9މީހުންވެ ޖުމްލަ އެކްޓިވް ކޭސްގެ އަދަދު ވަނީ 22 އަށް އަރާފައެވެ.\nމީގެ ތެރޭގައި ހިމެނެނީ ދެއްވަދޫއިން 16 މީހަކާއި، ހުޅުމާލެ ފްލެޓްއަކުން2މީހަކާއި ލ.ފޮނަދޫއިން4މީހެކެވެ. މި ކޭސްތަކުގެ ޖުމްލަ ކްލަސްޓަރގައި 50 އަށްވުރެ ގިނަ ހައި ރިސްކް މީހުން ހިމެނެއެވެ.


SunOnline: Faisal india match gai kulheveyne kamuge ummeedhu\nފައިސަލްއަށް އިންޑިއާ މެޗުގައި ކުޅެވޭނެ ކަމުގެ އުއްމީދު\nޢާލިމް އަބްދުއްލަތީފް 11 Oct 2021, 23:07\nގައުމީ ޓީމުގެ ގޯލްކީޕަރު މުހައްމަދު ފައިސަލް -- ސަންފޮޓޯ/ އަހްމަދު އައިމަން އަލީ\nއުރީދޫ ސާފްޗެމްޕިއަންޝިޕްގައި ރާއްޖެއާއި ސްރީލަންކާ ބައްދަލު ކުރި މެޗުގައި ދިވެހިރާއްޖޭގެ ސަޕޯޓަރުންގެ މޫނުމައްޗަށް ހިތާމަވެރި ކުލަވަރެއް ގެނުވީ ރާއްޖެ ޓީމުގެ ގޯލް ކީޕަރު މުހައްމަދު ފައިސަލަށް އަނިޔާވެ އަށިގަނޑުގައި ބާލަން ޖެހުމުންނެވެ.\nއެކަމުގައި ސަބަބުތައް ބައިވަރެވެ. ފައިސަލަކީ އިތުބާރުހިފޭ ކީޕަރެކެވެ. އެންމެ ފަހުން ރާއްޖެ ތަށި ހޯދި 2018ވަނަ އަހަރުގެ ސާފްޗެމްޕިއަންޝިޕްގައި ވެސް އޭނާ ވަނީ އެކަން ސާބިތުކޮށްދީފައެވެ.\nކުރިއަށް އޮތް އިންޑިއާ މެޗަކީ ރާއްޖޭގެ ގައުމީ ޓީމަށް މުބާރާތުގައި އެންމެ މުހިންމު މެޗެވެ. އެ މެޗުން ބަލިވެއްޖެނަމަ ރާއްޖެ ޓީމު މުބާރާތާ އަލްވަދާއު ކިޔަން ޖެހޭނެއެވެ. އެހެންކަމުން ފައިސަލަށް އެ މެޗުގައި ކުޅެވުމަކީ ގިނަ ބަޔަކު އުއްމީދު ކުރާ ކަމެކެވެ.\nސަޕޯޓަރުންނަށް ފައިސަލް ފޭސްބުކްގައި މިއަދު ވަނީ އުއްމީދީ ޖަވާބެއް ދީފައެވެ. ފައިސަލް ބުނެފައިވަނީ ސަޕޯޓަރުންގެ ހެޔޮދުއާއާއެކު ޓެސްޓުތަކުގެ ނަތީޖާ ރަނގަޅު ކަމަށެވެ.\n"އިންޝާﷲ އެނބުރި އަންނާނީ ވަރުގަދަކޮށް،" ފައިސަލް ބުނެފައިވެެއެވެ.\nފައިސަލަށް އިންޑިއާ މެޗުގައި ކުޅެވޭނެކަމުގެ ފެހި ސިގްނަލެއް ގައުމީ ޓީމުގެ ގޯލްކީޕަރު ޓްރެއިނަރު އަސްލަމް އަބްދުއްރަހީމް ވެސް ވަނީ ދީފައެވެ.\n" އިންޝާﷲ އަހަރެމެންގެ ފާރު ވަރުގަދަ" ފައިސަލާއެކު ނަގައިފައިވާ ފޮޓޯއެއް ޕޯސްޓުކޮށް އަސްލަމް ބުނެފައިވެއެވެ.\nފައިސަލަށް މެޗުގެ 27 ވަނަ މިނިޓުގައި އަނިޔާވުމުން ދެން ކުޅެން އެރީ މުހައްމަދު ޝަފީއު (ޗެކް)އެވެ. އެއީ އޭނާ ގައުމީ ޖާޒީގައި ކުޅެން ނުކުތް ފުރަތަމަ މެޗެވެ.\nއެ މެޗުގައި ޝަފީއުގެ ކުޅުމަށް ގިނަ ބަޔަކު ވަނީ ތައުރީފް ކޮށްފައެވެ. އަދި މެޗަށް ފަހު ބޭއްވި ޕްރެސް ކޮންފަރެންސްގައި ކޯޗު ސުޒައިން ވެސް ވަނީ މިހާ ޕްރެޝަރު މެޗެއްގައި ޝަފީއު ދެއްކި ކުޅުމަށް ތައުރީފް ކޮށްފައެވެ.\nކީޕަރު މުހައްމަދު ފައިސަލް\nގަދަ ބާރެއްގެ ގޮތުގައި އޮތުމަށް ރާއްޖެއަށް ބޮޑު ދުވަހެއް